**NACRT**

**ZAKON O SPORTU**

1. **OSNOVNE ODREDBE**

**Predmet zakona**

**Član 1**

Ovim zakonom uređuju se pitanja koja se odnose na javni interes u oblasti sporta, pojam i vrste sportskih subjekata, njihova prava i obaveze, osnivanje, organizaciju rada i prestanak rada sportskih subjekata, dječji, školski i studentski sport, sportske priredbe, sportsku infrastrukturu, zdravstvenu zaštitu sportista, evidencije u sportu, finansiranje sporta, i nadzor nad sprovođenjem ovog zakona.

**Pojam sporta**

**Član 2**

Sport je dio fizičke kulture i predstavlja organizovanu fizičku ili mentalnu aktivnost, odnosno djelatnost, koja podrazumijeva takmičenje i pripremu za takmičenje, kao i sredstvo ličnog i opšteg razvoja.

**Dostupnost sporta**

Član 3

Sport je dostupan svima, bez obzira na uzrast, fizičku sposobnost, invaliditet, nacionalnu ili etničku pripadnost, pripadnost rasi ili vjeroispovjesti, pol, jezik, društveno porijeklo, političko opredjeljenje, imovno stanje i drugo lično svojstvo.

**Sportski principi**

**Član 4**

Sport se zasniva na principima dobrovoljnosti, partnerstva, sklonosti, sposobnosti, stručnom radu i naučnim saznanjima.

Bavljenje sportom mora biti humano, slobodno, dobrovoljno, zdravo, bezbjedno, fer, tolerantno i etički prihvatljivo.

**Sportska djelatnost**

**Član 5**

Sportska djelatnost je djelatnost kojom se obezbjeđuju uslovi za obavljanje sportskih aktivnosti, odnosno omogućava njihovo obavljanje, a naročito:

1. obučavanje za bavljenje sportskim aktivnostima;
2. planiranje i vođenje sportskih aktivnosti;
3. organizovanje i sprovođenje sportskih priprema, odnosno treninga;
4. učestvovanje u sportskim priredbama;
5. organizovanje i vođenje sportskih priredbi;
6. izgradnja, rekonstrukcija, adaptacija, upravljanje i održavanje sportske infrastrukture;
7. stručno obrazovanje, osposobljavanje, usavršavanje i informisanje u oblasti sporta;
8. utvrđivanje zdravstvene sposobnosti sportista i doping kontrola;
9. sportsko suđenje;
10. organizovanje i sprovođenje sportske rekreacije.

Sportska djelatnost obuhvata i vannastavne školske i studentske sportske aktivnosti.

Sportsku djelatnost obavljaju sportski subjekti, Zavod za sportsku medicinu Crne Gore (u daljem tekstu: Zavod), državni organi, organi državne uprave, organi lokalne samouprave i organi lokalne uprave u skladu sa ovim zakonom i sportskim pravilima.

Sportska aktivnost

Član 6

Sportska aktivnost predstavlja fizičku ili drugu aktivnost koja ima za cilj očuvanje, unaprijeđivanje i razvoj psihofizičkih sposobnosti i sportskih znanja, zadovoljenje potrebe za kretanjem i igrom, sportsko izražavanje i stvaralaštvo i postizanje sportskih rezultata na svim nivoima i aktivnosti preduzete u cilju ostvarenja pojma sporta.

Sportsku aktivnost obavljaju sportski subjekti, u skladu sa ovim zakonom i sportskim pravilima.

Sportska aktivnost ostvaruje se samostalno ili u sportskim organizacijama.

**Primjena sportskih pravila**

**Član 7**

Organizovane sportske aktivnosti obavljaju se uz primjenu sportskih pravila koja donosi nacionalni sportski savez.

Primjena propisa

Član 8

Na postupke i rokove propisane ovim zakonom primjenjuju se odredbe zakona kojim se uređuje upravni postupak, ako ovim zakonom nije drukčije određeno.

Upotreba rodno osjetljivog jezika

Član 9

Svi izrazi koji se u ovom zakonu koriste za fizička lica u muškom rodu obuhvataju iste izraze u ženskom rodu.

1. JAVNI INTERES

Javni interes u oblasti sporta

Član 10

Javni interes u oblasti sporta predstavlja:

1. promocija Crne Gore kroz sportsku djelatnost;
2. podsticanje i promocija vrhunskog sporta;
3. podsticanje i promocija razvoja sporta, posebno kod djece, studenata i lica sa invaliditetom;
4. obezbjeđivanje uslova za organizovanje i održavanje školskih i studentskih sportskih takmičenja;
5. obezbjeđivanje uslova za pripremu, učešće i ostvarivanje vrhunskih sportskih rezultata sportista na olimpijskim igrama, paraolimpijskim igrama i drugim velikim međunarodnim sportskim takmičenjima;
6. stvaranje uslova za izgradnju, rekonstrukciju, adaptaciju, opremanje i održavanje sportskih objekata;
7. podsticanje djelovanja Crnogorskog olimpijskog komiteta (u daljem tekstu: COK), Paraolimpijskog komiteta Crne Gore (u daljem tektru: POK), Crnogorskog saveza neolimpijskih sportova (u daljem tekstu: CSNS) i nacionalnih sportskih saveza;
8. vođenje posebne brige o vrhunskim i perspektivnim sportistima;
9. unaprijeđenje sportske rekreacije, promocija i podsticanje bavljenja sportom svih građana;
10. podsticanje istraživačko-razvojnog, vaspitno-obrazovnog i stručnog rada u sportu i stručnog osposobljavanja u sportu;
11. unaprijeđenje položaja sportista;
12. unaprijeđenje zdravstvene zaštite sportista i sprječavanje negativnih pojava u sportu (doping, nasilje i nedolično ponašanje, dogovaranje ishoda takmičenja i dr.);
13. međunarodna saradnja u oblasti sporta; i
14. druge organizovane i stručno vođene sportske aktivnosti i djelatnosti.

Ostvarivanje javnog interesa

Član 11

Ostvarivanje javnog interesa u sportu obezbjeđuje Crna Gora i lokalne samouprave.

Za ostvarivanje javnog interesa u sportu donosi se Strategija razvoja sporta u Crnoj Gori (u daljem tekstu: Strategija) i Strategija razvoja sporta na lokalnom nivou.

Strategija

Član 12

Strategijom se utvrđuju dugoročni ciljevi i prioriteti razvoja sporta i određuju organizacione, finansijske, administrativne i druge mjere za njihovo ostvarivanje.

Strategija sadrži, naročito:

 1) stanje u oblasti sporta;

 2) osnovne principe na kojima se zasniva razvoj sporta u Crnoj Gori;

 3) periodične ciljeve razvoja sporta, kao i nosioce realizacije tih ciljeva;

 4) sadržinu, obim i procijenjenu vrijednost aktivnosti na realizovanju postavljenih sportsko-razvojnih ciljeva;

 5) obaveze i zadatke organa i organizacija koje učestvuju u realizaciji postavljenih sportsko-razvojnih ciljeva;

 6) plan izgradnje, rekonstrukcije odnosno adaptacije sportskih objekata; i

 7) plan za sprovđenje Strategije.

Donošenje Strategije

Član 13

Strategiju donosi Vlada Crne Gore (u daljem tekstu: Vlada), na predlog Ministarstva, za period od najmanje četiri godine.

Ministarstvo donosi Plan realizacije Strategije (u daljem tekstu: Plan), za period od najmanje dvije godine.

Godišnji izvještaj o sprovođenju Plana iz stava 2 ovog člana Ministarstvo podnosi Vladi u prvom kvartalu tekuće za prethodnu godinu.

Savjet za sport

Član 14

Radi konsultacija o stručnim pitanjima iz oblasti sporta kao i sprovođenja Strategije, Vlada obrazuje Savjet za sport, na predlog ministra nadležnog za oblast sporta (u daljem tekstu: Ministar).

Savjet za sport je stručno-savjetodavno tijelo i obrazuje se za period važenja Strategije.

Savjet za sport ima predsjednika i osam članova, i to: predsjednika i četiri člana predlaže organ državne uprave nadležan za poslove sporta (u daljem tekstu: Ministarstvo), po jednog člana predlažu COK, POK, CSNS i ustanova visokog obrazovanja iz oblasti sporta i fizičkog vaspitanja.

Organizovanje i način rada Savjeta za sport uređuje se poslovnikom o radu.

Administrativno tehničke poslove za rad Savjeta za sport obavlja sekretar.

Član Savjeta za sport može se razriješiti ukoliko ne ispunjava svoje obaveze, na isti način kao što se imenuje.

Nadležnost Savjeta za sport

Član 15

Savjet za sport:

1. Daje mišljenja i predloge u postupku pripreme Strategije;
2. Prati sprovođenje Strategije;
3. Sačinjava i Ministarstvu dostavlja godišnji Izvještaj o sprovođenju Plana realizacije Strategije;
4. Daje mišljenja i predloge o drugim stručnim pitanjima u sportu, na zahtjev Ministra;
5. Predlaže kandidate za sportistu godine u skladu sa Zakonom;
6. Vrši i druge poslove u skladu sa zakonom.

Strategija razvoja sporta na lokalnom nivou

Član 16

Lokalna samouprava je dužna da u roku od tri mjeseca od dana donošenja Strategije donese Strategiju razvoja sporta na lokalnom nivou na svojoj teritoriji, za period važenja Strategije.

Strategija razvoja sporta na lokalnom nivou mora biti u skladu sa Strategijom.

Strategija razvoja sporta na lokalnom nivou sadrži, naročito:

1. dugoročne potrebe lokalnog stanovništva u oblasti sporta;
2. razvojne prioritete u oblasti sporta;
3. obaveze i zadatke organa i organizacija koje učestvuju u realizaciji postavljenih sportsko-razvojnih ciljeva
4. dinamiku realizacije Strategije razvoja sporta na lokalnom nivou;
5. plan izgradnje, rekonstrukcije odnosno adaptacije sportskih objekata; i
6. organizacione, finansijske i administrativne mjere za ostvarivanje Strategije.

Strategiju iz stava 1 ovog člana donosi organ lokalne samouprave nadležan za oblast sporta, uz prethodnu saglasnost Ministarstva.

Savjet za sport lokalne samouprave

Član 17

Lokalna samouprava može, radi razmatranja pitanja iz svoje nadležnosti u oblasti sporta, osnovati savjet za sport lokalne samouprave, kao stručno-savjetodavno tijelo.

Odlukom nadležnog organa lokalne samouprave o osnivanju savjeta iz stava 1 ovog člana, uređuju se prava i obaveze, sastav, način izbora i rada savjeta, i druga pitanja od značaja za njegov rad.

Dan reprezentacija Crne Gore

Član 18

Dan reprezentacija Crne Gore je: “10. mart“.

Povodom Dana reprezentacija Ministarstvo organizuje proslavu i smotru reprezentacija.

Program proslave povodom Dana reprezentacija Crne Gore utvrđuje i finansira Ministarstvo iz budžeta i drugih izvora.

Vrste sporta

Član 19

Zavisno od pravila po kojima se obavlja, sport se razvrstava u određene vrste.

U okviru iste vrste sporta mogu postojati različite discipline.

Vrste, odnosno discipline sportova u okviru kojih se obavljaju sportske djelatnosti, odnosno aktivnosti utvrđuje Ministarstvo u skladu sa odgovarajućim međunarodnim pravilima.

**Kategorizacija sportova**

**Član 20**

Kategorizacijom sportova vrši se rangiranje sportova koji su na programu Olimpijskih igara i sportova koji nisu na programu Olimpijskih igara ali su priznati od strane Međunarodnog olimpijskog komiteta (u daljem tekstu: MOK), od javnog interesa za Crnu Goru.

Rangiranje sportova vrši se na osnovu sljedećih kriterijuma:

* postignutih rezultata na međunarodnim i domaćim sportskim takmičenjima;
* međunarodne tradicije sporta;
* nacionalne tradicije sporta;
* globalne popularnosti i zastupljenosti sporta;
* teritorijalne zastupljenosti sporta u Crnoj Gori;
* društvenog značaja, odnosno promocije Crne Gore kroz određeni sport.

Za kategorizaciju iz stava 1 ovog člana Ministar obrazuje Komisiju za kategorizaciju sportova.

Komisija iz stava 3 ovog člana ima predsjednika i osam članova i to: predsjednika i tri člana koje predlaže Ministarstvo, i po jednog člana koje predlažu Savjet za sport, COK, POK, CSNS i ustanova visokog obrazovanja iz oblasti sporta i fizičkog vaspitanja..

Komisija iz stava 3 ovog člana predlaže Ministru kategorizaciju iz stava 1 ovog člana, nakon čega Komisiji prestaje mandat.

Ministar donosi odluku o kategorizaciji sportova na period od dvije godine.

Bliže kriterijume i način za kategorizacije stava 1 ovog člana propisuje Ministarstvo.

1. **SPORTSKI SUBJEKTI**

Sportski subjekti

Član 21

Sportski subjekti su fizička i pravna lica koja obavljaju sportske aktivnosti, odnosno djelatnosti, u skladu sa ovim zakonom.

Fizičko lice u sportu je sportista, trener i sportski stručnjak osposobljen za rad u sportu.

Pravno lice u sportu je sportska organizacija.

1. FIZIČKA LICA U SPORTU

Sportista

Član 22

Sportista je lice koje se priprema za sportska takmičenja i učestvuje u njima.

Sportista je lice koje samostalno ili u okviru sportske organizacije obavlja sportsku aktivnost, odnosno sportsku djelatnost.

Zavisno od načina na koji se bavi sportskom aktivnošću, odnosno djelatnošću sportista može biti amater ili profesionalni sportista.

**Sportista amater**

**Član 23**

Sportista amater je lice kojem sport nije osnovna djelatnost i kome zarada nije osnovni cilj bavljenja sportom.

Sportista amater može od sportske organizacije primati novčane naknade, u visini potrebnoj za pokrivanje troškova bavljenja sportom.

Sportista amater učlanuje se u sportsku organizaciju i postaje njen član.

Sportista amater može obavljati sportsku aktivnost samo u jednoj sportskoj organizaciji iste vrste sporta.

Profesionalni sportista

Član 24

Profesionalni sportista je lice koje se bavi sportom kao osnovnom djelatnošću.

Profesionalni sportista može da se bavi sportom samostalno samo u pojedinačnim sportovima.

Profesionalni sportista koji se sportom bavi samostalno, registruje se kao preduzetnik, u skladu sa zakonom kojim se uređuje osnivanje privrednih društava.

Profesionalni sportista koji se sportom bavi samostalno dužan je da se upiše u Registar sportskih subjekata (u daljem tekstu: Registar).

Profesionalni sportista koji se bavi sportom u okviru sportske organizacije zasniva radni odnos sa sportskom organizacijom.

Profesionalni sportista koji se sportskom aktivnošću bavi u okviru sportske organizacije može obavljati sportsku aktivnost samo u jednoj sportskoj organizaciji.

**Vrhunski sportista**

**Član 25**

Vrhunski sportista je sportista kojem je na osnovu osvojenih sportskih rezultata utvrđen status vrhunskog sportiste.

Sportisti se utvrđuje status vrhunskog sportiste ako je kao reprezentativac Crne Gore ostvario, u pojedinačnoj ili ekipnoj konkurenciji, prvo, drugo ili treće mjesto na Olimpijskim igrama, Paraolimpijskim igrama, jedinom zvaničnom svjetskom ili evropskom seniorskom prvenstvu u sportskoj disciplini koja je na programu Olimpijskih igara, odnosno Paraolimpijskih igara.

Sportisti se utvrđuje status vrhunskog sportiste ako je kao crnogorski državljanin i reprezent Crne Gore, u seniorskoj konkurenciji, osvojio prvo mjesto na nekom od takmičenja u boksu (WBC, WBA, WBO i IBF) ili postao finalista DEJVIS kupa, FED kupa Međunarodne teniske federacije ili Grand slam turnira, ili zauzima jedno od prvih deset mjesta na listi Asocijacije teniskih profesionalaca (ATP lista).

Status vrhunskog sportiste može biti utvrđen sportisti iz st. 2 i 3 ovog člana ako nije pravosnažno osuđen za krivično djelo, odnosno prekršaj iz člana 49 stav 1 tač. 3 i 4 ovog zakona.

Zahtjev za utvrđivanje statusa vrhunskog sportiste podnosi Ministarstvu sportista koji ispunjava uslove za utvrđivanje statusa vrhunski sportista.

Ministarstvo može od krovne asocijacije sporta zatražiti dodatno tumačenje rezultata iz st. 2 i 3 ovog člana.

Rješenje o utvrđivanju statusa vrhunski sportista donosi Ministarstvo.

Rješenje o utvrđenom statusu vrhunski sportista može se revidirati ukoliko vrhunski sportista nakon utvrđivanja tog statusa ostvari bolji rezultat.

**Perspektivni sportista**

**Član 26**

Perspektivni sportista je sportista kojem je na osnovu osvojenih sportskih rezultata utvrđen status perspektivni sportista.

Sportisti se utvrđuje status perspektivnog sportiste ako je kao reprezentativac Crne Gore ostvario, u pojedinačnoj ili ekipnoj konkurenciji, prvo, drugo ili treće mjesto na jedinom zvaničnom svjetskom ili evropskom prvenstvu za mlađe kategorije u sportu koji je na programu Olimpijskih igara ili u sportu koji je razvrstan u I kategoriju sportova koji nisu na programu Olimpijskih igara, a priznati su od strane MOK-a ili zauzima jedno od prvih 50 mjesta na listi Evropske teniske federacije, ili jedno od prvih 100 mjesta na listi Međunarodne teniske federacije.

Status perspektivnog sportiste može biti utvrđen sportisti koji nije pravosnažno osuđen za krivično djelo, odnosno prekršaj iz člana 49 stav 1 tač. 3 i 4 ovog zakona.

Status perspektivnog sportiste utvrđuje se na period od jedne godine.

Zahtjev za utvrđivanje statusa perspektivnog sportiste podnosi Ministarstvu nadležni nacionalni sportski savez.

Ministarstvo može od krovne asocijacije sporta zatražiti dodatno tumačenje rezultata iz stava 2 ovog člana.

Rješenje o utvrđivanju statusa perspektivni sportista donosi Ministarstvo.

Stručni poslovi u sportu

Član 27

Stručne poslove u sportu, obavljaju: trener i sportski stručnjak osposobljen za rad u sportu.

Stručni poslovi u sportu su:

1. organizovanje i sprovođenje sportske obuke;
2. organizovanje i sprovođenje sportske pripreme;
3. organizovanje i sprovođenje sportskih takmičenja;
4. organizovanje i sprovođenje sportske obuke djece i mladih u sportskim školama;
5. organizovanje i sprovođenje sportske rekreacije;
6. organizovanje i sprovođenje vannastavnih sportskih aktivnosti u vaspitno-obrazovnim ustanovama;
7. dijagnostika, kontrola i terapija psihofizičkih i funkcionalnih sposobnosti učesnika u sportskim aktivnostima;
8. sportsko suđenje;
9. naučnoistraživački rad u sportu.

Trener

Član 28

Trener je lice koje organizuje i sprovodi sportsku pripremu, rekreaciju i obuku u određenom sportu.

Trener može obavljati poslove iz stava 1 ovog člana u okviru sportske organizacije, ili samostalno kao preduzetnik.

Trener može obavljati poslove iz stava 1 ovog člana u najviše dvije sportske organizacije u isto vrijeme.

Poslove trenera ne može obavljati lice koje je pravosnažno osuđeno za krivično djelo, odnosno prekršaj iz člana 49 stav 1 tač. 3 i 4 ovog zakona.

Poslove trenera može obavljati lice koje ispunjava posebne uslove za tu oblast sporta koje propisuje nadležni nacionalni savez, ima licencu za obavljanje poslova trenera, i ispunjava jedan od sljedećih uslova:

1. ima VI ili VII1 nivo nacionalnog okvira kvalifikacija u oblasti sporta, odnosno fizičkog vaspitanja;
2. ima utvrđen status vrhunskog sportiste u toj vrsti sporta;
3. kao sportista se najmanje 10 godina bavilo tom vrstom sporta; ili
4. ako je obavljalo poslove trenera za tu vrstu sporta najmanje 10 godina.

 Izuzetno od stava 5 ovog člana, poslove trenera može da obavlja lice koje ima najmanje IV nivo nacionalnog okvira kvalifikacija, ispunjava posebne uslove za tu oblast sporta koje propisuje nadležni nacionalni savez i ima licencu za obavljanje poslova trenera, samo ako za tu oblast sporta nema lica koja ispunjavaju uslove iz stava 5 ovog člana.

 Ispunjenost uslova iz stava 5 tač. 3 i 4 ovog člana dokazuju se potvrdom koju izdaje nadležni nacionalni sportski savez.

Licencu iz st. 5 i 6 ovog člana izdaje nadležni nacionalni sportski savez.

Licencu iz st. 5 i 6 ovog člana izdaje COK, POK, odnosno CSNS ako nema nadležnog nacionalnog saveza.

Bliže uslove, način i postupak dobijanja licence iz st. 5 i 6 ovog člana propisuje nadležni nacionalni sportski savez, uz prethodno pribavljenu saglasnost Ministarstva.

Sportski stručnjak osposobljen za rad u sportu

Član 29

Sportski stručnjak osposobljen za rad u sportu je lice koje ima odgovarajuće obrazovanje za tu vrstu poslova u skladu sa aktom o unutrašnjoj organizaciji i sistematizaciji radnih mjesta u sportskoj organizaciji, i koje doprinosi ostvarivanju sportskih aktivnosti, odnosno djelatnosti u skladu sa ovim zakonom.

Stručni rad u reprezentacijama Crne Gore obavljaju: trener, profesor fizičkog vaspitanja, psihoterapeut, odnosno psiholog, fizioterapeut i doktor medicine.

Poslove iz st. 1 i 2 ovog člana ne može obavljati lice koje je pravosnažno osuđeno za krivično djelo ili prekršaj iz člana 49 stav 1 tač. 3 i 4 ovog zakona.

Poslove iz stava 1 ovog člana može da obavlja lice koje ima najmanje IV nivo nacionalnog okvira kvalifikacija, ispunjava posebne uslove za tu oblast sporta koje propisuje nadležni nacionalni sportski savez i licencu za obavljanje stručnih poslova u određenom sportu.

Licencu iz stava 4 ovog člana izdaje nadležni nacionalni sportski savez.

Bliže uslove, način i postupak dobijanja licence iz stava 4 ovog člana propisuje nadležni nacionalni sportski savez, uz prethodno pribavljenu saglasnost Ministarstva.

1. PRAVNA LICA U SPORTU

Sportska organizacija

Član 30

Radi obavljanja sportske djelatnosti može se osnovati sportska organizacija kao udruženje za obavljanje sportskih djelatnosti (u daljem tekstu: sportsko udruženje) u skladu sa ovim zakonom ili kao privredno društvo u skladu sa zakonom kojim se uređuje osnivanje privrednih društava.

Sportska organizacija samostalno obavlja djelatnost za koju je osnovana, na način i pod uslovima utvrđenim ovim zakonom, aktom o osnivanju i statutom sportske organizacije.

Sportska organizacija osniva se kao sportsko udruženje kod Ministarstva i upisuje se u Registar.

Izuzetno od stava 2 ovog člana, profesionalni sportski klub osniva se kao privredno društvo i upisuje u Centralni registar privrednih subjekata (u daljem tekstu: CRPS).

Profesionalni sportski klub upisuje se i u Registar.

Sportsku organizaciju može da osnuje domaće i strano fizičko i/ili pravno lice, u skladu sa ovim zakonom.

Sportska organizacija se osniva na neodređeno vrijeme.

Isto lice može biti osnivač samo jedne sportske organizacije u istom sportu.

Osnivač sportske organizacije ne može biti lice čiji je član porodice osnivač druge sportske organizacije u istom sportu.

Na pitanja koja nisu uređena ovim zakonom primjenjuje se zakon kojim se uređuje osnivanje privrednih društava.

Vrste sportskih organizacija

Član 31

Zavisno od načina organizovanja i teritorijalnog obavljanja sportske djelatnosti, sportska organizacija može biti:

 1) sportski klub;

 2) sportsko-rekreativna organizacija;

 3) sportska organizacija lica sa invaliditetom;

 4) sportski savez.

Sportskom organizacijom smatraju se i COK, POK i CSNS.

Sportski klub

Član 32

Sportski klub je sportska organizacija koje se osniva za organizovanje i sprovođenje sportskih priprema, obučavanje za bavljenje sportskim aktivnostima i učestvovanje u sportskim takmičenjima.

Zavisno od toga da li sportske djelatnosti, odnosno aktivnosti iz stava 1 ovog člana obavlja radi ostvarivanja dobiti sportski klub može biti amaterski i profesionalni.

Sportski klub mora imati najmanje jednu ekipu koja se takmiči u seniorskoj konkurenciji, sastavljenu od sportista registrovanih kod nadležnog nacionalnog saveza.

Amaterski sportski klub

Član 33

Amaterski sportski klub je neprofitna organizacija koja se osniva za obavljanje sportskih djelatnosti.

**Profesionalni sportski klub**

**Član 34**

Profesionalni sportski klub je sportski klub koji je osnovan radi obavljanja sportske djelatnosti.

Profesionalni klub mora imati najmanje jednu sportsku ekipu sastavljenu od profesionalnih sportista.

Profesionalni sportski klub se može osnovati:

* osnivanjem profesionalnog sportskog kluba;
* transformacijom amaterskog sportskog kluba u profesionalni sportski klub.

**Sportsko-rekreativne organizacije**

**Član 35**

Radi zadovoljavanja potreba za očuvanjem, održavanjem, poboljšanjem i unaprjeđenjem psihofizičkih sposobnosti i zdravlja ljudi, kao i obogaćivanjem slobodnog vremena, vježbanjem i bavljenjem sportskim aktivnostima, može se osnovati neprofitni, amaterski sportsko rekreativni klub (društvo).

Najmanje pet rekreativnih klubova (društava) iz najmanje tri opštine mogu u Crnoj Gori osnovati nacionalni savez sporta za sve.

U Crnoj Gori, za isti sport, može se osnovati samo jedan nacionalni savez sportske rekreacije, odnosno nacionalni savez sporta za sve.

**Sportske organizacije lica sa invaliditetom**

**Član 36**

Za sportsku rekreaciju i sportska takmičenja lica sa invaliditetom mogu se osnivati sportske organizacije lica sa invaliditetom, amaterskog ili profesionalnog karaktera.

Sportske organizacije osoba sa invaliditetom mogu se osnivati po sportovima i po vrstama invaliditeta koje utvrđuje Paraolimpijski komitet Crne Gore.

Sportske organizacije iz stava 1 ovog člana mogu se udruživati po sportovima i po kategorijama invaliditeta, koje priznaje Međunarodni paraolimpijski komitet.

Sportske organizacije osoba sa invaliditetom naročito usklađuju aktivnosti svojih članica, organizuju i sprovode takmičenja osoba sa invaliditetom, uređuju pitanja koja se odnose na registraciju sportista osoba sa invaliditetom, status sportista i drugih sportskih radnika te disciplinsku odgovornost sportista i sportskih radnika, promovišu stručni rad u sportu i brinu se o vrhunskim, odnosno perspektivnim sportstima sa invaliditetom.

**Nacionalni sportski savez**

**Član 37**

Nacionalni sportski savez za teritoriju Crne Gore mogu osnovati:

* najmanje četiri profesionalna sportska kluba;
* najmanje dva profesionalna i četiri amaterska sportska kluba; ili
* namjanje osam amaterskih sportskih klubova.

Nacionalni sportski savez mogu osnovati klubovi istog sporta sa područja najmanje tri opštine u Crnoj Gori.

Na nacionalnom nivou može se osnovati samo jedan sportski savez za isti sport.

Nacionalni sportski savezi mogu organizovati svoje poslovanje kroz otvaranje kancelarija za teritorije jedne ili više opština koje će obavljati administrativne poslove nacionalnog sportskog saveza.

Članovi nacionalnog sportskog saveza su sportski klubovi i samostalni profesionalni sportisti istog sporta u Crnoj Gori.

Sportski subjekti iz stava 5 ovog člana imaju pravo da se učlane u nacionalni sportski savez nakon proteka roka od šest mjeseci od dana osnivanja.

Sportski subjekti iz stava 5 ovog člana učlanjuju se u nacionalni sportski savez podnošenjem zahtjeva za učlanjenje i potvrde iz Registra.

Nacionalni sportski savez dužan je da u roku od 15 dana od dana podnošenja zahtjeva i potvrde iz stava 7 ovog člana učlani sportski subjekat u nacionalni sportski savez.

Danom učlanjenja u nacionalni sportski savez sportski subjekat postaje član Skupštine sa pravom glasa.

Sportski subjekat koji je član nacionalnog sportskog saveza ima najmanje jednog predstavnika sa pravom glasa u Skupštini, a u zavisnosti od veličine, tradicije i rezultata sportske organizacije, može imati i više delegata, a najviše tri delegata, sa pravom glasa u skladu sa Statutom nacionalnog sportskog saveza.

Sportski subjekti koji su se naknadno učlanili u nacionalni sportski savez imaju ista prava i obaveze kao i osnivači nacionalnog sportskog saveza.

Nacionalni sportski savez dužan je da u roku od 8 dana od dana učlanjenja sportskih subjekata u nacionalni sportski savez obavjesti o tome Ministarstvo.

Članovi nacionalnih sportskih saveza mogu biti i udruženja lica koja obavljaju stručne poslove u istom sportu, u skladu sa Statutom nacionalnog sportskog saveza.

Nacionalni savezi su dužni da vode evidenciju svojih članova.

**Nadležnosti nacionalnog sportskog saveza**

**Član 38**

Nacionalni sportski savez naročito: uređuje i sprovodi sistem takmičenja za sport za koji je osnovan, podstiče i razvija odgovarajući sport, usklađuje aktivnosti svojih članova, organizuje nacionalna sportska prvenstva, brine o nacionalnim sportskim ekipama te predstavlja sport za koji je osnovan u odgovarajućem međunarodnom sportskom udruženju, brine o svojim članovima, registruje i vodi evidenciju svojih članova (sportskih klubova, sportista i lica koja obavljaju stručne poslove u sportu, udruženja lica koja obavljaju stručne poslove u istom sportu), brine o vrhunskim i perspektivnim sportistima, obavlja i druge poslove i zadatke određene ovim zakonom i opštim aktima nacionalnog sportskog saveza.

Osim poslova iz stava 1 ovog člana, nacionalni sportski savez uređuje pitanja disciplinske odgovornosti sportista, pravo nastupa stranaca za crnogorske sportske klubove, prava vrhunskih i perspektivnih sportista, promjene statusa sportista, prava i obaveze sportskih sudija i zdravstvenih radnika ako ova pitanja ne uređuju stručna udruženja ovih lica i druga pitanja iz oblasti svog djelovanja.

Nacionalni savezi dužni su da brinu o svojim najuspješnijim sportskim klubovima u prethodnoj takmičarskoj sezoni.

Vizuelni identitet reprezentacija utvrđuje nadležni nacionalni sportski savez.

Nadležni nacionalni sportski savez dužan je da prije utvrđivanja vizuelnog identiteta reprezentacije pribavi saglasnost Ministarstva.

**Donošenje sportskih pravila**

**Član 39**

Nacionalni sportski savez dužan je da u sportu za koji je nadležan donese sportska pravila, u skladu sa zakonom i sportskim pravilima nadležnog međunarodnog sportskog saveza, u roku od tri mjeseca od dana osnivanja.

Ako sportska pravila iz stava 1 ovog člana nisu usaglašena sa sportskim pravilima nadležnog međunarodnog sportskog saveza ili nadležni nacionalni sportski savez nije donio odgovarajuća sportska pravila, neposredno se primenjuju sportska pravila nadležnog međunarodnog sportskog saveza, osim ako nisu u skladu sa ovim zakonom.

Sportskim pravilima utvrđuju se:

1. sistem, propozicije, pravila i kalendar takmičenja, uključujući i određivanje amaterskih i profesionalnih sportskih takmičenja i liga;
2. pravila za organizovanje sportskih takmičenja;
3. uslovi i kriterijumi za učešće na sportskim takmičenjima i postupak utvrđivanja njihove ispunjenosti;
4. uslovi prelaska sportiste iz jedne sportske organizacije u drugu i sankcije zbog nepoštovanja propisanih uslova;
5. način i postupak registrovanja ugovora između sportiste, odnosno lica koja obavljaju stručne poslove u sportu i sportske organizacije i opšte (minimalne) uslove za zaključenje ugovora između sportiste, odnosno lica koja obavljaju stručne poslove u sportu i sportske organizacije;
6. sistem licenciranja sportista, lica koja obavljaju stručne poslove u sportu, sportskih organizacija za učešće na takmičenjima;
7. mjere za sprječavanje negativnih pojava u sportu (doping, nasilje i nedolično ponašanje, rasizam, nelegalno klađenje i dr.);
8. status sportskih sudija, suđenje na takmičenjima, nadzor nad suđenjem i status i nadležnosti drugih službenih lica na sportskim takmičenjima;
9. mjere za osiguranje bezbjednosti učesnika sportske priredbe i medicinska zaštita sportista;
10. druga pitanja utvrđena zakonom i sportskim pravilima nadležnog međunarodnog sportskog saveza.

Nacionalni sportski savez dužan je da na svom internet sajtu objavi sportska pravila iz stava 1 ovog člana, u roku od 15 dana od dana usvajanja, i istovremeno dostavi kopiju sportskih pravila Ministarstvu.

Na način iz stava 4 ovog člana, nacionalni savez dužan je da postupi i u slučaju izmjena i dopuna sportskih pravila.

**COK, POK i CSNS**

**Član 40**

COK je organizacija koja svoje djelovanje zasniva na načelima olimpijskog pokreta i Olimpijske povelje Međunarodnog olimpijskog komiteta i na ciljevima razvoja crnogorskog sporta.

COK je krovna asocijacija nacionalnih sportskih saveza sportova koji su na programu Olimpijskih igara.

CSNS je krovna asocijacija nacionalnih sportskih saveza sportova koji nisu na programu Olimpijskih igara, a priznati su od strane MOK-a.

CSNS mogu da osnuju najmanje pet nacionalnih sportskih saveza sportova koji nisu na programu Olimpijskih igara, a priznati su od strane MOK-a.

COK i CSNS odlučuju o zahtjevu nacionalnih sportskih saveza za članstvo u COK-u, odnosno CSNS -u, u skladu sa statutom.

POK je krovna asocijacija sportskih organizacija lica sa invaliditetom.

POK je organizacija koja svoje djelovanje zasniva na načelima praolimpijskog pokreta i Paraolimpijske povelje Međunarodnog paraolimpijskog komiteta i na ciljevima razvoja crnogorskog sporta.

POK odlučuje o zahtjevu sportskih organizacija lica s invaliditetom, za članstvo u Paraolimpijskom komitetu Crne Gore, u skladu sa statutom.

**Nadležnosti COK-a**

**Član 41**

COK obavlja poslove kojima se obezbjeđuju uslovi za: podsticanje, razvoj i unaprjeđenje sporta i sistema sporta u sportovima koji su na programu Olimpijskih igara, organizaciju i održavanje međunarodnih sportskih takmičenja koja su u nadležnosti Međunarodnog olimpijskog komiteta, kao i druge poslove u skladu sa ovim zakonom, a posebno:

1. promoviše osnovna načela i vrijednosti olimpizma u Crnoj Gori;
2. učestvuje u predlaganju i ostvarivanju politike razvoja sporta u Crnoj Gori;
3. usklađuje aktivnosti nacionalnih sportskih saveza olimpijskih sportova na ostvarivanju ukupnog programa sporta;
4. sprovodi programe od javnog interesa u sportu;
5. vodi brigu o ostvarivanju sportskih rezultata, podržava i sufinansira crnogorske sportiste u sportovima koji su na programu Olimpijskih igara i njihovom učestvovanju u nacionalnim sportskim ekipama na olimpijskim, mediteranskim igrama, svjetskom i evropskom prvenstvu, kao i drugim značajnim velikim sportskim međunarodnim takmičenjima i sportskim manifestacijama sportova koji su na programu Olimpijskih igara;
6. uređuje način ostvarivanja prava i obaveza svojih članova i način upotrebe i zaštite simbola i obilježja Međunarodnog olimpijskog komiteta i COK;
7. obrazuje Arbitražu za rješavanje arbitražnih sporova u sportovima koji su na programu Olimpijskih igara;
8. podstiče povezivanje Crne Gore putem sporta koji je na programu Olimpijskih igara s drugim državama;
9. predstavlja crnogorski sport pred Međunarodnim olimpijskim komitetom i odgovarajućim međunarodnim sportskim organizacijama i asocijacijama sportova sa programa Olimpijskih igara;
10. usvaja i primjenjuje Svjetski kodeks protiv dopinga;
11. preduzima mjere protiv svih oblika diskriminacije, nasilja u sportu i drugih negativnih pojava u sportu;
12. obezbjeđuje poštovanje Olimpijske povelje u Crnoj Gori;
13. obavlja i druge poslove koji su utvrđeni ovim zakonom i drugim međunarodnim propisima.

**Nadležnosti POK-a**

**Član 42**

POK obavlja poslove kojima se obezbijeđuju uslovi za: podsticanje, razvoj i unaprjeđenje sporta osoba sa invaliditetom, organizaciju i održavanje međunarodnih sportskih takmičenja koja su u nadležnosti Međunarodnog paraolimpijskog komiteta, a posebno:

1. promoviše osnovna načela i vrijednosti paraolimpizma u Crnoj Gori;
2. učestvuje u predlaganju i ostvarivanju politike razvoja sporta u Crnoj Gori;
3. sprovodi programe od javnog interesa u paraolimpijskom sportu;
4. vodi brigu o ostvarivanju sportskih rezultata, podržava i sufinansira crnogorske sportiste u sportovima koji su na programu Paraolimpijskih igara i njihovom učestvovanju u nacionalnim sportskim ekipama na paraolimpijskim, mediteranskim igrama, svjetskom i evropskom prvenstvu, kao i drugim značajnim velikim sportskim međunarodnim takmičenjima i sportskim manifestacijama sportova koji su na programuParaolimpijskih igara;
5. uređuje način ostvarivanja prava i obaveza svojih članova i način upotrebe i zaštite simbola i obilježja Međunarodnog paraolimpijskog komiteta i POK-a
6. podstiče povezivanje Crne Gore putem sporta koji je na programu Paraolimpijskih igara sa drugim državama;
7. obrazuje Arbitražu za rješavanje arbitražnih sporova u sportovima koji su na programu Paraolimpijskih igara;
8. predstavlja crnogorski paraolimpijski sport pred Međunarodnim paraolimpijskim komitetom i odgovarajućim međunarodnim sportskim organizacijama i asocijacijama;
9. usvaja i primjenjuje Svjetski kodeks protiv dopinga;
10. preduzima mjere protiv svih oblika diskriminacije, nasilja u sportu i drugih negativnih pojava u sportu;
11. obavlja i druge poslove koji su utvrđeni ovim zakonom i drugim međunarodnim propisima.

**Nadležnosti CSNS-a**

**Član 43**

CSNS obavlja poslove kojima se obezbjeđuju uslovi za: podsticanje, razvoj i unaprjeđenje sporta i sistema sporta u sportovima koji nisu na programu Olimpijskih i Paraolimpijskih igara a priznati su od strane MOK-a, organizaciju i održavanje međunarodnih sportskih takmičenja za sportove koji nisu na program Olimpijskih i Praolimpijskih igara a priznati su od strane MOK-a, kao i druge poslove u skladu sa ovim zakonom, a posebno:

1. promoviše osnovna načela i vrijednosti sportova koji nisu na programu Olimpijskih i Praolimpijskih igara u Crnoj Gori a priznati su od strane MOK-a;
2. učestvuje u predlaganju i ostvarivanju politike razvoja sporta u Crnoj Gori;
3. usklađuje aktivnosti nacionalnih sportskih saveza sportova koji nisu na programu Olimpijskih igara, a priznati su od strane MOK-a, na ostvarivanju ukupnog razvoja sporta;
4. sprovodi programe od javnog interesa u sportu koji nije na programu Olimpijskih i Paraolimpijskih igara a priznat je od strane MOK-a;
5. vodi brigu o ostvarivanju sportskih rezultata, podržava i sufinansira crnogorske sportiste u sportovima koji nisu na programu Olimpijskih i Paraolimpijskih igara a priznati su od strane MOK-a, i njihovom učestvovanju u nacionalnim sportskim ekipama na velikim značajnim sportskim međunarodnim takmičenjima i sportskim manifestacijama sportova koji nisu na programu Olimpijskih i Paraolimpijskih igara a priznati su od strane MOK-a;
6. uređuje način ostvarivanja prava i obaveza svojih članova;
7. obrazuje Arbitražu za rješavanje arbitražnih sporova u sportovima koji nisu na programu Olimpijskih i Paraolimpijskih igara a priznati su od strane MOK-a;
8. podstiče povezivanje Crne Gore putem sporta s drugim državama;
9. usvaja i primjenjuje Svjetski kodeks protiv dopinga;
10. preduzima mjere protiv svih oblika diskriminacije, nasilja u sportu i drugih negativnih pojava u sportu;
11. obavlja i druge poslove koji su utvrđeni ovim zakonom i drugim međunarodnim propisima.
12. OSNIVANJE, ORGANIZACIJA RADA I PRESTANAK RADA

Osnivanje sportske organizacije

Član 44

Sportsku organizaciju može da osnuje najmanje pet fizičkih lica ili jedno pravno lice, ako odredbama ovog zakona nije drukčije propisano.

Osnivač sportske organizacije može biti samo potpuno poslovno sposobno domaće ili strano fizičko lice ili pravno lice.

Osnivač sportske organizacije ne može biti lice iz člana 49 ovog zakona.

Sportska organizacija osniva se na osnivačkoj skupštini osnivača, usvajanjem i potpisivanjem osnivačkog akta i statuta i izborom organa upravljanja sportske organizacije.

Osnivači sportske organizacije odgovaraju solidarno, do visine svog udjela, za obaveze preuzete u vezi sa osnivanjem sportske organizacije, osim ako nije drukčije ugovoreno.

Izuzetno od st. 1 i 5 ovog člana profesionalni sportski klub osniva se po pravilima propisanim zakonom kojim se uređuje osnivanje privrednih subjekata.

Uslovi za osnivanje, odnosno za upis u Registar, i uslovi za obavljanje sportske djelatnosti

Član 45

Sportska organizacija se može osnovati, odnosno upisati u Registar i obavljati sportsku djelatnost samo ako, zavisno od vrste sporta, ima:

* obezbijeđene prostorije, odnosno kancelarije u kojima sportska organizacija posluje (sjedište sportske organizacije);
* obezbijeđen sportski objekat, odnosno prostor u kojem se obavlja sportska djelatnost organizacije;
* ugovorom angažovan stručni kadar i lica za obavljanje stručnih poslova u sportu; i
* obezbijeđenu sportsku opremu.

Osim uslova iz stava 1 ovog člana sportska organizacija dužna je da u roku od šest mjeseci od dana osnivanja, odnosno upisa u Registar ima formiranu najmanje jednu sportsku ekipu sastavljenu od sportista registrovanih kod nadležnog nacionalnog sportskog saveza.

Profesionalni sportista koji se sportom bavi samostalno može se upisati u Registar i obavljati sportsku djelatnost samo ako, zavisno od vrste sporta, ima:

* obezbijeđene prostorije, odnosno kancelarije u kojima posluje (sjedište preduzetnika);
* obezbijeđen sportski objekat, odnosno prostor u kojem obavlja sportsku djelatnost odnosno aktivnost;
* obezbijeđenu sportsku opremu.

Bliže uslove iz st. 1, 2 i 3 ovog člana propisuje Ministarstvo.

Akt o osnivanju sportske organizacije

Član 46

Akt o osnivanju sportske organizacije sačinjava se u pisanoj formi i mora da sadrži:

1. poslovno ime, pravnu formu, sjedište i poreski identifikacioni broj (PIB) osnivača ako je osnivač pravno lice, odnosno lično ime, adresu, jedinstveni matični broj građana (JMBG) i potpis osnivača ako je osnivač fizičko lice,
2. ime, adresu, broj putne isprave i državu u kojoj je izdata ako je osnivač strano fizičko lice,
3. naziv, vrstu i sjedište sportske organizacije koja se osniva,
4. djelatnost sportske organizacije,
5. osnovne ciljeve sportske organizacije,
6. međusobna prava i obaveze osnivača i sportske organizacije,
7. sastav organa upravljanja (ime, prezime, prebivalište, odnosno boravište članova i predstavnika organa upravljanja),
8. iznos sredstava za osnivanje i početak rada sportske organizacije i način obezbjeđivanja sredstava za osnivanje.

Osnivački akt iz stava 1 ovog člana mora biti ovjeren u skladu sa posebnim zakonom.

Statut sportske organizacije

Član 47

 Sportska organizacija mora imati Statut.

 Statutom sportske organizacije uređuje se:

1. naziv, sjedište, odnosno adresa sportskog udruženja i vrsta sportske organizacije,
2. oznake sportske organizacije (oblik i sadržaj pečata) i način njihove upotrebe,
3. ciljevi, zadaci, aktivnosti sportske organizacije,
4. prava i obaveze osnivača i članova sportske organizacije, posebno maloljetnih lica,
5. uslovi i način učlanjivanja i prestanak članstva, i utvrđivanje visine članarine,
6. sastav, način izbora, ovlašćenja organa upravljanja i trajanje mandata,
7. postupak usvajanja statuta, odnosno izmjena i dopuna statuta i drugih opštih akata sportske organizacije,
8. način sticanja sredstava za ostvarivanje sportskih ciljeva i raspolaganje sredstvima,
9. postupak izrade i usvajanja finansijskih izvještaja;
10. ostvarivanje javnosti rada;
11. način postupanja sa imovinom, uključujući raspolaganje u slučaju prestanka sportske organizacije,
12. način rješavanja sporova u vezi sa sportom (arbitraža),
13. druga pitanja od značaja za rad sportske organizacije.

Visina mjesečne članarine iz stava 2 tačka 5 ovog člana za maloljetne sportiste mlađe od 16 godina ne može biti veća od 6% prosječne mjesečne neto zarade u Crnoj Gori u prethodnoj godini.

**Organi upravljanja i administracija sportske organizacije**

**Član 48**

Obavezni organi upravljanja nacionalnog sportskog saveza, COK-a, POK.a i CSNS-a su: Predsjednik sportske organizacije, Skupština i Upravni odbor.

Obavezni organi upravljanja sportskog kluba, sportsko-rekreativne organizacije i sportske organizacije lica sa invaliditetom su: Predsjednik sportske organizacije i Upravni odbor.

Sportske organizacije u skladu sa Zakonom imaju i Nadzorni odbor.

Adminstrativno - tehničke poslove u sportskoj organizaciji obavlja sekretar.

Sportska organizacija može angažovati samo lice koje ima VII1 nivo obrazovanja iz oblasti društvenih ili humanističkih nauka za obavljanje poslova sekretara.

Sportska organizacija može imati jednog ili više direktora koji:

* organizuje i rukovodi procesom rada i poslovanja,
* predlaže osnove poslovne politike, plan i program rada i mjere za njihovo sprovođenje,
* izvršava odluke Skupštine i Upravnog odbora.

Pojedinačni akti koje donose organi upravljanja u sportskoj organizaciji moraju biti u skladu sa opštim aktima sportske organizacije, sportskim pravilima nadležnog nacionalnog sportskog saveza i Zakonom.

Zabrana učešća u organima sportske organzacije

Član 49

Član u organima upravljanja sportske organizacije ne može biti lice:

1. koje je osnivač, vlasnik udjela ili akcija, zastupnik, stečajni upravnik, zaposleni ili član druge sportske organizacije, osim u nacionalnim sportskim savezima čiji je ta sportska organizacija član;
2. koje je vlasnik, odnosno član organa upravljanja sportske kladionice;
3. čiji je član porodice u organu upravljanja druge sportske organizacije u istom sportu;
4. koje je pravosnažno osuđeno za krivično djelo za koja se može izreći kazna zatvora u trajanju dužem od tri godine, i krivično djelo protiv života i tijela, sloboda i prava čovjeka i građanina, polne slobode, imovine, platnog prometa i privrednog poslovanja, zdravlja ljudi, ustavnog uređenja i bezbjednosti Crne Gore, javnog reda i mira, službene dužnosti, i čovječnosti i drugih dobara zaštićenih međunarodnim pravom;
5. pravosnažno osuđeno za prekršaj propisan posebnim propisima o sprečavanju nasilja i nedoličnog ponašanja na sportskim priredbama.

Osim lica iz stava 1 ovog člana, predsjednik sportske organizacije i član Upravnog odbora sportske organizacije ne može biti lice koje je: predsjednik države, predsjednik i član Vlade, predsjednik Skupštine, poslanik u Skupštini, predsjednik političke partije, predsjednik Opštine, predsjednik Skupštine Opštine, odbornik u Skupštini Opštine, nosilac pravosudne funkcije, i lice zaposleno u državnom organu, organu državne uprave, lokalne samouprave, lokalne uprave i privrednom društvu koje je osnovala država, odnosno lokalna samouprava, nadležnom za poslove iz oblasti sporta.

Lica zaposlena u organima nadležnim za oblast sporta, ne mogu biti angažovana u sportskim organizacijama.

**Predsjednik sportske organizacije**

**Član 50**

Predsjednik sportske organizacije je fizičko lice koje ima poslovnu sposobnost, i koje je ovlašćeno za zastupanje sportske organizacije.

Predsjednik sportske organizacije, pored uslova iz stava 1 ovog člana mora da ispunjava jedan od sljedećih uslova:

* da ima najmanje VII1 nivo kvalifikacije obrazovanja; ili
* da se najmanje pet godina bavilo sportom, odnosno da se najmanje deset godina bavilo sportom ako se imenuje za predsjednika nacionalnog sportskog saveza.

Predsjednik sportske organizacije može biti samo lice koje ima prebivalište, odnosno boravište u Crnoj Gori.

Predsjednik sportske organizacije bira se na vrijeme od četiri godine.

Predsjednik sportske organizacije je i predsjednik Upravnog odbora.

Predsjednik sportske organizacije:

1. predstavlja i zastupa sportsku organizaciju,
2. saziva sjednice Skupštine
3. saziva i predsjedava sjednicama Upravnog odbora,
4. predlaže sekretara i direktora sportske organizacije,
5. potpisuje ugovore o angažovanju sportista, i lica koja obavljaju stručne poslove u sportu i druge akte,
6. upisuje angažovane sportiste u Registar sportista kod nadležnog nacionalnog saveza,
7. prijavljuje sportiste na obavezno socijalno osiguranje,
8. izvršava odluke Skupštine i Upravnog odbora,
9. potpisuje godišnji finansijski izvještaj;
10. potpisuje Izvještaj o poslovanju i odgovara za zakonitost rada,
11. obavlja i druge poslove u skladu sa zakonom, statutom i aktima sportske organizacije.

**Skupština** **sportske organizacije**

**Član 51**

Skupština sportske organizacije:

1. usvaja statut sportskog udruženja, odnosno izmjene i dopune statuta sportske organizacije,
2. usvaja plan rada za narednu godinu i izvještaj o poslovanju za prethodnu kalendarsku godinu,
3. usvaja godišnje finansijske izvještaje,
4. bira i razrješava predsjednika sportske organizacije, predsjednika Skupštine, članove Upravnog i Nadzornog odbora, sekretara i direktora,
5. donosi odluke o visini naknada predstavnika i članova sportske organizacije,
6. donosi odluke o učlanjivanju sportske organizacije u saveze i međunarodne sportske organizcije;
7. donosi odluke o prestanku sportske organizacije i raspodjeli preostale imovine,
8. donosi odluke i o drugim pitanjima za koja statutom nije utvrđena nadležnost drugih organa upravljanja.

Ako sportska organizacija nema Skupštinu (sportski klub, sportsko-rekreativna organizacija, sportska organizacija lica sa invaliditetom) poslove iz stava 1 ovog člana vrši Upravni odbor.

Skupštinu čine predstavnici sportske organizacije, sa jednakim pravom glasa, ako ovim zakonom nije drukčije propisano.

Predsjednik Skupštine može biti samo lice koje ima prebivalište, odnosno boravište u Crnoj Gori.

Predsjednik Skupštine bira se na vrijeme od četiri godine.

Predsjednik saziva sjednice Skupštine i predsjedava sjednicama Skupštine.

Predsjednik Skupštine dužan je da obavještenje o vremenu i mjestu održavanja sjednice Skupštine dostavi svim članovima sportske organizacije najkasnije 15 dana prije dana održavanja sjednice Skupštine.

Skupština zasjeda redovno dva puta godišnje.

Skupština zasjeda vanredno na zahtjev predsjednika Skupštine, predsjednika sportske organizacije, odnosno Upravnog odbora ili jedne trećina članova Skupštine.

Skupština donosi odluke na sjednici na kojoj je prisutno više od polovine članova, večinom glasova prisutnih članova.

 Skupština na kojoj se bira i razrješava predsjednik sportske organizacije, odnosno Upravnog odbora, predsjednik Skupštine, članovi Upravnog, odnosno Nadzornog odbora i direktor odluke donosi dvotrećinskom većinom ukupnog broja članova.

**Upravni odbor sportske organizacije**

**Član 52**

Upravni odbor ima najmanje tri člana.

Predsjednik sportske organizacije je predsjednik Upravnog odbora.

Članovi Upravnog odbora biraju se na vrijeme od četiri godine, i nakon isteka tog roka mogu ponovo biti birani na tu funkciju.

Upravni odbor:

1. sprovodi odluke Skupštine,
2. sačinjava godišnji Izvještaj o poslovanju,
3. sačinjava godišnji finansijski izvještaj,
4. donosi Poslovnik o svom radu,
5. predlaže plan rada i izvještaj o poslovanju za prethodnu godinu,
6. predlaže finansijski plan,
7. predlaže visinu naknada predstavnika i članova organa upravljanja,
8. predlaže izbor i razrješenje predstavnika organa upravljanja,
9. obavlja druge poslove u skladu sa zakonom, osnivačkim aktom i statutom.

**Nadzorni odbor sportske organizacije**

**Član 53**

COK, POK, CSNS i nacionalni sportski savezi imaju Nadzorni odbor za kontrolu zakonitosti rada i finansijskog poslovanja sportske organizacije i redovnog godišnjeg finansijskog izvještaja.

Nadzorni odbor ima najmanje tri člana.

U Nadzorni odbor imenuje se i po jedan predstavnik Ministarstva.

Članovi Nadzornog odbora ne mogu biti u drugim organima upravljanja sportskog udruženja.

 Raspolaganje imovinom sportske organizacije

Član 54

Imovinom sportskih organizacija koje nisu u privatnom vlasništvu može se raspolagati samo u skladu sa zakonom kojim se uređuje raspolaganje državnom imovinom.

**Sjedište sportske organizacije**

**Član 55**

Sjedište sportske organizacije je mjesto u kome sportska organizacija obavlja sportsku djelatnost.

Ukoliko se djelatnost obavlja u više mjesta, sjedištem se smatra mjesto u kome se nalazi sjedište uprave sportske organizacije.

**Naziv sportske organizacije**

**Član 56**

Naziv sportske organizacije je ime pod kojim obavlja sportske aktivnosti.

Nazivi organizacija koje se osnivaju moraju se razlikovati od drugih naziva upisanih u Registar.

Sportska organizacija je dužna da registrovani naziv koristi na poslovnim pismima i drugim dokumentima koja se upućuju trećim licima.

Sportska organizacija mora imati istaknut naziv na svojim poslovnim prostorijama.

Sportska organizacija ne može u svom nazivu da sadrži riječi koje su slične nazivu državnog organa, organa državne uprave, odnosno organa lokalne samouprave i organa lokalne uprave.

Sportska organizacijane može u svom nazivu imati ime države ili međunarodne organizacije.

Naziv može da sadrži i oznaku djelatnosti.

Naziv sportske organizacije ne smije da sadrži podatke koji mogu da izazovu zabunu o sportskoj organizaciji i njenoj djelatnosti.

Naziv amaterskog i profesionalnog sportskog kluba obavezno sadrži oznaku ”sportski klub” ili ispred riječi “klub” naziv sporta u kome se obavlja sportska djelatnost.

Sportsko rekreativni klub (društvo) u nazivu obavezno sadrži oznaku "sportsko rekreativni klub (društvo)".

Sportska organizacija može, pored punog naziva, koristiti skraćeni naziv ako je utvrđen aktom o osnivanju sportske organizacije, odnosno statutom. Skraćeni naziv sportske organizacije upisuje se u Registar.

U naziv sportske organizacije može se unijeti ime ili dio imena fizičkog lica samo uz njegov pisani pristanak, a ako je to lice umrlo uz pisanu saglasnost nasljednika.

Ako sportska organizacija svojim djelovanjem ili na drugi način vrijeđa čast i ugled fizičkog lica čije ime je uneseno u njen naziv, to lice, odnosno njegovi nasljednici, imaju pravo da traže brisanje njegovog imena iz naziva sportske organizacije.

Sportska organizacija može imati simbole (amblem, zastavu i himnu), koji ne mogu biti simboli druge države, osim Crne Gore ili međunarodne organizacije, ili sadržati dio simbola druge države, osim Crne Gore ili međunarodne organizacije.

Upotreba državnih simbola ili dijela simbola Crne Gore vrši se u skladu sa zakonom kojim se uređuje upotreba državnih simbola.

Članstvo u sportskoj organizaciji

Član 57

Članovi sportske organizacije su osnivači i lica koja naknadno pristupe sportskoj organizaciji u skladu sa njenim statutom.

Sportista može pod jednakim uslovima utvrđenim statutom da postane član sportske organizacije.

Sportska organizacija može, u skladu sa statutom, imati različite kategorije članova, sa različitim pravima i obavezama, s tim da članovi iste kategorije moraju imati ista prava i obaveze.

Izjavu o pristupanju, odnosno učlanjenju u sportsku organizaciju za maloljetno lice koje nije navršilo 14 godina daje maloljetno lice uz prethodnu pisanu saglasnost roditelja, odnosno staratelja.

Sportska organizacija dužna je da vodi evidenciju članova, uključujući i podatke o njihovom pravu upravljanja sportskom organizacijom.

Članovi sportske organizacije imaju pravo da u svako doba istupe iz sportske organizacije, ali se sportskim pravilima nadležnog nacionalnog sportskog saveza može propisati da je istupanje dozvoljeno samo nakon ispunjenja obaveza propisanih pravilima tog saveza, ili ispunjenjem obaveza iz ugovora potpisanog između fizičkih lica koja obavljaju sportsku djelatnost i sportske organizacije.

Član sportske organizacije može biti isključen iz sportske organizacije iz razloga i po postupku utvrđenom statutom.

Članu sportske organizacije mogu se izreći disciplinske sankcije u skladu sa zakonom, sportskim pravilima i opštim aktima sportske organizacije, s tim da mu ne može biti izrečena kazna za disciplinski prekršaj za koji nije kriv i koji prije nego što je učinjen nije bio opštim aktom sportske organizacije utvrđen kao disciplinski prekršaj i za koji nije bila propisana kazna, ako zakonom nije drukčije određeno.

**Početak rada**

**Član 58**

Sportski subjekti mogu početi sa radom, odnosno obavljanjem sportske djelatnosti tek nakon što Ministarstvo donese rješenje o obavljanju sportske djelatnosti i upisu u Registar.

Upis u Registar vrši se prema vremenskom redosljedu podnošenja zahtjeva za upis.

Registar vodi Ministarstvo.

Način vođenja Registra bliže se uređuje propisom Ministarstva.

Ministarstvo na zahtjev sportskog subjekta izdaje potvrdu o upisu tog subjekta u Registar.

Upis sportista u evidenciju nacionalnih sportskih saveza

Član 59

 Sportska organizacija dužna je da sportiste koji se bave sportom u okviru te organizacije registruje kod nadležnog nacionalnog saveza za tu vrstu sporta, u roku od 15 dana od dana kada je sportista počeo da se bavi sportom u okviru sportske organizacije.

Zahtjev za upis profesionalnog sportiste u Registar

Član 60

Profesionalni sportista koji se bavi sportom samostalno dužan je da, prije početka obavljanja sportske djelatnosti, podnese Ministarstvu zahtjev za upis u Registar.

 Profesionalni sportista uz zahtjev za upis u registar podnosi i izvod iz CRPS-a i dokaze o ispunjenosti uslova za upis u Registar iz člana 45 stav 3 ovog zakona.

Zahtjev za upis sportske organizacije u Registar

Član 61

Osnivač sportske organizacije je dužan da, prije početka obavljanja sportske djelatnosti, podnese Ministarstvu zahtjev za izdavanje rješenja o obavljanju sportske djelatnosti i upisu u Registar.

Uz zahtjev iz stava 1 ovog člana osnivač podnosi:

1. izvod iz CRPS-a ukoliko se osniva profesionalni sportski klub;
2. akt o osnivanju koji je sačinjen u skladu sa članom 46 ovog zakona;
3. statut koji je sačinjen u skladu sa članom 47 ovog zakona;
4. zapisnik sa osnivačke skupštine;
5. odluke o imenovanju članova i predstavnika organa upravljanja, u skladu sa članom 48 stav 11 ovog zakona; i
6. dokaze o ispunjenosti uslova za osnivanje sportske organizacije i upis u Registar iz člana 45 stav 1 ovog zakona.

Odlučivanje po zahtjevu za izdavanje rješenja o obavljanju sportske djelatnosti i upisu u Registar vrši se prema vremenskom redosljedu podnošenja zahtjeva za upis.

**Utvrđivanje ispunjenosti uslova**

**Član 62**

Ministarstvo utvrđuje da li su osnivački akt i Statut sačinjeni u skladu sa Zakonom odnosno da li su organi upravljanja formirani u skladu sa Zakonom.

Ministar rješenjem imenuje Komisiju za utvrđivanje ispunjenosti uslova za osnivanje i upis u Registar, za svaki pojedinačni slučaj.

Komisija iz stava 1 ovog člana, ima tri člana iz reda zaposlenih u Ministarstvu.

Zadatak Komisije je da neposrednim uvidom, i izlaskom na lice mjesta, utvrdi da li su ispunjeni uslovi iz člana 45 ovog zakona i da u skladu sa zakonom sačini zapisnik o utvrđenom činjeničnom stanju.

Nakon što se utvrdi ispunjenost uslova iz st. 1 i 3 ovog člana, Ministar donosi rješenje o upisu sportske organizacije u Registar.

**Dostavljanje rješenja o obavljanju sportske djelatnosti i upisu u Registar**

**Član 63**

Ministarstvo dostavlja rješenje o obavljanju sportske djelatnosti i upisu u Registar sportskom subjektu kome se odobrava obavljanje sportske djelatnosti i koji se upisuje u Registar.

Ministarstvo dostavlja rješenje o obavljanju sportske djelatnosti i upisu u Registar organu državne uprave nadležnom za poslove statistike.

Ministarstvo rješenje o obavljanju sportske djelatnosti i upisu u Registar sportskog kluba dostavlja nadležnom nacionalnom sportskom savezu koji je dužan da vodi evidenciju svih sportskih klubova koji su osnovani za tu vrstu sporta, bez obzira da li su članovi saveza.

**Registracija promjena**

**Član 64**

Sportska organizacija je dužna da, u roku od osam dana od dana promjene, dostavi Ministarstvu zapisnik sa sjednice Skupštine na kojoj se konstatuju promjene u slučajevima kada se u sportskoj organizaciji promijeni:

1. naziv ili sjedište sportske organizacije,
2. vrsta i status sportske organizacije,
3. djelatnosti i ciljeve sportske organizacije,
4. osnivač sportske organizacije, odnosno predsjednik Skupštine, Predsjednik sportske organizacije, članovi Upravnog ili Nadzornog odbora ili direktor,
5. Statut, i/ili
6. visina uloga osnivača.

Promjenu u Registru Ministar konstatuje rješenjem, nakon što se u skladu sa članom 62 ovog zakona utvrdi da je promjena u skladu sa Zakonom.

Ako sportska organizacija ne dostavi dokaze o promjeni iz stava 1 ovog člana, u roku od osam dana od dana održavanja sjednice Skupštine, ili dostavi nepotpune ili neistinite dokaze Ministarstvo donosi rješenje o brisanju sportske organizacije iz Registra.

**Transformacije amaterskog sportskog kluba u profesionalni sportski klub**

**Član 65**

 Amaterski sportski klub može se transformisati u profesionalni sportski klub podnošenjem zahtjeva i odluke sa sjednice Skupštine na kojoj je odluka o tranformaciji donijeta.

 Amaterski sportski klub dužan je da se transformiše u profesionalni sportski klub ako:

1. ima zaključene ugovore o radu sa više od 55% registrovanih sportista u seniorskoj konkurenciji u odnosu na broj prijavljenih, odnosno licenciranih sportista za tekuću takmičarsku godinu (sezonu) u Registru koji vodi nadležni nacionalni sportski savez; ili
2. ostvari godišnji priliv sredstava u iznosu većem od 30.000,00 eura.

 Amaterski sportski klub se, nakon donošenja odluke o promjeni statusa, odnosno o transformaciji u profesionalni klub, ili nakon što nastupi uslov iz stava 2 ovog člana, registruje u CRPS-u.

Odluka o promjeni statusa, odnosno o transformaciji u profesionalni klub i izvod iz Registra CRPS-a dostavljaju se Ministarstvu uz zahtjev za promjenu statusa u Registru.

Prestanak rada i brisanje profesionalnog sportiste iz Registra

Član 66

Profesionalni sportista koji se bavi sportom samostalno prestaje sa obavljanjem sportske djelatnosti danom donošenja rješenja o brisanju iz Registra sportskih subjekata.

Profesionalni sportista iz stava 1 ovog člana briše se iz registra po službenoj dužnosti ili na sopstveni zahtjev.

Profesionalni sportista iz stava 1 ovog člana briše se iz Registra po službenoj dužnosti, ako:

1. ne obavlja sportske aktivnosti i djelatnosti duže od jedne godine neprekidno;
2. brisanjem iz CRPS-a;
3. mu je izrečena mjera zabrane obavljanja aktivnosti i djelatnosti zbog toga što ih obavlja suprotno zakonu, a u roku određenom u izrečenoj mjeri ne otkloni nepravilnosti;
4. je pravnosnažnom sudskom odlukom poništena registracija;
5. nastupi smrt tog lica;
6. nastupi stečaj;
7. u drugim slučajevima predviđenim ovim zakonom.

U slučaju iz stava 3 ovog člana sprovodi se likvidacija preduzetnika-profesionalnog sportiste iz stava 1 ovog člana, shodno zakonu kojim se uređuje likvidacija privrednih društava.

Uslove iz stava 3 ovog člana utvrđuje inspektor, nakon izvršenog inspekcijskog nadzora.

Profesionalni sportista iz stava 1 ovog člana briše se iz Registra na sopstveni zahtjev podnošenjem zahtjeva za brisanje iz Registra Ministarstvu, odjave iz CRPS-a, odnosno rješenja o brisanju preduzetnika iz CRPS-a i dokaza o izmirenim poreskim obavezama.

Rješenje iz stava 1 ovog člana donosi Ministar.

Prestanak rada i brisanje sportske organizacije iz Registra

Član 67

Sportska organizacija prestaje sa obavljanjem sportske djelatnosti danom donošenja rješenja o brisanju iz Registra sportskih subjekata.

Sportska organizacije briše se iz Registra po službenoj dužnosti ili po zahtjevu lica ovlaščenog za zastupanje te sportske organizacije.

Sportska organizacija briše se iz Registra po službenoj dužnosti, ako:

1. prestane da ispunjava propisane uslove za obavljanje sportske djelatnosti;
2. prestane da ispunjave uslove u pogledu strukture članova koji su je osnovali;
3. ne ispunjava ciljeve radi kojih je osnovana;
4. ne obavlja sportske aktivnosti i djelatnosti duže od jedne godine neprekidno;
5. je izrečena mjera zabrane obavljanja aktivnosti i djelatnosti zbog toga što ne ispunjava uslove za njihovo obavljanje ili ih obavlja suprotno zakonu, a u roku određenom u izrečenoj mjeri ne ispuni uslove, odnosno ne otkloni nepravilnosti;
6. ako se utvrdi da je istekao mandat organima upravljanja a da duže od 60 dana od dana isteka mandata nisu izabrani novi;
7. ako je pravnosnažnom sudskom odlukom poništena registracija sportske organizacije;
8. nastupi stečaj;
9. u drugim slučajevima predviđenim ovim zakonom.

U slučaju iz stava 3 ovog člana sprovodi se likvidacija sportske organizacije shodno zakonu kojim se uređuje likvidacija privrednih društava.

Uslove iz stava 3 ovog člana utvrđuje inspektor, nakon izvršenog inspekcijskog nadzora.

Odluku o prestanku rada sportske organizacije donosi nadležni organ sportske organizacije, u skladu sa aktom o osnivanju i statutom.

Na osnovu odluke iz stava 8 ovog člana, Ministarstvu se podnosi zahtjev za brisanje iz Registra.

Uz zahtjev za brisanje iz stava 9 ovog člana, sportska organizacija dostavlja dokaze o izmirenim poreskim obavezama, odjavu iz CRPS-a, odnosno rješenja o brisanju privrednog društva iz CRPS-a i zapisnik sa sjednice Skupštine na kojoj je usvojena odluka o prestanku rada.

Rješenje iz stava 1 ovog člana donosi Ministar.

1. **PRAVA I OBAVEZE SPORTSKIH SUBJEKATA**

**Sportski administrator**

**Član 68**

 Sportska organizacija mora imati zaposleno najmanje jedno lice koje obavlja administrativne poslove u sportu koje je steklo stručnu kvalifikaciju sportskog administartora.

**Stručni ispit za rad u oblasti sporta**

**Član 69**

Lice zaposleno u upravi sportske organizacije, odnosno lice imenovano u organe upravljanja sportske organizacije i lice koje obavlja stručne poslove u sportu mora da ima položen stručni ispit za rad u oblasti sporta.

Lica iz stava 1 ovog člana mogu započeti sa radom i bez položenog stručnog ispita za rad u oblasti sporta, pod uslovom da isti položi najkasnije u roku od jedne godine od dana zasnivanja radnog odnosa, dana imenovanja, odnosno od dana angažovanja.

Program i način polaganja ispita iz stava 1 ovog člana utvrđuje Ministarstvo.

**Ugovor**

**Član 70**

Profesionalni sportski klub dužan je da sa profesionalnim sportistom, odnosno trenerom koji u okviru te sportske organizacije obavlja sportsku aktivnost, odnosno djelatnost, zaključi ugovor o radu kojim će se urediti međusobna prava i obaveze.

Zaključivanjem ugovora iz stava 1 ovog člana zasniva se radni odnos.

Amaterski sportski klub dužan je da sa sportistom amaterom zaključi ugovor o angažovanju sportiste kojim se uređuju međusobna prava i obaveze.

Zaključivanjem ugovora iz stava 3 ovog člana ne zasniva se radni odnos.

Sportska organizacija, koja nema status profesionalnog kluba, može sa sportistom amaterom da zaključi ugovor iz stava 1 ovog člana, kao i ugovor o stipendiranju.

Ako sportska organizacija zaključi ugovor o radu sa sportistom amaterom, taj sportista postaje profesionalni sportista.

Maloljetni sportista pri zaključenju i izvršenju ugovora sa sportskom organizacijom uživa posebnu zaštitu.

Ugovor sa sportistom koji nema potpunu poslovnu sposobnost može se zaključiti samo uz pisanu saglasnost roditelja, odnosno staratelja, ovjerenu u skladu sa zakonom, uz prethodno utvrđenu zdravstvenu sposobnost lica koje nema potpunu poslovnu sposobnost.

Ugovor iz stava 1 ovog člana zaključuje se na određeno vrijeme, a najduže do dvije godine.

Po isteku roka od dvije godine, profesionalni sportista, odnosno trener može ponovo da zaključi ugovor iz stava 9 ovog člana sa istom ili drugom sportskom organizacijom.

Prekid rada kraći od 30 dana ne utiču na trajanje radnog odnosa.

Sportska organizacija dužna je da sportistu koji u okviru te organizacije obavlja sportsku aktivnost upiše u registar nadležnog nacionalnog saveza.

Sportska organizacija koja angažuje sportskog stručnjaka osposobljenog za rad u sportu mora sa njim zaključitit ugovor o obavljanju poslova za koje se angažuje.

Ugovor iz st. 1, 3, 5, 8 i 13 ovog člana mora biti zaključen u pisanoj formi, i mora biti ovjeren u skladu sa posebnim zakonom.

**Prava iz radnog odnosa**

**Član 71**

Prava, obaveze i odgovornosti sportista uređuju se zakonom kojim se uređuju radni odnosi, sportskim pravilima nadležnog nacionalnog sportskog saveza, kolektivnim ugovorom i ugovorom između sportiste i sportske organizacije.

Prava, obaveze i odgovornosti lica koje obavlja stručne poslove u sportu uređuju se zakonom kojim se uređuju radni odnosi, sportskim pravilima nadležnog nacionalnog sportskog saveza, kolektivnim ugovorom i ugovorom između lica koje obavlja stručne poslove u sportu i sportskog subjekta koji ga angažuje.

Granski kolektivni ugovor potpisuje se u skladu sa opštim propisima o radu.

Zaključivanjem ugovora o radu, profesionalni sportista, odnosno trener stiče sva prava i obaveze iz radnog odnosa u skladu zakonom kojim se uređuju radni odnosi.

Radno vrijeme, odmori, odsustva i druga prava i obaveze profesionalnog sportiste, odnosno trenera prema sportskoj organizaciji prilagođavaju se režimu sportskih priprema, odnosno treninga i sportskih priredbi.

**Zarada**

**Član 72**

Zaključivanjem ugovora o radu iz člana 70 ovog zakona, sportista, odnosno trener stiče pravo na zaradu, u visini koja je određena ugovorom, i druga primanja u skladu sa zakonom kojim se uređuju radni odnosi.

Na zaradu i druga primanja sportiste, odnosno trenera, iz stava 1 ovog člana plaćaju se odgovarajući porezi i doprinosi na zaradu, odnosno na dohodak fizičkih lica, u skladu sa zakonom kojim se uređuju porezi i doprinosi.

Sportska organizacija dužna je da sportisti, odnosno treneru isplaćuje zaradu u rokovima i na način utvrđen kolektivnim ugovorom ili ugovorom, a najmanje jedanput mjesečno.

Sportski stručnjak osposobljen za rad u sportu ima pravo na naknadu za poslove iz člana 29 ovog zakona.

**Prijavljivanje na osiguranje**

**Član 73**

 Sportska organizacija je dužna da prijavi sportistu, odnosno lice koje obavlja stručne poslove u sportu sa kojim je zaključila ugovor o radu na obavezno socijalno osiguranje (zdravstveno, penzijsko i invalidsko osiguranje i osiguranje od nezaposlenosti), na puno radno vrijeme u skladu sa zakonom kojim se uređuju radni odnosi, u roku od osam dana od dana zaključenja ugovora.

Sportska organizacija može prijaviti na obavezno socijalno osiguranje i sportistu, odnosno lice koje obavlja stručne poslove u sportu sa kojim je zaključila druge vrste ugovora, pod uslovima, u obimu i na način predviđen zakonom kojim se uređuje penzijsko i invalidsko osiguranje.

Profesionalnom sportisti staž osiguranja računa se sa uvećanim trajanjem u skladu sa zakonom kojim se uređuje penzijsko i invalidsko osiguranje.

**Transfer sportista**

**Član 74**

Ugovor o transferu je ugovor između sportske organizacije sa kojom sportista ima punovažno zaključen ugovor u skladu sa ovim zakonom i sportske organizacije u koju sportista prelazi, na osnovu koga se sportska organizacija sa kojom sportista ima punovažno zaključen ugovor saglašava da uz određenu naknadu prijevremeno sporazumno raskine ugovor sa sportistom kako bi prešao u sportsku organizaciju sa kojom se zaključuje ugovor o transferu.

Ugovor o ustupanju je ugovor između sportske organizacije sa kojom sportista ima punovažno zaključen ugovor u skladu sa ovim zakonom i sportske organizacije u koju sportista privremeno prelazi na osnovu koga se sportska organizacija sa kojom sportista ima punovažno zaključen ugovor saglašava da sportista prijevremeno pređe u sportsku organizaciju sa kojom se zaključuje ugovor o ustupanju.

Međunarodni transfer, odnosno prelazak maloljetnog sportiste u stranu sportsku organizaciju nije dozvoljen, osim u posebnim slučajevima utvrđenim sportskim pravilima nadležnog međunarodnog sportskog saveza.

Nacionalni transfer, odnosno prelazak maloljetnog sportiste u domaću sportsku organizaciju izvan mjesta prebivališta maloljetnog sportiste nije dozvoljen, osim ako je prelazak odobren od strane nadležnog nacionalnog sportskog saveza u skladu sa kriterijumima i u postupku utvrđenim sportskim pravilima.

Nadležni nacionalni sportski savez dužan je da vodi evidenciju transfera, odnosno prelazaka maloljetnih sportista i o tome obavještava Ministarstvo u roku od 15 dana od svakog obavljenog transfera, odnosno registrovanog prelaska maloljetnog sportiste.

Ugovor iz st. 1 i 2 ovog člana mora biti zaključen u pisanoj formi, i mora biti ovjeren u skladu sa posebnim zakonom.

Naknada

Član 75

Pravo na doživotnu mjesečnu naknadu imaju vrhunski sportista i selektor.

Vrhunski sportista ima pravo na doživotnu mjesečnu naknadu u visini od jedne do dvije prosječne mjesečne neto zarade u Crnoj Gori za godinu koja prethodi godini u kojoj se vrši isplata naknade.

Vrhunski sportista ima pravo na naknadu iz stava 1 ovog člana nakon navršenih 35 godina života, ako, nakon što mu je utvrđen status vrhunskog sportiste:

1. nije igrao za reprezentaciju druge države;
2. ima crnogorsko državljanstvo;
3. nije osiđivan za krivično djelo, odnosno prekršaj iz člana 49 stav 1 tač. 3 i 4 ovog zakona; i
4. ako je u toku sportske karijere poštovao WADA pravila.

Pravo na naknadu iz stava 1 ovog člana ima i selektor koji je, u kolektivnim sportovima sa reprezentacijom Crne Gore ostvario rezulat iz člana 25 ovog zakona, u iznosu od jedne prosječne mjesečne neto zarade u Crnoj Gori za godinu koja prethodi godini u kojoj se vrši isplata naknade.

Selektor ima pravo na naknadu iz stava 4 ovog člana nakon navršenih 55 godina života, ako:

1. je bio selektor reprezentacije Crne Gore u kolektivnom sportu, koja je osvojila rezultat iz stava 4 ovog člana najmanje dvije godine prije ostvarivanja tog rezultata;
2. je rezultat iz stava 4 ovog člana ostvaren nakon stupanja na snagu ovog zakona;
3. ima crnogorsko državljanstvo; i
4. nije osuđivan za krivično djelo, odnosno prekršaj iz člana 49 stav 1 tač. 3 i 4 ovog zakona.

Zahtjev za dodjelu doživotne mjesečne naknade iz stava 1 ovog člana podnosi Ministarstvu vrhunski sportista, odnosno selektor.

Uz zahtjev iz stava 6 ovog člana podnose se i dokazi o ispunjenosti uslova iz st. 3 i 5 ovog člana.

O zahtjevu iz stava 6 ovog člana odlučuje Ministar rješenjem.

Naknada iz stava 1 ovog člana može se primati samo po jednom osnovu, za najbolji sportski rezultat.

Stipendija

Član 76

Perspektivnom sportisti može se dodijeliti stipendija u iznosu do najviše 50% prosječne mjesečne neto zarade u Crnoj Gori za godinu koja prethodi godini u kojoj se vrši isplata stipendije, u trajanju od jedne godine od dana utvrđivanja statusa perspektivni sportista.

Zahtjev za dodjelu stipendije i rješenje o utvrđivanju statusa perspektivni sportista podnosi Ministarstvu perspektivni sportista koji je osvojio rezultat iz stava 1 ovog člana u roku od 30 dana od dana osvajanja tog rezultata.

O zahtjevu iz stava 2 ovog člana odlučuje Ministar rješenjem.

Stipendija iz stava 1 ovog člana može se u isto vrijeme primati samo po jednom osnovu, za najbolji sportski rezultat.

Premija

Član 77

Vrhunski sportista, odnosno sportista koji je član reprezentacije Crne Gore, za ostvareni sportski rezultat iz člana 25 ovog zakona, na predlog nacionalnog sportskog saveza, ima pravo na premiju, u iznosu do najviše 60 prosječnih mjesečnih neto zarada u Crnoj Gori za godinu koja prethodi godini u kojoj se vrši isplata.

Sportista koji je član reprezentacije Crne Gore, za ostvareno prvo, drugo ili treće mjesto na jedinom zvaničnom svjetskom ili evropskom seniorskom prvenstvu u sportovima I kategorije sportova koji nisu na programu Olimpijskih igara, a priznati su od strane MOK-a, na predlog nacionalnog sportskog saveza ima pravo na premiju u iznosu do najviše 16 prosječnih mjesečnih neto zarada u Crnoj Gori za godinu koja prethodi godini u kojoj se vrši isplata.

Pravo na premiju iz st. 1 i 2 ovog člana ima i selektor reprezentacije Crne Gore u kolektivnim sportovima, odnosno glavni trener reprezentativca Crne Gore u pojedinačnim sportovima, u iznosu od 50% od iznosa premije koju za taj rezultat ima sportista koji je član reprezentacije Crne Gore, odnosno reprezentativac Crne Gore.

Licu iz st. 1 , 2 i 3 ovog člana koje na istom takmičenju ostvari više od jednog sportskog rezultata može se dodijeliti premija samo za najbolji ostvareni sportski rezultat.

Zahtjev za dodjelu premije Ministarstvu podnosi nadležni nacionalni sportski savez.

Ministarstvo može od krovne asocijacije sporta zatražiti dodatno tumačenje rezultata iz stava 2 ovog člana.

O zahtjevu iz stava 5 ovog člana odlučuje Ministar rješenjem.

Ako je lice iz st. 1, 2 i 3 na istom sportskom takmičenju ostvarilo više sportskih rezultata za koje se može dodijeliti premija, premija se može se dodijeliti samo za jedan, najbolji sportski rezultat.

Sportska invalidnina

Član 78

Sportista koji je kao član reprezentacije Crne Gore aktivno nastupao za reprezentaciju i sa reprezentacijom se takmičio na Olimpijskim igrama, svjetskom, odnosno evropskom seniorskom prvenstvu u sportu koji je na programu Olimpijskih igara, i u tom periodu oboli od bolesti koja je nastupila kao posljedica bavljenja sportom ili doživi tešku povredu prilikom priprema za takmičenje, odnosno na putu za mjesto takmičenja ili na samom takmičenju, ima pravo na sportsku invalidninu u iznosu od najviše 50% prosječne mjesečne neto zarade u Crnoj Gori za godinu koja prethodi godini u kojoj se vrši isplata sportske invalidnine.

Pravo na sportsku invalidninu iz stava 1 ovog člana može ostvariti sportista kojem je zbog težine bolesti ili povrede, a na osnovu ljekarskih nalaza, prekinuta sportska karijera.

Zahtjev za ostvarenje prava na sportsku invalidninu, sportista iz stava 1 ovog člana podnosi Ministarstvu.

Uz zahtjev iz stava 3 ovog člana podnosi se:

1. dokaz o članstvu u reprezentaciji Crne Gore, odnosno o aktivnom nastupnju za reprezentaciju na Olimpijskim igrama, svjetskom, odnosno evropskom prvenstvu u vrijeme nastanka bolesti, odnosno povrede;
2. nalaz ljekara specijaliste iz vremena kada je utvrđena bolest odnosno povreda zbog koje je prekinuta sportska karijera;
3. nalaz ljekara specijaliste koji ne može biti stariji od dva mjeseca; i
4. dokaz o utvrđenom stepenu invalidnosti koji za posljedicu ima prekid sportske karijere.

O zahtjevu iz stava 3 ovog člana odlučuje Ministar rješenjem.

**Sportista godine**

**Član 79**

Ministarstvo proglašava sportistu godine u mlađim kategorijama i sportistu godine u kategoriji seniora u sportu koji je na programu Olimpijskih igara, u sportu koji je na programu Paraolimpijskih igara i sportu koji nije na programu Olimpijskih igara, a priznat je od strane MOK-a, na svečanosti povodom Dana reprezentacija.

Savjet za sport predlaže Ministarstvu po troje sportista u kategorijama i vrstama sportova shodno stavu 1 ovog člana najkasnije do 10. februara tekuće godine.

Sportista godine ne može biti lice koje je osuđeno za krivično djelo, odnosno prekršaj iz člana 49 stav 1 tač. 3 i 4 ovog zakona.

Ministar na osnovu predloga Savjeta za sport bira sportistu godine u mlađim kategorijama i sportistu i godine u kategoriji seniora u sportu koji je na programu Olimpijskih igara, u sportu koji je na programu Paraolimpijskih igara i sportu koji nije na programu Olimpijskih igara, a priznat je od strane MOK-a.

Sportista koji je izabran za sportistu godine u toj godini može dobiti nagradu u visini do najviše deset prosječnih mjesečnih neto zarada u Crnoj Gori za godinu koja prethodi godini u kojoj se vrši isplata.

Način ostvarivanja prava

Član 80

Kriterijume za utvrđivanje visine naknade, stipendije, premije, sportske invalidnine, odnosno nagrade za vrhunskog sportistu i način njihove isplate utvrđuje Vlada.

Sredstva za isplatu naknade, stipendije, premije, sportske invalidnine, odnosno nagrade za vrhunskog sportistu iz čl. 75 do 79 ovog zakona obezbjeđuju se u budžetu Crne Gore.

O ostvarivanju prava i visini naknade, stipendije, premije, sportske invalidnine, odnosno nagrade za vrhunskog sportistu iz čl. 75 do 79 ovog zakona rješenjem odlučuje Ministarstvo.

Sredstva iz čl. 75 do 79 ovog zakona uplaćuju se na račun fizičkog lica.

Isto lice ne može u isto vrijeme primati sportsku invalidninu i naknadu, odnosno stipendiju, i može samo odlučiti po kom osnovu će primati sredstva.

**Obaveza poštovanja sportskih pravila**

**Član 81**

Sportski subjekti dužni su da poštuju i primjenjuju sportska pravila nacionalnog i međunarodnog sportskog saveza.

Sportski subjekti koji obavljaju sportsku djelatnost u sportu koji je na progamu Olimpijskih igara dužni su da poštuju i primjenjuju pravila COK-a i Međunarodnog olimpijskog komiteta.

Sportski subjekti koji obavljaju sportsku djelatnost u sportu koji nije na progamu Olimpijskih igara, a priznat je od strane MOK-a, dužni su da poštuju i primjenjuju pravila CSNS-a.

Sportski subjekti koji obavljaju sportsku djelatnost u sportu koji je na progamu Paraolimpijskih igara dužni su da poštuju i primjenjuju pravila POK-a.

U slučaju nesaglasnosti odredaba opšteg akta sportske organizacije sa odredbama zakona ili sportskim pravilima nadležnog nacionalnog sportskog saveza, neposredno se primenjuju odredbe zakona, odnosno međunarodnih sportskih pravila.

Obaveza izrade Izvještaja o finansijskom poslovanju

Član 82

Sportska organizacija dužna je da u roku od 30 dana od dana isteka finansijske godine, izradi Izvještaj o finansijskom poslovanju.

Izvještaj o finansijskom poslovanju iz stava 1 ovog člana podliježe reviziji u skladu sa zakonom kojim se uređuju uslovi i način obavljanja revizije.

Ako je Izvještaj iz stava 1 ovog člana dobio negativno mišljenje revizora, predsjednik sportske organizacije dužan je da u roku od 15 dana od dana dobijanja mišljenja zakaže vanrednu sjednicu Skupštine, na kojoj će se odlučivati o promjeni upravljačke strukture te sportske organizacije.

Obavezno osiguranje

Član 83

Sportska organizacija je dužna da zaključi ugovor o osiguranju vrhunskih sportista koji obavljaju sportsku aktivnost u okviru te sportske organizacije od posljedica nesrećnog slučaja za vrijeme obavljanja sportske aktivnosti.

Nadležni nacionalni sportski savez dužan je da osigura reprezentativca Crne Gore, u slučaju kad taj reprezentativac nije obuhvaćen osiguranjem iz stava 1 ovog člana.

Ako sportska organizacija ili nadležni sportski savez ne zaključi ugovor iz st. 1 i 3 ovog člana, dužni su da nadoknade štetu koju pretrpi sportista koji nije osiguran.

Nadležni sportski savez može utvrditi obavezu za sportske organizacije iz nadležnosti saveza da osiguranje sportista iz stava 1 ovog člana vrše preko tog saveza, uz snošenje troškova polise osiguranja.

Obaveze vrhunskih i perspektivnih sportista

Član 84

Vrhunski, odnosno perspektivni sportista dužan je da na poziv nacionalnog sportskog saveza učestvuje i nastupa za reprezentaciju Crne Gore i postupa u skladu sa međunarodnim pravilima i pravilima nacionalnog sportskog saveza.

Sportisti iz stava 1 ovog člana koji neopravdano ne ispunjava obaveze, iz stava 1 ovog člana, može se oduzeti status vrhunskog, odnosno perspektivnog sportiste i naknada, odnosno stipendija na predlog nadležnog nacionalnog sportskog saveza.

Odluku iz stava 2 ovog člana donosi Ministarstvo.

Arbitraža

Član 85

Za rješavanje sporova u oblasti sporta između nacionalnih sportskih saveza sportova koji su na programu Olimpijskih igara COK je dužan da obrazuje Arbitražu.

Za rješavanje sporova u oblasti sporta između sportskih organizacija lica sa invaliditetom POK je dužan da obrazuje Arbitražu.

Za rješavanje sporova u oblasti sporta između nacionalnih saveza sportova koji nisu na programu Olimpijskih igara, a priznati su od strane MOK-a, CSNS je dužan da obrazuje Arbitražu.

Za rješavanje sporova u određenom sportu nadležni nacionalni sportski savez je dužan da obrazuje Arbitražu.

Izuzetno od stava 4 ovog člana, nacionalni sportski savez može prenijeti Abritražu COK-u, POK-u, odnosno CSNS-u, u skladu sa statutom nacionalnog sportskog saveza.

Sporovi koji nastanu u odnosu na status nacionalnog sportskog saveza rješavaju se pred Arbitražom COK-a, odnosno CSNS-a u zavisnosti da li je u pitanju sport koji jeste ili nije na programu Olimpijskih igara.

Sportski subjekti, za rješavanje sporova, obraćaju se prvo arbitraži nacionalnog sportskog saveza, a ukoliko se spor ne rješi na taj način, ili arbitraža bude prenijeta, obraća se COK-u, odnsosno CSNS-u od zavisnosti od oblasti sporta u kojoj je spor nastao.

COK, CSNS i nadležni nacionalni sportski savez o obrazovanju Arbitraže dužni su da obavijeste Ministarstvo u roku od 15 dana od dana obrazovanja Arbitraže.

Nadležnost, sastav i organizacija Arbitraže

Član 86

Nadležnost, sastav i organizacija Arbitraže COK-a, odnosno CSNS-a, postupak pred Arbitražom i način izbora i razrješenja njenih članova utvrđuje se opštim aktom koji donosi Skupština COK-a, odnosno CSNS-a.

Nadležnost, sastav i organizaciju Arbitraže nacionalnog sportskog saveza, postupak pred Arbitražom i način izbora i razrješenja njenih članova utvrđuje se opštim aktom koji donosi skupština nacionalnog sportskog saveza.

 Internet sajt

Član 87

Nacionalni sportski savez mora imati internet sajt, na kojem je dužan da objavi:

1. Podatke o sjedištu, i sastavu organa upravljanja;
2. Akt o osnivanju i Statut;
3. Sportska pravila nacionalnog sportskog saveza;
4. Kopije rješenja o upisu u Registar, i kopije rješenja o upisu članova Nacionalnog sportskog saveza u Registar;
5. Izvještaj o poslovanju;
6. Podatke o broju članova i visinu članarine, sastavu reprezentacije i licima koja obavljaju stručne poslove u sportu za potrebe reprezentacije; i
7. Podatke o Arbitraži.

 COK, POK, odnosno CSNS mora imati internet sajt, na kojem je dužan da objavi podatke iz stava 1 tač.1, 2, 5 i 7 ovog člana.

1. **SPORT DJECE, UČENIKA I STUDENATA**

**Uključivanja djece u sportske aktivnosti**

**Član 88**

Najmanje jednom u toku dvije godine Ministar donosi odluku o vrstama sportova, odnosno sportskih disciplina koje će se sufinansirati u oblasti dječjeg sporta (u daljem tekstu: Odluka o sufinansiranju djece).

Odluka o sufinansiranju djece sadrži i podatke o uzrastu djece čije će bavljenje sportom, odnosno sportskom disciplinom biti sufinansirano iz budžeta.

Ministarstvo će sufinansirati bavljenje djece sportovima, odnosno sportskim disciplinama, u skladu sa Odlukom o sufinansiranju djece u okviru profesionalnih sportskih klubova.

Sufinansiranje bavljenja djece sportskim aktivnostima vršiće se tokom najmanje šest mjeseci godišnje.

Dio troškova koje ne snosi Ministarstvo mogu se finansirati iz drugih izvora (roditelji, donatori, opština, škola i dr.).

Sredstva za sufinansiranje bavljenja djece sportskim aktivnostima uplaćuju se na račun profesionalnog sportskog kluba, u okviru kojeg se dijete bavi sportskom aktivnošću, za prethodni period, a najviše za dva mjeseca odjednom.

Sredstva za sufinansiranje bavljenja djece sportskim aktivnostima obezbjeđuje Ministarstvo u budžetu, odnosno iz drugih izvora.

**Javni poziv za sufinansiranje**

**Član 89**

Ministarstvo u skladu sa Odlukom o sufinansiranju djece raspisuje javni poziv za sufinansiranje djece za bavljenje sportom, odnosno sportskom disciplinom.

Javni poziv raspisuje se u roku od 30 dana od dana donošenja odluke iz člana 88 stav 1 ovog zakona.

Javni poziv traje najmanje 8 dana.

Na javni poziv mogu se prijaviti profesionalni sportski klubovi koji obavljaju sportsku djelatnost u vrsti sporta, odnosno sportske discipline na koju se javni poziv odnosi, i kod kojih je prijavljeno najmanje desetoro djece.

Na javni poziv mogu se prijaviti profesionalni sportski klubovi tek nakon proteka roka od jedne godine od dana osnivanja tog sportskog kluba.

Profesionalni sportski klubovi moraju ispunjavati uslove za obavljanje sportske djelatnosti u odnosu na broj djece koju prijavljuju na sufinansiranje.

Ministarstvo na osnovu javnog poziva bira profesionalne sportske klubove u okviru kojih će sufinansirati uključivanje djece u sportske aktivnosti, u svakoj opštini u Crnoj Gori.

Ministarstvo zaključuje Ugovor sa profesionalnim sportskim klubovima koji su izabrani na osnovu javnog poziva, kojim se uređuju međusobna prava i obaveze.

**Prijavljivanje djece za sufinansiranje**

**Član 90**

Djeca se za sufinansiranje prijavljuju u profesionalnoj sportskoj organizaciji, koja obavlja sportsku djelatnost u lokalnoj samoupravi u kojoj imaju prebivalište.

Djeca koja se prijavljuju za sufinansiranje bavljenja sportskim aktivnostima moraju imati pisanu saglasnot roditelja, odnosno staratelja i utvrđenu zdravstvenu sposobnost.

**Međusobni odnosi profesionalnog sportskog kluba i Ministarstva**

**Član 91**

Profesionalni sportski klub je dužan da Ministarstvu, u rokovima određenim Odlukom o sufinansiranju djece i Ugovorom, za svako dijete koje Ministarstvo sufinansira, dostavi dokaz da se dijete u prethodnom periodu za koji se isplata sredstava vrši, bavilo sportskim aktivnostima u okviru tog kluba.

Dokazi iza stava 1 ovog člana su pisana izjava roditelja odnosno staratelja da se dijete u prethodnom periodu bavilo sportskim aktivnostima u okviru tog kluba i dokaz da je za to dijete uplaćen dio troškova koje ne snosi Ministarstvo.

Ministarstvo može raskinuti Ugovor sa profesionalnim sportskim klubom o sufinansiranju djece za bavljenje sportskom aktivnošću ako broje djece koja se bave sportskim aktivnostima u okviru tog kluba postane manji od deset, ili ako se utvrdi da je profesionalni sportski klub davao netačne podatke o broju djece koja se bave sportskim aktivnostima u okviru tog kluba.

Školski sport

Član 92

Škole u Crnoj Gori mogu osnivati školske sportske klubove.

Najmanje deset školskih sportskih klubova sa teritorije najmanje tri opštine mogu organizovati crnogorski školski sportski savez

Savez iz stava 2 ovog člana utvrđuje i organizuje školska sportska takmičenja i predstavlja crnogorski školski sport u međunarodnim školskim sportskim asocijacijama.

 Crnogorski školski sportski savez naročito: utvrđuje jedinstveni sistem takmičenja školskih sportskih društava u Crnoj Gori; stara se o izjednačavanju i poboljšanju uslova rada svih školskih sportskih društava; organizuje i sprovodi državno školsko sportsko prvenstvo; sarađuje sa nacionalnim sportskim savezima i vrši druge poslove u skladu sa ovim zakonom i svojim aktima.

 Na osnivanje, organizaciju i način rada školskih sportskih klubova i Crnogorskog školskog sportskog saveza shodno se primjenjuju odredbe ovog zakona kojima se uređuje osnivanje sportske organizacije, odnosno nacionalnog sportskog saveza.

**Studentski sport**

**Član 93**

Organizacione jedinice univerziteta u Crnoj Gori mogu osnivati studentske sportske klubove.

Najmanje pet studentskih sportskih klubova mogu osnovati Crnogorski studentski sportski savez.

Savez iz stava 2 ovog člana utvrđuje i organizuje studentska sportska takmičenja i predstavlja crnogorski studentski sport u međunarodnim studentskim sportskim asocijacijama.

Na osnivanje, organizaciju i način rada studentskih sportskih klubova i Crnogorskog studentskog sportskog saveza shodno se primjenjuju odredbe ovog zakona kojima se uređuje osnivanje sportske organizacije, odnosno nacionalnog sportskog saveza.

1. **SPORTSKE PRIREDBE**

Oblici sportskih priredbi

Član 94

Sportska priredba je određeni, planski pripremljen i sproveden, vremenski ograničen sportski događaj, za koji postoji javni interes i na kojem učestvuje više sportista.

Sportske priredbe mogu imati takmičarski, tradicionalni, kulturni ili zabavni karakter.

Sportske priredbe se organizuju u obliku sportskih manifestacija (festivali, susreti, smotre, igre i sl.) i sportskih takmičenja.

Sportsko takmičenje je sportska priredba koja se odvija prema unaprijed utvrđenim i poznatim sportskim pravilima, koja mogu biti opšte važeća za konkretnu vrstu sporta ili samo za konkretnu sportsku priredbu i čiji je cilj kojem svaki učesnik teži, pobjeda protivnika ili postizanje unaprijed određenog sportskog rezultata.

Sistem, uslove za učešće i način organizacije sportskih priredbi u pojedinom sportu utvrđuje nacionalni sportski savez u skladu s načelima i elementima sistema koji je utvrdio COK, POK, odnosno CSNS, i prema pravilima tog sporta i normama međunarodnih sportskih organizacija.

Sistem, uslovi za učešće i način organizacije sportskih priredbi moraju biti utvrđeni najmanje jednu godinu prije početka primjene tog sistema.
 Sportske priredbe se organizuju u skladu sa zakonom i sportskim pravilima.

**Uslovi za organizovanje sportske priredbe**

Član 95

Sportska priredba može da se organizuje ako organizator sportske priredbe ima: obezbijeđen odgovarajući objekat, odnosno prostor, opremu, stručni kadar i ispunjava uslove u pogledu bezbjednosti, u skladu sa Zakonom i sportskim pravilima.

Organizator sportske priredbe

Član 96

Nacionalni sportski savez organizuje i sprovodi sportske priredbe za vrstu sporta za koju je nadležan.

Sportski klub koji je član nacionalnog sportskog saveza može organizovati i sprovoditi sportsku priredbu, u sportu za koji je osnovan, uz prethodnu saglasnost nacionalnog sportskog saveza čiji je član.

Međunarodna sportska takmičenja i međunarodne sportske priredbe organizuju se u skladu s ovim Zakonom i uslovima koje propisuju međunarodne sportske federacije te vrste sporta.

Odluku o organizovanju sportskih priredbi za područje više država i odluku o učešću sportskih klubova i sportista iz Crne Gore u tim takmičenjima donosi nacionalni sportski savez.

Obaveze organizatora sportske priredbe

Član 97

Organizator sportske priredbe je dužan da:

1. za vrijeme trajanja sportske priredbe obezbijedi prisustvo sanitetskog vozila službe medicinske pomoći sa medicinskom ekipom, a po potrebi i drugih organa i organizacija, javnih službi i preduzeća (vatrogasne jedinice, inspekcijske i komunalne službe i dr.);
2. obezbijedi nesmetano i bezbjedno održavanje sportske priredbe;
3. preduzme mjere prevencije rizika nastanka štete za sportiste, gledaoce i druge učesnike sportske priredbe (upozorenja, isticanje zabrana, davanje obavještenja i uputstava i sl.), kao i mjere kojima se na povećane rizike utiče (bezbjednost sportskog objekta, ispravnost i adekvatnost instalirane i druge opreme, odvijanje sportske priredbe u skladu sa propozicijama i dr.);
4. preduzme potrebne bezbjedonosne mjere za sprječavanje nasilja i nedoličnog ponašanja na sportskim priredbama, u skladu sa zakonom kojim se propisuju mjere za sprječavanje nasilja i nedoličnog ponašanja na sportskim priredbama i sportskim pravilima nacionalnog sportskog saveza;
5. preduzme potrebne mjere kontrole dopinga, u skladu sa zakonom i sportskim pravilima;
6. prijavi održavanje sportske priredbe, u skladu sa zakonom;
7. preduzme potrebne mjere zaštite prirode i životne sredine, odnosno mjere kojima će se preduprijediti, smanjiti i otkloniti eventualni nepovoljni uticaji na prirodne vrijednosti i životnu sredinu.

Obezbjeđivanje prisustva sanitetskog vozila službe medicinske pomoći sa medicinskom ekipom iz stava 1 tačka 1 ovog člana vrši se na račun organizatora sportske priredbe, preko Zavoda.

Organizator sportske priredbe odgovara za štetu koja nastane sportistima, gledaocima i drugim učesnicima sportske priredbe i trećim licima zbog nepoštovanja obaveza iz stava 1 ovog člana, u skladu sa opštim pravilima o odgovornosti za prouzrokovanu štetu.

 Nadležni nacionalni sportski savez koji je povjerio sprovođenje i organizaciju takmičenja sportskoj organizaciji koja je član tog saveza, a utvrdi se da nisu bili ispunjeni svi propisani uslovi, solidarno je odgovoran sa organizatorom za štetu koja na sportskoj priredbi nastane sportistima, gledaocima i drugim učesnicima sportske priredbe i trećim licima uslijed propusta u organizaciji.

 Sportska priredba koja se na teritoriji Crne Gore organizuje pod rukovodstvom međunarodnog sportskog saveza organizuje se i sprovodi u skladu sa zakonom i sportskim pravilima tog saveza.

Nacionalni savez je dužan da obezbjedi da sportisti predstavnici Crne Gore, tokom učešća na sportskoj priredbi imaju vidljive državne simbole.

Organizator sportske priredbe je dužan da obezbjedi da prilikom učešća na međunarodnom sportskom takmičenju, takmičari upotrebljavaju grb, zastavu i himnu države iz koje dolaze, i da ih upotrebljavaju u skladu sa zakonom kojim je uređena upotreba zastave, grba i himne, ako je na tom međunarodnom sportskom takmičenju predviđena upotreba simbola države koju predstavljaju sportski subjekti.

Organizator sportske priredbe je dužan da obezbjedi da u toku sportske priredbe učesnici ne koriste državne simbole druge države, osim simbola države koju predstavljaju na toj sportskoj priredbi.

Organizator sportske priredbe dužan je da obezbjedi intoniranje himne i da istakne zastave država koje takmičari predstavljaju.

**Velika međunarodna sportska takmičenja**

Član 98

 Velika međunarodna sportska takmičenja su:

1. Olimpijske i Paraolimpijske igre;
2. Svjetska i evropska prvenstva;
3. Univerzijada;
4. Mediteranske igre;
5. Igre malih zemalja Evrope;
6. Svjetski, evropski kupovi i finalni turniri svjetske lige;
7. Finalni turniri evropskih klupskih takmičenja;
8. Balkanska prvenstva;
9. Kriterijumski i kvalifikacioni međunarodni sportski turniri nacionalnih sportskih reprezentacija u sportu koji je na programu olimpijskih igara; i
10. Zimski i ljetnji Olimpijski festival mladih Evrope.

**Uslovi za organizovanje velikih međunarodnih sportskih takmičenja**

Član 99

Nacionalni sportski savez, odnosno COK i POK, dužni su da prije podnošenja kandidature za organizovanje takmičenja iz člana 98 ovog zakona u Crnoj Gori pribave saglasnost Ministarstva.

Nacionalni savezi dužni su da prije podnošenja kandidature za organizovanje velikog međunarodnog sportskog takmičenja u Crnoj Gori:

1. pripreme projekat, odnosno studiju o organizovanju i finansiranju takmičenja koja obavezno sadrži materijalno-tehničke, bezbjednosne, finansijske, organizacione, stručno kadrovske elemente za organizaciju i podatke o kriterijumima iz člana 100 ovog zakona;
2. pribave saglasnost organa nadležnog za unutrašnje poslove;
3. pribave mišljenje COK-a, POK-a odnosno CSNS-a.

Radi pribavljanja saglasnosti iz stava 1 ovog člana nacionalni sportski savez dužan je da Ministarstvu dostavi dokaze o ispunjenosti uslova iz stava 2 ovog člana, kao i detaljne podatke o vrsti, značaju, mjestu i vremenu održavanja takmičenja.

Izuzetno od stava 1 ovog člana, u slučaju da nadležna međunarodna sportska federacija dodijeli sportskim organizacijama iz stava 1 ovog člana, odnosno sportskom klubu, organizaciju sportskog takmičenja, ta sportska organizacija je dužna da odmah, a najkasnije u roku od 30 dana od dana dobijanja organizacije međunarodnog takmičenja, dostavi Ministarstvu dokumentaciju iz stava 1 ovog člana.

**Kriterijumi**

Član 100

Prilikom odlučivanja o davanju saglasnosti iz člana 99 stav 1 ovog zakona posebno se uzimaju u obzir sljedeći kriterijumi:

* 1. sadržina mišljenja odnosno uslovi iz saglasnosti COK-a, POK-a odnosno CSNS-a za održavanje takmičenja;
	2. sadržina mišljenja odnosno uslovi iz saglasnosti organa nadležnog za unutrašnje poslove za organizaciju takmičenja;
	3. uticaj na afirmaciju vrijednosti nacionalnog sporta;
	4. organizaciona i takmičarska tradicija tog sporta u Crnoj Gori;
	5. broj učesnika na takmičenju;
	6. da li su i u kom obimu obezbijeđena finansijska sredstva potrebna za održavanje takmičenja, i izvori finasiranja;
	7. ekonomska opravdanost; i
	8. zanimljivost za televizijske i radijske prenose, druge medije i gledaoce;

**Učešće na međunarodnim priredbama**

Član 101

Sportski subjekti iz člana 21 ovog zakona mogu učestvovati na međunarodnim sportskim priredbama samo uz prethodnu saglasnost nadležnog nacionalnog sportskog saveza.

Nadležni nacionalni sportski savez može da odbije davanje saglasnosti iz stava 1 ovog člana ako bi učešće sportskog subjekta na međunarodnim sportskim priredbama, štetilo interesu i ugledu Crne Gore, uz prethodnu saglasnost Ministarstva.

Sportski subjekti su dužni da prilikom učešća na međunarodnom sportskom takmičenju upotrebljavaju grb, zastavu i himnu Crne Gore, u skladu sa zakonom kojim je uređena upotreba zastave, grba i himne Crne Gore, ako je na tom međunarodnom sportskom takmičenju predviđena upotreba simbola države koju predstavljaju sportski subjekti.

**Sistem takmičenja**

Član 102

Nacionalni sportski savez utvrđuje sistem takmičenja u sportu za koji je osnovan.

Izmjene sistema takmičenja mogu se primjenjivati najranije po isteku jedne takmičarske sezone od utvrđivanja tih izmjena.

Nacionalni sportski savez utvrđuje propozicije takmičenja najkasnije 30 dana prije početka takmičenja, koje se mogu mijenjati samo u izuzetnim situacijama.

Nacionalni sportski savez dužan je da propozicije takmičenja objavi na svom sajtu, u roku od tri dana od dana utvrđivanja.

1. **SPORTSKA INFRASTRUKTURA**

**Pojam sportskih objekata**

Član 103

Sportski objekti su uređene i opremljene površine i građevinski objekti namijenjeni obavljanju sportskih aktivnosti i djelatnosti.

Sportski objekat, pored prostora namijenjenog sportskim aktivnostima, ima i prateći prostor (sanitarni, garderobni, prostor za gledaoce, ostavu i dr.) i ugrađenu opremu (građevinsku i sportsku).

Sportski objekti moraju biti pristupačni licima sa invaliditetom.

**Vrste objekata**

**Član 104**

Prema vrsti prostora u kome se obavljaju sportske djelatnosti, odnosno aktivnosti, objekti mogu biti:

1. zatvoreni sportski objekti;
2. otvoreni sportski objekti - tereni.

Zatvoreni sportski objekti, u smislu ovog zakona, su objekti koji predstavljaju fizičku, funkcionalnu i tehničko–tehnološku cjelinu, sa svim instalacijama, postrojenjima i opremom, namijenjeni za obavljanje određenih sportskih aktivnosti.

Otvoreni sportski tereni, u smislu ovog zakona, su posebno uređene površine namijenjene za obavljanje određenih sportskih aktivnosti.

**Vlasništvo**

Član 105

Sportski objekti mogu biti u javnom, privatnom i javno-privatnom vlasništvu.

Javnim sportskim objektima smatraju se objekti koji su u vlasništvu Crne Gore.

**Evidencija javnih sportskih objekata**

**Član 106**

Ministartsvo vodi evidenciju sportskih objekata u Crnoj Gori koji su u javnom, odnosno privatno-javnom vlasništvu, na osnovu podataka dobijenih od organa uprave nadležnog za poslove održivog razvoja, odnosno od lokalnih samouprava.

**Dužnost vlasnika sportskog objekta**

Član 107

Vlasnik, odnosno korisnik sportskog objekta (u daljem tekstu: vlasnik) dužan je da:

1. objekat koristi u skladu sa propisima i njegovim namjenama;
2. objekat održava u tehnički ispravnom stanju i da obezbijedi odgovarajuće sanitarno-higijenske uslove;
3. preduzme mjere koje omogućavaju prevenciju rizika nastanka štete za korisnike i treća lica.

Pri izgradnji, rekonstrukciji i održavanju sportskog objekta, po pravilu, primjenjuju se pravila međunarodnih sportskih federacija koja se odnose na infrastrukturu u toj vrsti sporta.

Vlasnik je dužan da prilikom korišćenja, upravljanja i raspolaganja javnim sportskim objektom postupa kao dobar domaćin i odgovara za isto.

Profit koji vlasnik javnog sportskog objekta ostvari pružanjem komercijalnih usluga (prodajom ulaznica, karata, iznajmljivanjem prostora) dužan je da u iznosu od najmanje 50% iskoristi u svrhu održavanja i unaprijeđenja postojećeg stanja sportskog objekta.

Vlasnik sportskog objekta može da obavlja djelatnost,odnosno aktivnost, i da koristi objekat pod uslovom da: uredi, obilježi, opremi i održava objekat tako da je on bezbjedan za korisnika; na objektu postavi odgovarajuću signalizaciju, tako da se ona ne može lako ukloniti i da odgovara stvarnim uslovima korišćenja objekta; uvede red u objektu (pravila o radu) i da obezbijedi odgovarajući broj stručno osposobljenih i jasno označenih lica za održavanje reda u objektu, ako to priroda korišćenja terena zahtijeva i da ima zaposleno lice sa odgovarajućim sportskim stručnim zvanjem za staranje o bezbjednosti i redu u objektu (šef objekta); obezbijedi odgovarajući broj spasilaca, ako to priroda korišćenja objekta zahtijeva; obezbijedi pružanje hitne medicinske pomoći u objektu, ako to priroda korišćenja objekta zahtijeva.

Vlasnik javnog sportskog objekta dužan je da obustavi korišćenje objekta ili dijela objekta i da to na pogodan način objavi, ukoliko nastupe okolnosti koje ugrožavaju bezbjednost u objektu, sve dok traju okolnosti zbog kojih je obustavljeno korišćenje objekta.

**Upravljanje javnim sportskim objektima**

Član 108

Vlada može osnovati privredno društvo radi upravljanja javnim sportskim objektima.

Privredno društvo iz stava 1 ovog člana učestvuje u upravljanju sportskim objektom koji je u javno-privatnom vlasništvu, srazmjerno vlasničkom udjelu koji nad tim objektom ima država.

Sredstva za rad društva iz stava 1 ovog člana obezbjeđuju se u budžetu Crne Gore.

1. **ZDRAVSTVENA ZAŠTITA SPORTISTA**

**Zdravstvena zaštita**

**Član 109**

Fizička lica koja imaju zaključen ugovor o radu sa organizacijom u okviru koje obavljaju sportsku djelatnost ostvaruju zdravstvenu zaštitu u skladu sa opštim propisima o zdravstvenoj zaštiti i osiguranju.

**Zavod za sportsku medicinu Crne Gore**

**Član 110**

Radi pružanja usluga utvrđivanja zdravstvene sposobnosti sportista i praćenja i sprovođenja međunarodnih konvencija protiv dopinga u sportu, Vlada osniva Javnu zdravstvenu ustanovu Zavod za sportsku medicinu Crne Gore (u daljem tekstu: Zavod).

Zavod se osniva sa sjedištem u Podgorici za teritoriju Crne Gore.

Zavod ima svojstvo pravnog lica.

Zavod obavlja zdravstvenu djelatnost, odnosno određene poslove zdravstvene djelatnosti, u skladu sa zakonom kojim se uređuje zdravstvena zaštita.

Zavod može obavljati i druge poslove, u skladu sa Statutom.

Na statut, finansijski plan i godišnji program rada Zavoda saglasnost daje Ministarstvo, a na opšti akt kojim se uređuje organizacija i sistematizacija radnih mjesta u Zavodu, saglasnost daje Ministarstvo, uz prethodno pribavljeno mišljenje organa nadležnog za poslove zdravlja.

Zavodom rukovodi Direktor.

Direktor organizuje i vodi poslovanje, predstavlja i zastupa Zavod i odgovoran je za zakonitost rada i finansijsko poslovanje Zavoda, kao i primjenu odgovarajućih tehnologija u pružanju zdravstvene zaštite.

Direktora imenuje i razrješava Vlada, na predlog Ministra.

Nadzor nad zakonitošću rada Zavoda vrši Ministarstvo, a u odnosu na kontrolu kvaliteta zdravstvene zaštite nadzor vrši organ državne uprave nadležan za poslove zdravlja.

Sredstva za rad Zavoda obezbjeđuju se iz budžeta Crne Gore.

Zavod je dio mreže zdravstvenih ustanova u Crnoj Gori.

Utvrđivanje zdravstvene sposobnosti

Član 111

Zdravstvena sposobnost sportista amatera, profesionalnih sportista i djece koja se bave sportom na osnovu Odluke iz člana 88 stav 1ovog zakona, utvrđuje se samo u Zavodu.

Zdravstvena sposobnost sportista utvrđuje se najmanje jednom u toku 12 mjeseci, ako pravilima nacionalnog sportskog saveza nije određen kraći period.

Zdravstvena sposobnost djece koja se bave sportom na osnovu Odluke, utvrđuje se jednom godišnje, najmanje tri mjeseca prije početka bavljenja sportskim aktivnostima.

Zdravstvenu sposobnost iz st. 1 i 2 ovog člana utvrđuje nadležni doktor medicine u Zavodu.

Utvrđivanje zdravstvene sposobnosti iz stava 1 ovog člana je besplatno za djecu koja se bave sportom na osnovu Odluke iz člana 88 stav 1ovog zakona i sportiste koji imaju zdravstveno osiguranje.

Uslove za obavljanje zdravstvenih pregleda, vrstu i obim pregleda, način vođenja evidencije i medicinske dokumentacije sportista, kao i uslove koje mora da ispunjava nadležni doktor medicine propisuje organ državne uprave nadležan za poslove zdravlja, uz prethodno mišljenje Ministarstva.

O utvrđenoj zdravstvenoj sposobnosti sportista Zavod dužan je da vodi evidenciju, unošenjem podataka u medicinsku dokumentaciju, od dana prvog utvrđivanja zdravstvene sposobnosti.

Sadržaj, obrazac i način vođenja medicinske dokumentacije iz stava 7 ovog člana utvrđuje se u skladu sa zakonom kojim se uređuju evidencije u oblasti zdravstva.

Antidoping

Član 112

Zavod, u cilju sprječavanja dopinga, naročito:

1. prati i koordinira akciju u borbi protiv dopinga u sportu;
2. predlaže mjere u borbi protiv dopinga u sportu;
3. u borbi protiv dopinga primjenjuje konvencije, kodekse WADA i pravila međunarodnih sportskih saveza i Međunarodnog olimpijskog komiteta;
4. vodi evidenciju sprovedenih doping kontrola.

Zavod je dužan da do 31. marta tekuće za prethodnu godinu podnese Ministarstvu Izvještaj o spovedenim aktivnostima iz stava 1 ovog člana.

Zabrana uzimanja nedozvoljenih sredstava

Član 113

Sportista ne smije uzimati nedozvoljena sredstva (u daljem tekstu: doping).

Sportista ne smije primjenjivati postupak koji je nedozvoljen prema pravilima Svjetske antidoping agencije (u daljem tekstu: WADA).

Trener, nadležni doktor i druga lica u sportu ne smiju sportisti davati doping ili od sportiste tražiti ili podsticati ga da uzima doping ili primjenjuje postupke koji su suprotni sa pravilima WADA.

Na sportiste iz st. 1 i 2 ovog člana i lica iz stava 3 ovog člana koji su postupali suprotno pravilima WADA primjenjuju se odredbe Međunarodne konvencije protiv dopinga u sportu.

Spisak nedozvoljenih sredstava iz stava 1 ovog člana propisan je godišnjim WADA Popisom zabranjenih sredstava**.**

Spisak nedozvoljenih sredstava iz stava 5 ovog člana prevodi se i objavljuje na sajtu Zavoda.

Omogućavanje doping kontrole

Član 114

Doping kontrolu sprovode zaposleni u Zavodu.

Sportisti su dužni da dozvole, odnosno omoguće sprovođenje doping kontrole.

Ako se lice iz stava 2 ovog člana suprostavi doping kontroli ili je izbjegne, odnosno onemogući, smatra se kao da je na doping testu bio pozitivan.

Lice iz stava 2 ovog člana kome je izrečena sankcija zbog dopinga ne smije, za vrijeme trajanja sankcije, u sportskim organizacijama da obavlja bilo koju funkciju ili aktivnost vezanu za rad sa sportistima (trener, stručnjak osposobljen za rad u sportu.).

Ukoliko su licu iz stava 2 ovog člana izrečene sankcije za doping u različitom trajanju od strane nadležnog međunarodnog i nacionalnog sportskog saveza, sportista može da učestvuje na međunarodnim takmičenjima nakon što mu je istekla sankcija koju je izrekao međunarodni sportski savez.

Obaveze nacionalnog sportskog saveza u sprječavanju dopinga

Član 115

Nacionalni sportski savez dužan je da u cilju sprječavanja dopinga:

* 1. utvrđuje sankcije i postupak njihovog izricanja;
	2. obezbjeđuje da sportista kod kojeg je utvrđeno da je uzimao doping sredstva bude sankcionisan, u skladu sa ovim zakonom i pravilima nadležnog međunarodnog sportskog saveza;
	3. obavještava sportiste i druge članove o važećim propisima koji se odnose na doping u sportu i štetnim posledicama po zdravlje;
	4. najmanje sedam dana prije održavanja odgovarajućeg međunarodnog takmičenja koje organizuje ili koje se pod njegovim nadzorom organizuje prijavi takmičenje Zavodu;
	5. periodično obavještava Zavod o planovima treninga i priprema reprezentativnih selekcija, a najmanje jednom u toku šest mjeseci.
1. **EVIDENCIJE U SPORTU**

Vrste evidencija

Član 116

Radi organizovanog i sistematskog praćenja stanja u sportu i dugoročnog planiranja njegovog razvoja u Crnoj Gori vode se evidencije:

1. sportista;
2. vrhunskih sportista;
3. perspektivnih sportista;
4. sportista koji su proglašeni za sportistu godine;
5. lica koja obavljaju stručne poslove u sportu;
6. sportskih organizacija;
7. sportskih objekata;
8. premija, stipendija, naknada, sportskih invalidnina i nagrada za sportistu godine;
9. velikih međunarodnih sportskih takmičenja u Crnoj Gori;
10. transfera, odnosno prelaza maloljetnih sportista;
11. utvrđene zdravstvene sposobnosti sportista i sprovedenih doping kontrola.

Evidenciju iz stava 1 tač. 2 do 4, i 6 do 9 ovog člana vodi Ministarstvo.

Evidenciju iz stava 1 tač. 1, 5 i 10 ovog člana vodi nadležni nacionalni sportski savez.

Evidenciju iz stava 1 tačka 11 ovog člana vodi Zavod.

Sadržaj, način i postupak vođenja evidencija iz stava 1 ovog člana uređuje se propisom Ministarstva.

**Centralni registar za sport**

Član 117﻿

Podaci iz evidencija koje vodi Ministarstvo vode se u Centralnom registru za sport, koji se obrađuje u obliku kompjuterske baze podataka.

Centralni Registar za sport vodi Ministarstvo.

Oblik, sadržaj, način vođenja, čuvanja, održavanja i korišćenja podataka Centralnog registra iz stava 1 ovog člana propisuje Ministarstvo.

1. **FINANSIRANJE SPORTA**

Sufinansiranje sprovođenja javnog interesa u oblasti sporta

Član 118

 Ministarstvo može sufinansirati aktivnosti u cilju sprovođenja javnog interesa u oblasti sporta.

Ostvarivanje i sticanje prihoda sportskih subjekata

Član 119

Sportski subjekti mogu sticati sredstva i ostvarivati prihod radi finansiranja sportske djelatnosti od: članarine-kotizacije, donacije i poklona, priloga, subvencija, nasljeđa, kamata na uloge, zakupnine, dividende, fondova, usluge, sponzorstva i drugih marketinških aktivnosti, TV prava i sredstava koja Crna Gora i lokalna samouprava opredijele kao pomoć u obavljanju sportske djelatnosti, u skladu sa zakonom.

**Sufinansiranje Programa sportskih organizacija**

**Član 120**

Programi COK-a, POK-a, CSNS-a, školskog sportskog saveza i studentskog sportskog saveza mogu se sufinansirati iz budžeta.

Programi administracije i reprezentativni programi nacionalnih sportskih saveza sportova koji su na programu olimpijskih igara, i I kategorije sportova koji nisu na programu Olimpijskih igara, a priznati su od strane MOK-a, mogu se sufinansirati iz budžeta.

Programi sportskih klubova, mogu se sufinanirati iz budžeta lokalnih samouprava na čijoj teritoriji se nalazi njihovo sjedište.

Na osnovu javnog konkursa Ministarstvo sufinansira subjekte iz st. 1 i 2 ovog člana, a lokalna samouprava subjekte iz stava 3 ovog člana.

Ministarstvo i lokalna samouprava su dužni da najmanje jednom godišnje raspisuju javni konkurs za sufinaniranje sportskih subjekata.

Sportski klub može se prijaviti na javni konkurs za sufinansiranje iz budžeta lokalne samouprave tek nakon proteka roka od jedne godine od dana osnivanja tog sportskog kluba.

Sportska organizacija na javni kokurs iz stava 4 ovog člana prijavljuje sportski Program za period trajanja od godinu dana sa procjenom iznosa sredstava koji je potreban za sprovođenje Programa, i detaljnim Planom trošenja sredstava.

 Ministar, odnosno nadležni organ lokalne samouprave obrazuje Komisiju za procjenu Programa i utvrđivanje visine sredstava koja će biti dodijeljena sportskoj organizaciji za sprovođenje Programa.

 Ako se visina iznosa sredstava za sprovođenje Programa, koju je predložila sportska organizacija i koju je utvrdila Komisija za raspodjelu sredstava razlikuju, Komisija će u okviru predloženog plana trošenja sredstava odrediti koji će se troškovi i kojim iznosom sufinanirati iz budžeta.

 Odluku o dodjeli sredstava subjektima iz stava 1 ovog člana donosi Ministar, a subjektima iz stava 2 ovog člana predsjednik Opštine.

 Sportska organizacija kojoj su dodijeljena sredstva za sprovođenje Programa potpisuje sa Ministarstvom, odnosno sa predsjednikom Opštine ugovor kojim se preziciraju prava i obaveze ugovornih strana.

 Sportska organizacija dužna je da dodijeljena sredstva troši namjenski, u skladu sa predloženim Programom i Planom trošenja sredstava i da o tome podnosi polugodišnje izvještaje Ministarstvu, odnosno lokalnoj samoupravi, u zavisnosti od toga iz čijeg budžeta su joj dodijeljena sredstva.

 U slučaju da sportska organizacija ne podnese u roku izvještaj ili ne dokaže da su sredstva namjenski trošena, Program sportske organizacije neće biti dalje finansiran na osnovu odluke o dodjeli sredstava.

 U slučaju kada je utvrđeno da su sredstva trošena nenamjenski, sportska organizacija dužna je da vrati nenamjenski utrošena sredstva, a ako ih ne vrati ne može dobiti sredstva opredjeljena tim ili narednim javnim konkursom, sve dok ne vrati nenamjenski utrošena sredstva.

 Uslovi, način, postupak i kriterijume za dodjelu sredstava i kontrolu nad realizacijom programa bliže se utvrđuju propisom Ministarstva, odnosno opštine**.**

**Sufinansiranje organizacije međunarodnih takmičenja u Crnoj Gori**

**Član 121**

Organizaciju velikih međunarodnih takmičenja u Crnoj Gori, u sportovima koji su na programu Olimpijskih igara, i sportovima koji su u I kategoriji sportova koji nisu na programu Olimpijskih igara, a priznati su od strane MOK-a, na osnovu elaborata iz člana 99 ovog zakona, može sufinansirati Ministarstvo, uz prethodnu saglasnost Vlade.

Izuzetno od člana 119 ovog zakona, nacionalnom sportskom savezu mogu se opredijeliti dodatna sredstva iz budžeta ako se reprezentacija kvalifikuje na Olimpijske igre, Paraolimpijske igre, svjetsko ili evropsko seniorsko prvenstvo, ako u zahtjevu učini vjerovatnim da to nije mogao da predvidi u trenutku prijave na javni konkurs.

Ministarstvo može sufinansirati profesionalni sportski klub za organizaciju finalnih turnira evropskih klupskih takmičenja i učešće na tim turnirima, u kolektivnim sportovima koji su na programu Olimpijskih igara.

Uslovi, način, postupak i kriterijume za dodjelu sredstava iz st. 2 i 3 ovog člana kao i kontrola nad trošenjem dodijeljenih sredstava bliže se utvrđuju propisom Ministarstva iz člana 121 stav 15 ovog zakona.

**Finansiranje izgradnje, rekonsktrukcije i adaptacije sportkih objekata**

**Član 122**

Vlada može na predlog Ministarstva finansirati odnosno sufinansirati izgradnju, rekonstrukciju i adaptaciju sportske infrastrukture.

Olakšice za lica koja ulažu u razvoj sporta

Član 123

Privrednom društvu i preduzetniku koji uloži sredstva u razvoj sporta, uložena sredstva se priznaju kao troškovi poslovanja u skladu sa zakonom kojim se uređuju porezi.

Sportske zadužbine, fondacije i fondovi

Član 124

Radi ostvarivanja javnog interesa u oblasti sporta mogu se osnovati sportske zadužbine, fondacije i fondovi, u skladu sa posebnim zakonom.

Revizija poslovanja

Član 125

Revizija poslovanja sportskih subjekata vrši se u skladu sa zakonom kojim se uređuje postupak revizije.

1. **NADZOR NAD SPROVOĐENJEM ZAKONA**

Vršenje nadzora

Član 126

Nadzor nad sprovođenjem ovog zakona, drugih propisa i opštih akata donesenih na osnovu ovog zakona vrši Ministarstvo.

Nadzor nad sprovođenjem programa i aktivnosti koji sprovode sportski subjekti a koji se sufinansiraju iz budžeta, sprovodi Ministarstvo.

Ministar obrazuje Komisiju za vršenje nadzora koji vrši Ministarstvo.

Na osnovu rezultata nadzora Komisije iz stava 3 ovog člana Ministar može prekinuti sufinansiranje programa i aktivnosti iz budžeta i inicirati inspekcijski nadzor.

Inspekcijski nadzor

Član 127

Inspekcijski nadzor u oblasti sporta vrši inspektor za sport (u daljem tekstu: inspektor).

Sportski subjekti, organi državne uprave i lokalne samouprave su dužni da omoguće inspektoru obavljanje inspekcijskog nadzora i postupe po njegovom nalogu.

Obaveze i ovlašćenja inspektora za sport

Član 128

Inspektor ima obavezu i ovlašćenje da vrši nadzor u odnosu na:

1. osnivanje, upis u Registar, početak rada, organizacija rada, statusne promjene, kao i kontrolu sprovođenja postupka zabrane i prestanka rada;
2. uslove za Prestanak rada i brisanje iz Registra;
3. uslove za obaveznu transformciju amaterskih u profesionalne klubove;
4. rad sportskih subjekata i organa upravljanja;
5. primjenu normativa i standarda u skladu sa zakonom;
6. poštovanje zakonskih obaveza od strane sportskih subjekata;
7. postupak donošenja i primjene opštih i pojedinačnih akata sportskih organizacija;
8. naplatu naknada koju ostvaruju sportski subjekti;
9. evidencije u sportu;
10. druge poslove utvrđene zakonom.

Upravne mjere i radnje

Član 129

Kada se u postupku inspekcijskog nadzora ocijeni da je povrijeđen zakon ili drugi propis ili da se ne poštuju propisani standardi ili normative, pored upravnih mjera i radnji propisanih Zakonom o inspekcijskom nadzoru, inspektor je obavezan da:

 1) rješenjem naloži izvršenje mjera i radnji uz određivanje za to potrebnog roka;

 2) rješenjem privremeno zabrani obavljanje sportskih aktivnosti i djelatnosti zbog neispunjenosti uslova za njihovo obavljanje, do ispunjavanja uslova;

 3) rješenjem naloži uspostavljanje stanja sportskog objekta koje odgovora njegovoj namjeni, o trošku vlasnika sportskog objekta, ukoliko ovaj ne otkloni utvrđene nedostatke u ostavljenom roku;

 4) rješenjem privremeno zabrani korišćenje sportskog objekta zbog neispunjenosti uslova za njegovo korišćenje, do ispunjavanja uslova;

 5) preduzme druge mjere i radnje na koje je ovlašćen zakonom.

Nadzor nad radom imalaca javnog ovlašćenja

Član 130

Nadzor nad radom subjekata koji, u smislu ovog zakona, vrše javna ovlašćenja vrši Ministarstvo, u skladu sa propisima o državnoj upravi.

1. **KAZNENE ODREDBE**

**Novčane kazne za prekršaje**

**Član 131**

 Novčanom kaznom u iznosu od 1.000 eura do 20.000 eura kazniće se za prekršaj pravno lice, ako:

1. u roku od 15 dana od dana podnošenja zahtjeva i potvrde iz člana 37 stav 7 ovog zakona ne učlani sportski subjekat u nacionalni sportski savez (član 37 stav 8);
2. u roku od 8 dana od dana učlanjenja sportskih subjekata u nacionalni sportski savez ne obavjesti o tome Ministarstvo (član 37 stav 12);
3. ne vodi evidenciju svojih članova (član 37 stav 14);
4. prije utvrđivanja vizuelnog identiteta reprezentacije ne pribavi saglasnost Ministarstva (član 38 stav 4);
5. u sportu za koji je nadležan ne donese sportska pravila, u skladu sa zakonom i sportskim pravilima nadležnog međunarodnog sportskog saveza, u roku od tri mjeseca od dana osnivanja (član 39 stav 1);
6. na svom internet sajtu ne objavi sportska pravila iz člana 39 stav 1 ovog zakona, u roku od 15 dana od dana usvajanja, i istovremeno ne dostavi kopiju sportskih pravila Ministarstvu (član 39 stav 4);
7. na način iz člana 39 stav 4 ovog zakona ne postupi i u slučaju izmjena i dopuna sportskih pravila (član 39 stav 5);
8. obavlja sportsku djelatnost a nema: obezbijeđene prostorije, odnosno kancelarije u kojima sportska organizacija posluje (sjedište sportske organizacije); obezbijeđen sportski objekat, odnosno prostor u kojem se obavlja sportska djelatnost organizacije; ugovorom angažovan stručni kadar i lica za obavljanje stručnih poslova u sportu; i obezbijeđenu sportsku opremu (član 45 st. 1 i 4);
9. u roku od šest mjeseci od dana osnivanja, odnosno upisa u Registar nema formiranu najmanje jednu sportsku ekipu sastavljenu od sportista registrovanih kod nadležnog nacionalnog sportskog saveza (član 45 stav 2);
10. angažuje lice koje nema VII1 nivo obrazovanja iz oblasti društvenih ili humanističkih nauka za obavljanje poslova sekretara (član 48 stav 5);
11. pojedinačni akti koje donose organi upravljanja u toj sportskoj organizaciji nisu u skladu sa opštim aktima te sportske organizacije, sportskim pravilima nadležnog nacionalnog sportskog saveza i Zakonom (član 48 stav 7);
12. ne koristi registrovani naziv na poslovnim pismima i drugim dokumentima koja se upućuju trećim licima (član 56 stav 3);
13. nema istaknut naziv na svojim prostorijama (član 56 stav 4);
14. počne sa radom, odnosno obavljanjem sportske djelatnosti prije nego što Ministarstvo donese rješenje o obavljanju sportske djelatnosti i upisu u Registar (član 58 stav 1);
15. sportiste koji se bave sportom u okviru te organizacije ne registruje kod nadležnog nacionalnog saveza za tu vrstu sporta, u roku od 15 dana od dana kada je sportista počeo da se bavi sportom u okviru sportske organizacije (član 59);
16. u roku od osam dana od dana promjene, ne dostavi Ministarstvu zapisnik sa sjednice Skupštine na kojoj se konstatuju promjene u slučajevima kada se u sportskoj organizaciji promijeni: naziv ili sjedište sportske organizacije, vrsta i status sportske organizacije, djelatnosti i ciljeve sportske organizacije, osnivač sportske organizacije, odnosno predsjednik Skupštine, Predsjednik sportske organizacije, članovi Upravnog ili Nadzornog odbora ili direktor, Statut i/ili visina uloga osnivača (član 64 stav 1);
17. se ne transformiše u profesionalni sportski klub a ima zaključene ugovore o radu sa više od 55% registrovanih sportista u seniorskoj konkurenciji u odnosu na broj prijavljenih, odnosno licenciranih sportista za tekuću takmičarsku godinu (sezonu) u Registru koji vodi nadležni nacionalni sportski savez (član 65 stav 2 tačka 1)
18. se ne transformiše u profesionalni sportski klub a ostvari godišnji priliv sredstava u iznosu većem od 30.000,00 eura (član 65 stav 2 tačka 2);
19. sa profesionalnim sportistom, odnosno trenerom koji u okviru te sportske organizacije obavlja sportsku aktivnost, odnosno djelatnost, ne zaključi ugovor o radu kojim će se urediti međusobna prava i obaveze (član 70 stav 1);
20. sa sportistom amaterom ne zaključi ugovor o angažovanju sportiste kojim se uređuju međusobna prava i obaveze (član 70 stav 3);
21. sportistu koji u okviru te organizacije obavlja sportsku aktivnost ne upiše u registar nadležnog nacionalnog saveza (član 70 stav 11);
22. angažuje sportskog stručnjaka osposobljenog za rad u sportu a sa njim ne zaključi ugovor o obavljanju poslova za koje se angažuje (član 70 stav 12);
23. ne vodi evidenciju transfera, odnosno prelazaka maloljetnih sportista i o tome ne obavještava Ministarstvo u roku od 15 dana od svakog obavljenog transfera, odnosno registrovanog prelaska maloljetnog sportiste (član 74 stav 5);
24. ne poštuju i primjenjuju sportska pravila (član 81);
25. u roku od 30 dana od dana isteka finansijske godine,ne izradi Izvještaj o finansijskom poslovanju (član 82 stav 1);
26. je Izvještaj iz člana 82 stav 1 ovog zakona dobio negativno mišljenje revizora, a predsjednik sportske organizacije u roku od 15 dana od dana dobijanja mišljenja ne zakaže vanrednu sjednicu Skupštine, na kojoj će se odlučivati o promjeni upravljačke strukture te sportske organizacije (član 82 stav 3);
27. ne zaključi ugovor o osiguranju vrhunskih sportista koji obavljaju sportsku aktivnost u okviru te sportske organizacije od posljedica nesrećnog slučaja za vrijeme obavljanja sportske aktivnosti (član 81 stav 1);
28. ne osigura reprezentativca Crne Gore, u slučaju kad taj reprezentativac nije obuhvaćen osiguranjem iz člana 83 stav 1 ovog zakona (član 83 stav 2);
29. za rješavanje sporova u oblasti sporta ne obrazuje Arbitražu (član 85 st. 1,2 i 3);
30. o obrazovanju Arbitraže ne obavjesti Ministarstvo u roku od 15 dana od dana obrazovanja Arbitraže (član 85 stav 7);
31. nema internet sajt na koje su objavljeni: podaci o sjedištu, i sastavu organa upravljanja; akt o osnivanju i Statut; sportska pravila nacionalnog sportskog saveza; kopije rješenja o upisu u Registar, i kopije rješenja o upisu članova Nacionalnog sportskog saveza u Registar; izvještaj o poslovanju; podaci o broju članova i visinu članarine, sastavu reprezentacije i licima koja obavljaju stručne poslove u sportu za potrebe reprezentacije; i podaci o Arbitraži (član 87);
32. kao organizator sportske priredbe za vrijeme trajanja sportske priredbe ne obezbijedi prisustvo sanitetskog vozila službe medicinske pomoći sa medicinskom ekipom, a po potrebi i drugih organa i organizacija, javnih službi i preduzeća - vatrogasne jedinice, inspekcijske i komunalne službe i dr.(član 97 stav 1 tačka 1);
33. kao organizator sportske priredbe ne preduzme mjere prevencije rizika nastanka štete za sportiste, gledaoce i druge učesnike sportske priredbe (upozorenja, isticanje zabrana, davanje obavještenja i uputstava i sl.), kao i mjere kojima se na povećane rizike utiče -bezbjednost sportskog objekta, ispravnost i adekvatnost instalirane i druge opreme, odvijanje sportske priredbe u skladu sa propozicijama i dr. (član 97 stav 1 tačka 3);
34. ne preduzme potrebne mjere kontrole dopinga, u skladu sa zakonom i sportskim pravilima (član 97 stav 1 tačka 5);
35. kao organizator sportske priredbe ne obezbjedi da sportisti predstavnici Crne Gore, tokom učešća na sportskoj priredbi imaju vidljive državne simbole (član 97 stav 6);
36. kao organizator sportske priredbe ne obezbjedi da prilikom učešća na međunarodnom sportskom takmičenju, takmičari upotrebljavaju grb, zastavu i himnu države iz koje dolaze, i da ih upotrebljavaju u skladu sa zakonom kojim je uređena upotreba zastave, grba i himne, ako je na tom međunarodnom sportskom takmičenju predviđena upotreba simbola države koju predstavljaju sportski subjekti (član 97 stav 7);
37. kao organizator sportske priredbe ne obezbjedi da u toku sportske priredbe učesnici ne koriste državne simbole druge države, osim simbola države koju predstavljaju na toj sportskoj priredbi (član 97 stav 8);
38. kao organizator sportske priredbe ne obezbjedi intoniranje himne i da istakne zastave država koje takmičari predstavljaju (član 97 stav 9);
39. učestvuje na međunarodnim sportskim priredbama bez saglasnosti nadležnog nacionalnog sportskog saveza (član 101 stav 1);
40. prilikom učešća na međunarodnom sportskom takmičenju ne upotrebljavaju grb, zastavu i himnu Crne Gore, u skladu sa zakonom kojim je uređena upotreba zastave, grba i himne Crne Gore, ako je na tom međunarodnom sportskom takmičenju predviđena upotreba simbola države koju predstavljaju sportski subjekti (član 101 stav 3);
41. kao vlasnik sportskog objekta: objekat ne koristi u skladu sa propisima i njegovim namjenama; objekat ne održava u tehnički ispravnom stanju i ne obezbijedi odgovarajuće sanitarno-higijenske uslove; i ne preduzme mjere koje omogućavaju prevenciju rizika nastanka štete za korisnike i treća lica (član 107 stav 1);
42. kao vlasnik javnog sportskog objekta profit koji ostvari pružanjem komercijalnih usluga (prodajom ulaznica, karata, iznajmljivanjem prostora) u iznosu od najmanje 50% ne iskoristi u svrhu održavanja i unaprijeđenja postojećeg stanja sportskog objekta (član 107 stav 4);
43. kao vlasnik sportskog objekta ne obustavi korišćenje objekta ili dijela objekta i da to na pogodan način objavi, ukoliko nastupe okolnosti koje ugrožavaju bezbjednost u objektu, sve dok traju okolnosti zbog kojih je obustavljeno korišćenje objekta (član 107 stav 6).

 Za prekršaj iz stava 1 ovog člana kazniće se i odgovorno lice u pravnom licu novčanom kaznom u iznosu od 60 eura do 2.000 eura.

 Za prekršaj iz stava 1 tač. 13, 24, 39 do 41, 43 ovog člana kazniće se i fizičko lice novčanom kaznom u iznosu od 60 eura do 2.000 eura.

 Za prekršaj iz stava 1 tač. 13, 24, 39 do 41, 43 ovog člana kazniće se preduzetnik novčanom kaznom u iznosu od 300 eura do 6.000 eura.

**Član 132**

 Novčanom kaznom u iznosu od 100 eura do 2.000 eura kazniće se za prekršaj odgovorno lice u organu državne uprave i organu lokane samouprave, ako:

1. u roku od tri mjeseca od dana donošenja Strategije ne donese Strategiju razvoja sporta na lokalnom nivou na svojoj teritoriji, za period važenja Strategije (član 16 stav 1);
2. Strategija razvoja sporta na lokalnom nivou nije u skladu sa Strategijom, i ne sadrži djelove iz člana 16 stav 3 ovog zakona (član 16 st. 2 i 3);
3. najmanje jednom godišnje ne raspiše javni konkurs za sufinaniranje sportskih subjekata (član 118 stav 5).

**Član 133**

 Novčanom kaznom u iznosu od 30 eura do 2.000 eura kazniće se za prekršaj fizičko lice, ako:

1. obavlja sportsku aktivnost u više od jedne sportske organizacije (član 23 stav 4 i član 24 stav 7);
2. obavlja poslove iz člana 28 stav 1 ovog zakona u više od dvije sportske organizacije u isto vrijeme (član 28 stav 3);
3. obavlja poslove trenera, a ne ispunjava uslove iz člana 28 st. 4, 5 i 6 ovog zakona (član 28 st.4, 5 i 6);
4. obavlja poslove iz člana 29 stav 1 ovog zakona, a ne ispunjava uslove iz člana 29 st. 2 i 3 (član 29 st. 2 i 3);
5. uzima doping (član 113 stav 1);
6. sportisti daje doping sredstva ili od sportiste traži ili ga podstiče da uzima doping ili primjenjuje postupke koji su suprotni sa pravilima WADA (član 113 stav 2).

Za prekršaj iz stava 1 tač. 1-4 ovog člana kazniće se preduzetnik novčanom kaznom u iznosu od 150 eura do 6.000 eura.

**Član 134**

Novčanom kaznom u iznosu od 150 eura do 6.000 eura kazniće se preduzetnik za prekršaj iz člana 45 stav 3 ako obavlja sportsku djelatnost samostalno kao profesionalni sportista a nema: obezbijeđene prostorije, odnosno kancelarije u kojima posluje (sjedište preduzetnika); obezbijeđen sportski objekat, odnosno prostor u kojem obavlja sportsku djelatnost odnosno aktivnost; i obezbijeđenu sportsku opremu.

1. **PRELAZNE I ZAVRŠNE ODREDBE**

**Rok za donošenje propisa**

**Član 135**

Podzakonski akti za sprovođenje ovog zakona donijeće se u roku od šest mjeseci od dana stupanja na snagu ovog zakona.

Do donošenja propisa iz stava 1 ovog člana primjenjivaće se podzakonski akti donešeni na osnovu Zakona o sportu ("Službeni list CG", br. 36/11 i 36/13), ukoliko nijesu u suprotnosti sa ovim zakonom.

Strategija razvoja sporta donijeće se u roku od tri mjeseca od dana stupanja na snagu ovog zakona.

**Imenovanje članova Savjeta za sport i Komisije za kategorizaciju sportova**

**Član 136**

 Članovi savjeta za sport imenovaće se u roku od tri mjeseca od dana stupanja na snagu ovog zakona.

 Do imenovanja Savjeta za sport po odredbama ovog zakona, dosadašnji Savjet za sport nastaviće sa radom.

 Članovi Komisije za kategorizaciju sportova imenovaće se u roku iz stava 1 ovog člana.

 Danom imenovanja članova Savjeta iz stava 1 ovog člana prestaje mandat dosadašnjim članovima Savjeta za sport.

**Preregistracija sportskih organizacija**

**Član 137**

 Sportske organizacije koje obavljaju sportsku djelatnost na dan stupanja na snagu ovog zakona dužne su da u roku od četiri mjeseca od dana stupanja na snagu ovog zakona podnesu Ministarstvu zahtjev za preregistraciju u skladu sa odredbama ovog zakona.

 Ministarstvo će donijeti rješenje o preregistraciji sportske organizacije iz stava 1 ovog člana u roku od tri mjeseca od dana podnošenja zahtjeva.

 Izuzetno od stava 1 ovog člana COK, POK i nacionalni sportski savezi, koji obavljaju sportsku djelatnost na dan stupanja na snagu ovog zakona dužni su da u roku od dva mjeseca od dana proteka roka iz stava 2 ovog člana podnesu Ministarstvu zahtjev za preregistraciju u skladu sa odredbama ovog zakona.

 Ministarstvo će donijeti rješenje o preregistraciji COK-a, POK-a i nacionalnog sportskog saveza iz stava 3 ovog člana u roku od tri mjeseca od dana podnošenja zahtjeva.

 Ako sportske organizacije iz stava 1 i 3 ovog člana ne podnesu zahtjev za preregistraciju u propisanom roku, prestaju da postoje prvog dana nakon isteka isteka tog roka i biće brisane iz Registra.

**Preispitivanje prava na naknadu i iznosa te naknade**

**Član 138**

 Licima kojima je utvrđeno pravo na doživotnu mjesečnu naknadu na osnovu ranije važećih zakona, visina iznosa utvrđene naknade uskladiće se sa odredbama ovog zakona.

 Licima kojima je utvrđeno pravo na doživotnu mjesečnu naknadu na osnovu ranije važećih zakona, a ne ispunjavaju uslove za utvrđivanje naknade u skladu sa članom 75 ovog zakona, visina naknade biće utvrđena u iznosu od jedne prosječne mjesečne neto zarade u Crnoj Gori za godinu koja prethodi godini u kojoj se vrši isplata naknade.

Licima kojima je utvrđen status vrhunskog sportiste, a nisu počela da primaju doživotnu mjesečnu naknadu, mjesečna naknada će se utvrditi u skladu sa odredbama ovog zakona.

Lica kojima je utvrđeno pravo na doživotnu mjesečnu naknadu, čija isplata treba da počne nakon navršenih 40 godina života, shodno odredbama ranije važećih zakona, a koja imaju više od 35 godina života počeće da primaju doživotnu mjesečnu naknadu, nakon preispitivanja rješenja shodno st. 1, 2 i 3 ovog zakona.

Lica iz stava 4 ovog člana nemaju pravo na isplatu mjesečnih naknada za period od navršene 35. godine života do dana donošenja rješenja na osnovu kog će se vršiti isplata doživotnih mjesečnih naknada.

**Rok za sticanje stručne kvalifikacije – sportski administrator**

**Član 139**

Lice koja obavlja administrativne poslove u sportu u vrijeme stupanja na snagu ovog zakona – sportski administrator, dužno je da u roku od jedne godine od dana stupanja na snagu ovog zakona stekne stručnu kvalifikaciju – sportski administrator.

**Početak rada Zavoda i prestanak rada Komisije za borbu protiv dopinga u sportu**

**Član 140**

 Zavod će početi sa radom u roku od jedne godine od dana stupanja na snagu ovog zakona.

 Danom početka rada Zavoda prestaje sa radom Komisija za borbu protiv dopinga u sportu.

**Donošenje akata Zavoda**

**Član 141**

 Statut Zavoda, akt o unutrašnjoj organizaciji i sistematizaciji Zavoda, finansijski plan i godišnji program rada donijeće se u roku od 90 dana od dana osnivanja Zavoda.

**Započeti postupci**

**Član 142**

 Postupci za registraciju sportskih subjekata, postupci za utvrđivanje statusa vrhunskog sportiste i postupci za ostvarivanje prava na doživotnu naknadu i premiju, koji su započeti do dana stupanja na snagu ovog zakona sprovešće se u skladu sa odredbama zakona koji je važio u vrijeme započinjanja postupka.

**Prestanak važenja**

**Član 143**

 Danom stupanja na snagu ovog zakona prestaje da važi Zakon o sportu ("Službeni list Crne Gore" br. 36/11 i 36/13).

**Stupanje na snagu**

**Član 144**

 Ovaj zakon stupa na snagu osmog dana od dana objavljivanja u "Službenom listu Crne Gore".

**O B R A Z L O Ž E NJ E**

**I. USTAVNI OSNOV ZA DONOŠENJE ZAKONA**

Ustavni osnov za donošenje Zakona o sportu sadržan je u odredbi člana 16 stav 5 Ustava Crne Gore kojim je propisano da se zakonom u skladu sa Ustavom uređuju i druga pitanja od interesa za Crnu Goru.

**II. RAZLOZI ZA DONOŠENJE ZAKONA**

Zakon o sportu donijet je 2011. godine, dok je Zakon o izmjenama i dopunama Zakona o sportu donijet 2013. godine. Osnovni razlozi za donošenje novog Zakona o sportu uslovljeni su potrebom usaglašavanja važećih rješenja sa postojećim pravnim sistemom, i otklanjanju određenih nejasnoća u primjeni važećih zakonskih rješenja.

Donošenjem Uredbe o izmjenama i dopunama Uredbe o organizaciji i načinu rada državne uprave („Službeni list CG“ br. 5/12, 25/12, 44/12, 61/12, 20/13,17/14, 6/15, 80/15, 35/16, 61/16,73/16, 3/17 i 19/17) formirano je Ministarstvo sporta, kao samostalni organ državne uprave, koji će obavljati poslove uprave koji se odnose na praćenje i utvrđivanje stanja u oblasti sporta i mladih.

Ministarstvo sporta je, u periodu od formiranja u novembru 2016. godine do danas odnosno nakon višemjesečne primjene Zakona o sportu, utvrdilo da sistem sporta, zbog brojnih nedostataka predmetnog zakona, nužno zahtijeva hitno donošenje novog Zakona o sportu.

Iz tog razloga Ministarstvo sporta je 31. maja 2017. godine objavilo javni poziv za konsultacije zainteresovanoj javnosti da se uključe u postupak pripreme teksta Nacrta zakona o sportu, nakon čega je objavljen i Izvještaj sa konsultacija.

Ministar sporta je u julu 2017. godine, donio Rješenje o obrazovanju Radne grupe za izradu Nacrta zakona o sportu. Zadatak Radne grupe bio je da do kraja III kvartala 2017. godine izradi Nacrt zakona o sportu.

**III. USAGLAŠENOST SA PRAVNOM TEKOVINOM EVROPSKE UNIJE I POTVRĐENIM MEĐUNARODNIM KONVENCIJAMA**

Nacrt zakona je usklađivan sa dokumentima Evropske unije, Ujedinjenih nacija i Savjeta Evrope, kao izvorima međunarodnog prava. Nacrt zakona usklađen je sa primarnim izvorima prava Evropske unije, Ugovorom o funkcionisanju Evropske unije, Dio treći, politika i unutrašnje akcije unije, Glava XII, obrazovanje, stručno osposobljavanje, omladina i sport, član 165.

Prilikom izrade Nacrta zakona uzeti su obzir sljedeći međunarodni dokumenti:

* Bijela knjiga o sportu (EU);
* Konvencija UN o pravima osoba sa invaliditetom;
* Međunarodna povelja o fizičkom obrazovanju i sportu UNESKO;
* Rezolucija Generalne skupštine UN 58/5- Sport kao sredstvo za promociju obrazovanja, zdravlja, razvoja i mira;
* Najrobijski ugovor o zaštiti olimpijskog simbola;
* Evropska sportska povelja (SE);
* Kodeks sportske etike (SE);
* Evropska povelja o sportu za sve (SE);
* Evropski Manifest- Mladi i sport (SE);
* Preporuka SE br. R (95)- „O značaju sporta za društvo„;
* Preporuka SE (2005)8- „Principi dobrog upravljanja u sportu„;
* Preporuka SE br. (99)9- „O ulozi sporta u produbljivanju socijalne kohezije„;
* Preporuka SE br. (86) 18- „Evropska povelja o sportu za sve: osobe sa invaliditetom„;
* Preporuka SE br. (88) 8- „Sport za sve: starije osobe„;
* Rezolucija SE 2/75- „O ulozi javnih vlasti u razvoju sporta za sve„;
* Rezolucija SE 27- „Sport i lokalne vlasti„;
* Evropska povelja o lokalnoj samoupravi;
* Evropska urbana povelja;
* Evropska konvencija o nasilju i nedoličnom ponašanju gledalaca na sportskim priredbama, posebno na fudbalskim utakmicama;
* Rezolucija SE br. 3/81- „O većem učešću žena u sportu”;
* Evropska konvencija o zaštiti ljudskih prava i osnovnih sloboda;
* Evropska konvencija protiv dopingovanja u sportu.

**IV. OBJAŠNJENJE OSNOVNIH PRAVNIH INSTITUTA**

Nacrt zakona o sportu sadrži odredbe koje se odnose na javni interes u oblasti sporta, sportske subjekate, njihovo osnivanje, organizaciju rada i prestanak rada, njihova prava i obaveze, dječji, školski i studentski sport, sportske priredbe, sportsku infrastrukturu, zdravstvenu zaštitu sportista, evidencije u sportu, finansiranje u sportu, i nadzor nad sprovođenjem ovog zakona.

**OSNOVNE ODREDBE (ČL. 1-9)**

Nacrtom zakona o sportu u dijelu koji se odnosi na osnovne odredbe, propisano je koje su oblasti koje ovaj zakon uređuje. Nadalje, propisana je definicija sporta shodno kojoj je sport dio fizičke kulture i predstavlja organizovanu fizičku aktivnost, odnosno djelatnost, koja podrazumijeva takmičenje i pripremu za takmičenje, kao i sredstvo ličnog i opšteg razvoja. Nacrtom zakona propisano je i da je sport dostupan svima, kao i na kojim principima se zasniva sport i bavljenje sportom. Nacrtom zakona propisano je i šta je to sportska djelatnost a šta sportska aktivnost. Sportska djelatnost je djelatnost kojom se obezbjeđuju uslovi za obavljanje sportskih aktivnosti, odnosno omogućava njihovo obavljanje. Sportska aktivnost predstavlja fizičku ili drugu aktivnost koja ima za cilj očuvanje, unaprijeđivanje i razvoj psihofizičkih sposobnosti i sportskih znanja, zadovoljenje potrebe za kretanjem i igrom, sportsko izražavanje i stvaralaštvo i postizanje sportskih rezultata na svim nivoima i aktivnosti preduzete u cilju ostvarenja pojma sporta. S tim u vezi propisano je i da sportsku djelatnost obavljaju sportski subjekti, Zavod za sportsku medicinu Crne Gore, odnosno državni organi, organi državne uprave, organi lokalne samouprave i organi lokalne uprave, a da sportsku aktivnost obavljaju sportski subjekti.

**JAVNI INTERES (ČL. 10-20)**

Nacrtom zakona o sportu propisano je šta predstavlja javni interes u oblasti sporta. Shodno članu 10 javni interes u oblasti sporta predstavlja: promocija Crne Gore kroz sportsku djelatnost;podsticanje i promocija vrhunskog sporta; podsticanje i promocija razvoja sporta, posebno kod djece, studenata i lica sa invaliditetom; obezbjeđivanje uslova za organizovanje i održavanje školskih i studentskih sportskih takmičenja; obezbjeđivanje uslova za pripremu, učešće i ostvarivanje vrhunskih sportskih rezultata sportista na olimpijskim igrama, paraolimpijskim igrama i drugim velikim međunarodnim sportskim takmičenjima; stvaranje uslova za izgradnju, rekonstrukciju, adaptaciju, opremanje i održavanje sportskih objekata; podsticanje djelovanja Crnogorskog olimpijskog komiteta (u daljem tekstu: COK), Paraolimpijskog komiteta Crne Gore (u daljem tekstu: POK), Crnogorskog saveza neolimpijskih sportova (u daljem tekstu: CSNS) i nacionalnih sportskih saveza; vođenje posebne brige o vrhunskim i perspektivnim sportistima; unaprijeđenje sportske rekreacije, promocija i podsticanje bavljenja sportom svih građana; podsticanje istraživačko-razvojnog, vaspitno-obrazovnog i stručnog rada u sportu i stručnog osposobljavanja u sportu; unaprijeđenje položaja sportista; unaprijeđenje zdravstvene zaštite sportista i sprječavanje negativnih pojava u sportu (doping, nasilje i nedolično ponašanje, dogovaranje ishoda takmičenja i dr.); međunarodna saradnja u oblasti sporta; i druge organizovane i stručno vođene sportske aktivnosti i djelatnosti. Ostvarivanje javnog interesa u sportu obezbjeđuje Crna Gora i lokalne samouprave, a za ostvarivanje javnog interesa u sportu donosi se Strategija razvoja sporta u Crnoj Gori i Strategija razvoja sporta na lokalnom nivou, sa pratećim planovima realizacije, koju donose Vlada odnosno organ lokalne samouprave nadležan za oblast sporta. Nacrtom zakona precizirana je sadržina navedenih strategija. Radi sprovođenja Strategije na nacionalnom nivou Vlada obrazuje Savjet za sport koji je stručno-savjetodavno tijelo. Nadležnosti Savjeta za sport precizirane su Nacrtom zakona, a novine u odnosu na važeći Zakon o sportu je i nadležnost Savjeta da prati sprovođenje Strategije i o tome sačinjava i Ministarstvu dostavlja godišnji Izvještaj o sprovođenju Plana realizacije Strategije, i da predlaže kandidate za sportistu godine. Savjet za sport na lokalnom nivou mogu obrazovati i lokalne samouprave.

Nacrtom zakona predviđeno je uvođenje “Dana reprezentacija”, koji će se obilježavati 10. marta. Naime, 10. marta 1891. godine na Cetinju je osnovano “Društvo za gimnastiku, tociljanje (klizanje) i borenje (mačevanje)”. Osnivanje navedenog sportskog društva, početak je sportskih organizacija u Crnoj Gori. Povodom Dana reprezentacija Ministarstvo će organizovati proslavu, smotru reprezentacija i proglašenje sportiste godine.

Novina u Nacrtu zakona je i to što će ubuduće Ministarstvo, u skladu sa odgovarajućim međunarodnim pravilima utvrđivati vrste, odnosno discipline sportova u okviru kojih se obavljaju sportske djelatnosti, odnosno aktivnosti. Nadalje, novina je i kategorizacija sportova, tj. rangiranje sportova koji su na programu Olimpijskih igara i sportova koji nisu na programu Olimpijskih igara ali su priznati od strane Međunarodnog olimpijskog komiteta, a koji su od javnog interesa za Crnu Goru. Kategorizaciju sportova vršiće na period od dvije godine posebna Komisija koju obrazuje ministar, u skladu sa zakonom propisanim kriterijumima. Kategorizacija sportova, tj. rangiranje sportova u više kategorija ima veliki značaj u primjeni ovog Nacrta zakona, imajući u vidu, da sportovima, odnosno sportskim subjektima koji se bave određenim vrstama sportova, pripadaju određena prava u zavisnosti od toga u kojoj se kategoriji taj sport nalazi.

**SPORTSKI SUBJEKTI (ČLAN 21)**

Nacrtom zakona o sportu propisano je da su sportski subjekti fizička i pravna lica koja obavljaju sportske aktivnosti, odnosno djelatnosti, u skladu sa ovim zakonom.

* **Fizička lica u sportu (čl. 22-29)**

Fizička lica u sportu su sportista i lice koje obavlja stručne poslove u sportu. Sportista je lice koje se priprema za sportska takmičenja i učestvuje u njima, samostalno ili u okviru sportske organizacije. Sportista može biti sportista amater i sportista profesionalac. Glavna razlika između sportiste amatera i sportiste profesionalca je to što sportisti amateru sport nije osnovna djelatnost i zarada mu nije osnovni cilj bavljenja sportom, dok je sportista profesionalac lice koje se sportom bavi kao osnovnom djelatnošću. Profesionalni sportista se sportom može baviti i samostalno ali samo u pojedinačnim sportovima. U tom slučaju sportista profesionalac registruje se kao preduzetnik u Centralnom registru privrednih subjekata. Nacrtom zakona propisano je ograničenje da se sportista može baviti sportskom aktivnošću samo u okviru jedne sportske organizacije.

Nacrtom zakona o sportu propisano je koji se sportista smatra vrhunskim tj. za koji osvojeni sportski rezultat se sportisti utvrđuje status vrhunskog sportiste. Sportisti se utvrđuje status vrhunskog sportiste ako je kao reprezentativac Crne Gore ostvario, u pojedinačnoj ili ekipnoj konkurenciji, prvo, drugo ili treće mjesto na Olimpijskim igrama, Paraolimpijskim igrama, jedinom zvaničnom svjetskom ili evropskom seniorskom prvenstvu u sportskoj disciplini koja je na programu Olimpijskih igara, odnosno Paraolimpijskih igara.

Novina u odnosu na važeći zakon jeste i drugi osnov po kom se sportisti može utvrditi status vhunskog. Shodno tome, sportisti se utvrđuje status vrhunskog sportiste ako je kao crnogorski državljanin i reprezent Crne Gore, u seniorskoj konkurenciji, osvojio prvo mjesto na nekom od takmičenja u boksu (WBC, WBA, WBO i IBF) ili postao finalista DEJVIS kupa, FED kupa Međunarodne teniske federacije ili Grand slam turnira, ili zauzima jedno od prvih deset mjesta na listi Asocijacije teniskih profesionalaca (ATP lista). Novi osnov propisan je iz razloga što je prepoznato da shodno važećem Zakonu o sportu, status vrhunskog sportiste nisu mogli da steknu sportisti koji su osvojili najbolje rezultate u boksu i tenisu, a imajući u vidu posebnost ovih vrsta sportova. Na ovaj način če se prevazići pravna praznina koja je postojala, a status vrhunskog sportiste, za zakonom predviđene rezultate, moći će da se utvrdi i najboljim sportistima u boksu i tenisu. Nacrtom zakona su propisani i uslovi i postupak za utvrđivanje statusa vrhunskog sportiste.

Kako se, i shodno odredbama važećeg Zakonu o sportu i Nacrta zakona o sportu, status vrhunskog sportiste može utvrditi samo sportistima koji su sportski rezultat stekli u seniorskim kategorijama, Nacrtom novog zakona prepoznati su i vrijednovani i rezultati u mlađim kategorijama. Novina Nacrta zakona jeste status perspektivnog sportiste koji se, na period od jedne godine, utvrđuje sportisti koji je kao reprezentativac Crne Gore ostvario, u pojedinačnoj ili ekipnoj konkurenciji, prvo, drugo ili treće mjesto na jedinom zvaničnom svjetskom ili evropskom prvenstvu za mlađe kategorije u sportu koji je na programu Olimpijskih igara ili u sportu koji je razvrstan u I kategoriju sportova koji nisu na programu Olimpijskih igara, a priznati su od strane MOK-a, ili zauzima jedno od prvih 50 mjesta na listi Evropske teniske federacije, ili jedno od prvih 100 mjesta na listi Međunarodne teniske federacije. Nacrtom zakona su propisani i uslovi i postupak za utvrđivanje statusa perspektivnog sportiste.

Nacrtom zakona propisano je koji su to stručni poslovi u sportu, te da stručne poslove mogu obavljati trener i sportski stručnjak osposobljen za rad u sportu. Stručni rad u reprezentacijama Crne Gore obavljaju: trener, profesor fizičkog vaspitanja, psihoterapeut, odnosno psiholog, fizioterapeut i doktor medicine. Nacrtom novog Zakona o sportu pooštreni su uslovi koje treba da ispunjava lice koje organizuje i sprovodi sportsku pripremu, rekreaciju i obuku u određenom sportu, tj. trener. Shodno tome, poslove trenera može obavljati lice koje ispunjava posebne uslove za tu oblast sporta koje propisuje nadležni nacionalni savez, ima licencu za obavljanje poslova trenera, i ispunjava jedan od sljedećih uslova: ima najmanje VII1 nivo nacionalnog okvira kvalifikacija u oblasti sporta, odnosno fizičkog vaspitanja; ima utvrđen status vrhunskog sportiste u toj vrsti sporta; kao sportista se najmanje 10 godina se bavilo tom vrstom sporta; ili ako je obavljalo poslove trenera za tu vrstu sporta najmanje 10 godina. Nacrt zakona propisao je i izuzetak, tj. da ukoliko ne postoji lice koje ispunjava propisane uslove, poslove trenera može obavljati i lice koje ima najmanje IV nivo nacionalnog okvira kvalifikacija, ispunjava posebne uslove za tu oblast sporta koje propisuje nadležni nacionalni savez i ima licencu za obavljanje poslova trenera. Takođe propisano je da isto lice može obavljati poslove trenera u najviše dvije sportske organizacije u isto vrijeme. Sportski stručnjak osposobljen za rad u sportu je lice koje ima odgovarajuće obrazovanje za tu vrstu poslova u skladu sa aktom o unutrašnjoj organizaciji i sistematizaciji radnih mjesta u sportskoj organizaciji, i koje doprinosi ostvarivanju sportskih aktivnosti, odnosno djelatnosti u skladu sa ovim zakonom, i koje ima najmanje IV nivo nacionalnog okvira kvalifikacija, ispunjava posebne uslove za tu oblast sporta koje propisuje nadležni nacionalni sportski savez i licencu za obavljanje stručnih poslova u određenom sportu. Nacrtom zakona propisano je da poslove trenera i sportskog stručnjaka osposobljenog za rad u sportu ne može obavljati lice koje je pravosnažno osuđeno za krivično djelo, odnosno prekršaj propisan Nacrtom zakona. Ovo zakonsko rješenje dovešće do profesionalizacije stručnih poslova u sportu, što je u krajnjem preduslov za bolju obuku sportista i ostvarivanje najboljih sportskih rezultata. Licencu za obavljanje poslova trenera i licencu za obavljanje stručnih poslova u određenom sportu izdaje nadležni nacionalni sportski savez, koji propisuje i bliže uslove, način i postupak dobijanja licence, uz prethodnu saglasnost Ministarstva.

* **Pravna lica u sportu (čl. 30-43)**

Sportski subjekat sa svojstvom pravnog lica je sportska organizacija. Sportska organizacija može se osnovati kao udruženje za obavljanje sportskih djelatnosti - sportsko udruženje ili kao privredno društvo. Vrste sportskih organizacija su: sportski klub; sportsko-rekreativna organizacija; sportska organizacija lica sa invaliditetom; i sportski savez. Sportskom organizacijom smatraju se i Crnogorski olimpijski komitet, Paraolimpijski komitet Crne Gore i Crnogorski savez neolimpijskih sportova. Nacrtom zakona propisano je da sportski klub mora imati najmanje jednu ekipu koja se takmiči u seniorskoj konkurenciji, sastavljenu od sportista registrovanih kod nadležnog nacionalnog saveza. Amaterski sportski klub je neprofitna organizacija koja se osniva za obavljanje sportskih djelatnosti, dok je profesionalni sportski klub sportski klub koji je osnovan radi obavljanja sportske djelatnosti, i može se osnovati osnivanjem profesionalnog sportskog kluba ili transformacijom amaterskog sportskog kluba u profesionalni sportski klub. Profesionalni sportski klub osniva se kao privredno društvo i registruje u CRPS-u. Radi zadovoljavanja potreba za očuvanjem, održavanjem, poboljšanjem i unaprjeđenjem psihofizičkih sposobnosti i zdravlja ljudi, kao i obogaćivanjem slobodnog vremena, vježbanjem i bavljenjem sportskim aktivnostima, može se osnovati neprofitni, amaterski sportsko rekreativni klub (društvo), a najmanje pet rekreativnih klubova (društava) iz najmanje tri opštine mogu u Crnoj Gori osnovati nacionalni savez sporta za sve. Za sportsku rekreaciju i sportska takmičenja lica sa invaliditetom mogu se osnivati sportske organizacije lica sa invaliditetom, amaterskog ili profesionalnog karaktera. Sportske organizacije osoba sa invaliditetom mogu se osnivati po sportovima i po vrstama invaliditeta koje utvrđuje Paraolimpijski komitet Crne Gore.

Nacrtom zakona propisano je da Nacionalni sportski savez za teriitoriju Crne Gore mogu osnovati: najmanje četiri profesionalna sportska kluba; najmanje dva profesionalna i četiri amaterska sportska kluba; ili najmanje osam amaterskih sportskih klubova. Nacionalni sportski savez mogu osnovati klubovi istog sporta sa područja najmanje tri opštine u Crnoj Gori. Na ovaj način obezbjediće se da nacionalni sportski savez ne mogu osnovati klubovi samo iz jedne opštine u Crnoj Gori, tj. obezbjediće se teritorijalna zastupljenost klubova iz najmanje tri crnogorske opštine. Nadalje, Nacrtom zakona propisano je ko se može učlaniti u nacionalni sportski savez, pod kojim uslovima i na koji način, kao i nadležnosti nacionalnih sportskih saveza.

Crnogorski olimpijski komitet je organizacija koja svoje djelovanje zasniva na načelima olimpijskog pokreta i Olimpijske povelje Međunarodnog olimpijskog komiteta i na ciljevima razvoja crnogorskog sporta. COK je krovna asocijacija nacionalnih sportskih saveza sportova koji su na programu Olimpijskih igara. Crnogorski savez neolimpijskih sportova je krovna asocijacija nacionalnih sportskih saveza sportova koji nisu na programu Olimpijskih igara, a priznati su od strane MOK-a, koju mogu da osnuju najmanje pet nacionalnih sportskih saveza sportova koji nisu na programu Olimpijskih igara, , a priznati su od strane MOK-a. Paraolimpijski komitet Crne Gore je organizacija koja svoje djelovanje zasniva na načelima paraolimpijskog pokreta i Paraolimpijske povelje Međunarodnog paraolimpijskog komiteta i na ciljevima razvoja crnogorskog sporta. Nacrtom zakona detaljno su uređene nadležnosti ove tri krovne sportske organizacije.

* **Osnivanje, organizacija rada i prestanak rada (čl. 44-67)**

Nacrtom zakon propisano je da sportsku organizaciju može da osnuje najmanje pet osnivača, ako odredbama ovog zakona nije drukčije propisano. Izuzetak je osnivanje nacionalnih saveza i krovnih sportskih organizacija. Osnivač sportske organizacije može biti samo potpuno poslovno sposobno domaće ili strano fizičko lice ili pravno lice. Sportska organizacija osniva se na osnivačkoj skupštini osnivača, usvajanjem i potpisivanjem osnivačkog akta i statuta i izborom organa upravljanja sportske organizacije. Nacrtom zakona propisani su uslovi za osnivanje, odnosno za upis u Registar, i uslovi za obavljanje sportske djelatnosti. Shodno tome, sportska organizacija se može osnovati, odnosno upisati u Registar i obavljati sportsku djelatnost samo ako, zavisno od vrste sporta, ima: obezbijeđene prostorije, odnosno kancelarije u kojima sportska organizacija posluje (sjedište sportske organizacije); obezbijeđen sportski objekat, odnosno prostor u kojem se obavlja sportska djelatnost organizacije; ugovorom angažovan stručni kadar i lica za obavljanje stručnih poslova u sportu; i obezbijeđenu sportsku opremu. Navedeni uslovi su uslovi za osnivanje sportske organizacije i za obavljanje sportske djelatnosti. Dodatni uslov koji sportska organizacija mora ispuniti za obavljanje sportske djelatnosti jeste i taj da u roku od šest mjeseci od dana osnivanja, odnosno upisa u Registar ima formiranu najmanje jednu sportsku ekipu sastavljenu od sportista registrovanih kod nadležnog nacionalnog sportskog saveza. Profesionalni sportista koji se sportom bavi samostalno može se upisati u Registar i obavljati sportsku djelatnost samo ako, zavisno od vrste sporta, ima: obezbijeđene prostorije, odnosno kancelarije u kojima posluje (sjedište preduzetnika); obezbijeđen sportski objekat, odnosno prostor u kojem obavlja sportsku djelatnost odnosno aktivnost; obezbijeđenu sportsku opremu. Bliže uslove za osnivanje, odnosno za upis u Registar, i uslove za obavljanje sportske djelatnosti propisuje Ministarstvo.

Nacrtom zakona propisano je i šta treba da sadrže akt o osnivanju sportske organizacije i statut sportske organizacije, kao i koji su obavezni organi upravljanja, u zavisnosti od vrste sportske organizacije i njihov sastav i nadležnosti. Novina Nacrta zakona je i novi organ upravljanja koji su dužni da imaju COK, POK, CSNS i nacionalni sportski savezi - Nadzorni odbor. Nadzorni odbor je organ upravljanja nadležan za kontrolu zakonitosti rada i finansijskog poslovanja sportske organizacije i redovnog godišnjeg finansijskog izveštaja. Nadzorni odbor ima ima najmanje tri člana, od kojih je jedan predstavnik Ministarstva.

Jedna od važnijih novina Nacrta zakona u oblasti sporta jeste takozvana depolitizacija sporta. Naime, Nacrtom zakona propisano je da predsjednik sportske organizacije i član Upravnog odbora sportske organizacije ne može biti lice koje je: predsjednik države, predsjednik i član Vlade, predsjednik i član Skupštine, predsjednik političke partije, predsjednik Opštine, predsjednik i član Skupštine Opštine, odnosno Skupštine Opštine, nosilac pravosudne funkcije, i lice zaposleno u državnom organu, organu državne uprave, lokalne samouprave, lokalne uprave i privrednom društvu koje je osnovala država, odnosno lokalna samouprava, nadležnom za poslove iz oblasti sporta. Takođe, lica zaposlena u organima nadležnim za oblast sporta, ne mogu biti angažovana u sportskim organizacijama. Nacrtom zakona predviđena su i druga ograničenja u smislu koje lice ne može biti član upravljanja sportske organizacije, i to: lice koje je osnivač, vlasnik udjela ili akcija, zastupnik, stečajni upravnik, zaposleni ili član druge sportske organizacije, osim u nacionalnim sportskim savezima čiji je ta sportska organizacija član; lice koje je vlasnik, odnosno član organa upravljanja sportske kladionice;lice čiji je član porodice u organu upravljanja druge sportske organizacije u istom sportu; lice koje je pravosnažno osuđeno za krivično djelo za koja se može izreći kazna zatvora u trajanju dužem od tri godine, i krivično djelo protiv života i tijela, sloboda i prava čovjeka i građanina, polne slobode, imovine, platnog prometa i privrednog poslovanja, zdravlja ljudi, ustavnog uređenja i bezbjednosti Crne Gore, javnog reda i mira, službene dužnosti, i čovječnosti i drugih dobara zaštićenih međunarodnim pravom; lice pravosnažno osuđeno za prekršaj propisan posebnim propisima o sprečavanju nasilja i nedoličnog ponašanja na sportskim priredbama.

Sportski subjekti mogu početi sa radom, odnosno obavljanjem sportske djelatnosti tek nakon što Ministarstvo donese rješenje o obavljanju sportske djelatnosti i upisu u Registar sportskih subjekata koji vodi Ministarstvo. U Registar se upisuju profesionalni sportisti koji se sportom bave samostalno i sportske organizacije. Profesionalni sportista uz zahtjev za upis u registar podnosi i izvod iz CRPS-a i dokaze o ispunjenosti uslova za upis u Registar, a osnivač sportske organizacije uz zahtjev za upis u Registar podnosi izvod iz CRPS-a ukoliko se osniva profesionalni sportski klub; akt o osnivanju i statut koji su sačinjeni u skladu sa odredbama Nacrta zakona; zapisnik sa osnivačke skupštine; odluke o imenovanju članova i predstavnika organa upravljanja i dokaze o ispunjenosti uslova za osnivanje sportske organizacije i upis u Registar.

Novina u Nacrtu zakona jeste i način utvrđivanja ispunjenosti uslova za osnivanje i upis u Registar. Naime, nakon što Ministarstvo utvrdi da li su osnivački akt i Statut sačinjeni u skladu sa Zakonom odnosno da li su organi upravljanja formirani u skladu sa Zakonom, Ministar rješenjem imenuje Komisiju za utvrđivanje ispunjenosti uslova za osnivanje i upis u Registar, za svaki pojedinačni slučaj. Komisija koja ima tri člana koji su zaposleni u Ministarstvu, ima zadatak da neposrednim uvidom, i izlaskom na lice mjesta, utvrdi da li su ispunjeni uslovi za osnivanje i upis u Registar. Nakon što se utvrdi ispunjenost uslova, Ministar donosi rješenje o upisu sportske organizacije u Registar, koje se dostavlja podnosiocu zahtjeva za upis u Registar, organu državne uprave nadležnom za poslove statistike i nadležnom nacionalnom sportskom savezu koji je dužan da vodi evidenciju svih sportskih klubova koji su osnovani za tu vrstu sporta, bez obzira da li su članovi saveza.

U Registar sportskih subjekata upisuju se i promjene naziva ili sjedišta sportske organizacije, vrste i statusa sportske organizacije, djelatnosti i ciljeva sportske organizacije, osnivača sportske organizacije, članova organa upravljanja, Statuta i visine uloga osnivača.

Nacrtom zakona propisan je i način transformacije amaterskog sportskog kluba u profesionalni sportski klub. Amaterski sportski klub može se transformisati u profesionali sportski klub podnošenjem zahtjeva i odluke sa sjednice Skupštine na kojoj je odluka o transformaciji donijeta. Amaterski sportski klub dužan je da se transformiše u profesionalni sportski klub ako ima zaključene ugovore o radu sa više od 55% registrovanih sportista u seniorskoj konkurenciji u odnosu na broj prijavljenih, odnosno licenciranih sportista za tekuću takmičarsku godinu (sezonu) u Registru koji vodi nadležni nacionalni sportski savez; ili ako ostvari godišnji priliv sredstava u iznosu većem od 30.000,00 eura.

Novina zakona je i postupak i uslovi za brisanje profesionalnog sportiste, odnosno sportske organizacije iz Registra.

* **Prava i obaveze sportskih subjekata (čl. 68-87)**

Velike novine Nacrt zakona donosi i u dijelu koji se odnosi na prava i obaveze sportskih subjekata. Naime u cilju profesionalnijeg i odgovornijeg načina rada i funkcionisanja sportskih organizacija, u toku obavljanja sportske djelatnosti, ispunjavanja zakonskih obaveza i obaveza prema sportistima, Nacrtom zakona proisana je obaveza sportske organizacije da ima zaposleno najmanje jedno lice koje obavlja administrativne poslove u sportu koje je steklo stručnu kvalifikaciju sportskog administartora. Osim toga propisano je i da lice zaposleno u upravi sportske organizacije, odnosno lice imenovano u organe upravljanja sportske organizacije i lice koje obavlja stručne poslove u sportu mora da ima položen stručni ispit za rad u oblasti sporta. Program i način polaganja ispita utvrđuje Ministarstvo.

Jedna od važnijih novina zakona svakako je i obaveza potpisivanja ugovora između sportske organizacije i fizičkih lica u sportu. Profesionalni sportski klub dužan je da sa profesionalnim sportistom i trenerom koji u okviru tog sportskog kluba obavlja sportsku aktivnost, odnosno djelatnost, zaključi ugovor o radu, kojim se zasniva radni odnos i kojim će se urediti međusobna prava i obaveze. Sem toga amaterski sportski klub dužan je da sa sportistom amaterom zaključi ugovor o angažovanju sportiste kojim se uređuju međusobna prava i obaveze, a tim ugovorom ne zasniva se radni odnos. Sportska organizacija koja angažuje sportskog stručnjaka osposobljenog za rad u sportu moraju sa njim zaključiti ugovor o obavljanju poslova za koje se angažuje. Ugovor sa sportistom koji nema potpunu poslovnu sposobnost može se zaključiti samo uz pisanu saglasnost roditelja, odnosno staratelja, ovjerenu u skladu sa zakonom, uz prethodno utvrđenu zdravstvenu sposobnost lica koje nema potpunu poslovnu sposobnost. Navedeni ugovori moraju biti zaključeni u pisanoj formi, i ovjereni u skladu sa posebnim zakonom. Sportska organizacija može ugovor o radu zaključiti i sa sportistom amaterom. Ugovor o radu zaključuje se na određeno vrijeme, a najduže do dvije godine, nakon čega profesionalni sportista, odnosno trener može ponovo da zaključi ugovor o radu sa istom ili drugom sportskom organizacijom. Zaključivanjem ugovora o radu, profesionalni sportista, odnosno trener stiče sva prava i obaveze iz radnog odnosa u skladu sa zakonom kojim se uređuju radni odnosi. Zaključivanjem ugovora o radu sportista, odnosno trener stiče pravo na zaradu, u visini koja je određena ugovorom, i druga primanja u skladu sa zakonom kojim se uređuju radni odnosi. Sportska organizacija je dužna da prijavi sportistu, odnosno lice koje obavlja stručne poslove u sportu sa kojim je zaključila ugovor o radu na obavezno socijalno osiguranje (zdravstveno, penzijsko i invalidsko osiguranje i osiguranje od nezaposlenosti), na puno radno vrijeme u skladu sa zakonom kojim se uređuju radni odnosi, u roku od osam dana od dana zaključenja ugovora. Sportska organizacija može prijaviti na obavezno socijalno osiguranje i sportistu, odnosno lice koje obavlja stručne poslove u sportu sa kojim je zaključila druge vrste ugovora. Nacrtom zakona definisani su i ugovori o transferu, ustupanju i međunarodnom transferu. Nacrtom zakona propisano je da se profesionalnom sportisti staž osiguranja računa sa uvećanim trajanjem u skladu sa zakonom kojim se uređuje penzijsko i invalidsko osiguranje.

Pravo na doživotnu mjesečnu naknadu pripada vrhunskim sportistima i selektoru koji je sa tim sportistom ostvario odgovarajući rezultat, u skladu sa zakonom. Razlika u odnosu na važeće zakonsko rješenje jeste to što je propisano da vrhunski sportista stiče pravo na doživotnu mjesečnu naknadu nakon navršenih 35 godina života, umjesto nakon navršenih 40 godina kako je to bilo propisano važećim zakonom. Kod ovog rješenja imalo se u vidu to da sportisti imaju mnogo kraći radni vijek, te da sportsku karijeru završavaju u većini slučajeva oko 35. godine života.

Zahtjev za dodjelu doživotne mjesečne naknade podnosi Ministarstvu vrhunski sportista, odnosno selektor. Uslovi koje treba da ispuni vrhunski sportista da bi mu bilo utvrđeno pravo na doživotnu mjesečnu naknadu su da, nakon što mu je utvrđen status vrhunskog sportiste: nije igrao za reprezentaciju druge države; ima crnogorsko državljanstvo; nije osuđivan za krivično djelo, odnosno prekršaj u skaldu sa Nacrtom zakona; i ako je u toku sportske karijere poštovao WADA pravila. Selektor stiče pravo na doživotnu mjesečnu naknadu nakon navršenih 55 godina života i ako ispunjava sljedeće uslove: ako je bio selektor reprezentacije Crne Gore, odnosno crnogorskog reprezentativca koji je osvojio odgovarajući rezultat najmanje dvije godine prije ostvarivanja tog rezultata; ako je taj rezultat ostvaren nakon stupanja na snagu ovog zakona; ima crnogorsko državljanstvo; i nije osuđivan za krivično djelo, odnosno prekršaj propisan Nacrtom zakona. Doživotna mjesečna naknada može se primati samo po jednom osnovu, za najbolji sportski rezultat.

Imajući u vidu da se status vrhunskog sportiste može utvrditi samo sportisti koji je ostvario odgovarajući rezultat u seniorskoj konkurenciji, a samim tim i doživotna mjesečna naknada, Nacrtom zakona predviđena je novčana stipendija za perspektivne sportiste. Shodno tome, perspektivnom sportisti može se dodijeliti stipendija u iznosu od najviše 50% prosječne mjesečne neto zarade u Crnoj Gori za godinu koja prethodi godini u kojoj se vrši isplata stipendije, u trajanju od jedne godine od dana utvrđivanja statusa perspektivni sportista. Zahtjev za dodjelu stipendije i rješenje o utvrđivanju statusa perspektivni sportista podnosi Ministarstvu perspektivni sportista koji je osvojio odgovarajući rezultat u roku od 30 dana od dana osvajanja tog rezultata. O zahtjevu odlučuje Ministar rješenjem, a stipendija se može u isto vrijeme primati samo po jednom osnovu, za najbolji sportski rezultat.

Nacrtom zakona propisano je i pravo na premiju za odgovarajući sportski rezultat. Premija se, za razliku od zakonskog rješenja važećeg zakona, može dodijeliti i sportistima za ostvareni odgovarajući rezultat u sportovima I kategorije sportova koji nisu na programu Olimpijskih igara, a priznati su od strane MOK-a, kao i za sportove koji su na programu Olimpijskih igara. Takođe propisano je da premija pripada sportisti, umjesto kako je to do sada bilo propisano sportskoj orgnizaciji. Smatramo da će ovo zakonsko rješenje dovesti do izjednačavanja istih rezultata u različitim sportovima, budući da je raniji fiksni iznos za sportsku ekipu, bio dijeljen na više ili manje djelova, u zavisnosti od veličine kolektiva u kolektivnom sportu. Takođe, novina zakona jeste i u dijelu koji se odnosi na pravo na premiju selektora odnosno trenera. Shodno Nacrtu zakona, pravo na premiju ima i selektor reprezentacije Crne Gore u kolektivnim sportovima, odnosno glavni trener reprezentativca Crne Gore u pojedinačnim sportovima, u iznosu od 50% od iznosa premije koju za taj rezultat ima sportista koji je član reprezentacije Crne Gore, odnosno reprezentativac Crne Gore.

Sportista koji je kao član reprezentacije Crne Gore aktivno nastupao za reprezentaciju i sa reprezentacijom se takmičio na Olimpijskim igrama, svjetskom, odnosno evropskom seniorskom prvenstvu u sportu koji je na programu Olimpijskih igara, i u tom periodu oboli od bolesti koja je nastupila kao posljedica bavljenja sportom ili doživi tešku povredu prilikom priprema za takmičenje, odnosno na putu za mjesto takmičenja ili na samom takmičenju, ima pravo na sportsku invalidninu u iznosu od najviše 50% prosječne mjesečne neto zarade u Crnoj Gori za godinu koja prethodi godini u kojoj se vrši isplata sportske invalidnine. Pravo na sportsku invalidninu može ostvariti sportista kojem je zbog težine bolesti ili povrede, a na osnovu ljekarskih nalaza, prekinuta sportska karijera.

Novina u Nacrtu zakona jeste i proglašenje sportiste godine od strane Ministra po čak 6 osnova. Naime Ministarstvo proglašava sportistu godine u mlađim kategorijama i sportistu godine u kategoriji seniora u sportu koji je na programu Olimpijskih igara, u sportu koji je na programu Paraolimpijskih igara i sportu koji nije na programu Olimpijskih i Paraolimpijskih igara na svečanosti povodom Dana reprezentacija. Savjet za sport predlagaće Ministru po tri kandidata za sportistu godine u navedenim kategorijama, a Ministar na osnovu predloga Savjeta za sport bira sportistu godine u mlađim kategorijama i sportistu godine u kategoriji seniora u sportu koji je na programu Olimpijskih igara, u sportu koji je na programu Paraolimpijskih igara i sportu koji nije na programu Olimpijskih i Paraolimpijskih igara. Sportista koji je izabran za sportistu godine u toj godini može dobiti nagradu u visini od najviše deset prosječnih mjesečnih neto zarada u Crnoj Gori za godinu koja prethodi godini u kojoj se vrši isplata.

Kriterijumi za utvrđivanje visine naknade, stipendije, premije, sportske invalidinine, odnosno nagrade za vrhunskog sportistu i način njihove isplate utvrdiće se podzakonskim aktom za sprovođenje ovog zakona, koji donosi Vlada. Sredstva za isplatu naknade, stipendije, premije, sportske invalidinine, odnosno nagrade za vrhunskog sportistu obezbjeđuju se u budžetu Crne Gore, i uplaćuju se na račun fizičkog lica koje je steklo određeno pravo. O ostvarivanju prava i visini naknade, stipendije, premije, sportske invalidinine, odnosno nagrade za vrhunskog sportistu rješenjem odlučuje Ministarstvo. Isto lice ne može u isto vrijeme primati sportsku invalidninu i naknadu, odnosno stipendiju, i može samo odlučiti po kom osnovu će primati sredstva.

Nacrtom zakona su propisane i obaveze sportskih subjekata, pa će shodno tome sportski subjekti biti dužni da poštuju sportska pravila, sportske organizacije imaće obavezu da izrađuju godišnje finansijske izvještaje, osiguravaju svoje vrhunske sportiste od posljedica nesrećnog slučaja za vrijeme obavljanja sportske aktivnosti, nacionalni savezi i krovne asocijacije sportova biće dužne da formiraju arbitražu za rješavanje sportova u sportu i imaju internet sajt na kom objavljuju podatke propisane zakonom. Takođe, vrhunski, odnosno perspektivni sportista dužan je da na poziv nacionalnog sportskog saveza učestvuje i nastupa za reprezentaciju Crne Gore i postupa u skladu sa međunarodnim pravilima i pravilima nacionalnog sportskog saveza, a ukoliko neopravdano ne ispunjava navedene obaveze, na predlog nadležnog nacionalnog saveza može mu se oduzeti status vrhunskog, odnosno perspektivnog sportiste i naknada, odnosno stipendija.

**SPORT DJECE, UČENIKA I STUDENATA (ČL. 88-93)**

U cilju uključivanja što većeg broja djece u bavljenje sportskim aktivnostima, Nacrtom zakona propisane su pogodnosti u vidu sufinasiranja djece koja se bave sportom. Korijen ove ideje prvenstveno leži u želji za stvaranjem zdrave i fizički aktivne nacije. Fizička aktivnost preventiva je za nastanak određenih nezaraznih bolesti, kao što je npr. bolest gojaznosti, i sa njom povezana oboljenja. S druge strane, Crna Gora je nacija koja kontinuirano ostvaruje visoke sportske rezultate na domaćem i međunarodnom nivou, te je potrebno objezbjediti uslove za bavljenje sportom, kako bi se takvi rezultati i u budućnosti ostvarivali.

Spojivši ove dvije potrebe, Ministarstvo sporta došlo je na ideju da podstakne uključivanje djece u sportske aktivnosti kroz sufinasiranje tj. plaćanje djela članarine za djecu koja se sportovima bave u okviru profesionalnih sportskih klubova. Vrste sportova, u okviru kojih će bavljenje aktivnostima biti sufinanirano, kao i uzrast djece koja će biti finansirana biće utvrđivani posebnom Odlukom, koju će najmanje jednom u dvije godine donositi Ministar.

Nacrtom zakona predviđeno je da se sredstva uplaćuju na račun profesionalnog sportskog kluba, u okviru kojeg se dijete bavi sportskom aktivnošću, za prethodni period, a najviše za dva mjeseca odjednom. Ovakav način isplate sredstava predviđen je iz razloga da bi se izbjegle eventualne zloupotrebe, imajući u vidu da će profesionalni sportski klub morati da dostavi dokaz da se dijete u prethodnom periodu za koji se isplata sredstava vrši, zaista bavilo sportskim aktivnostima u okviru tog kluba. Dokazi u tom smislu su pisana izjava roditelja odnosno staratelja da se dijete u prethodnom periodu bavilo sportskim aktivnostima u okviru tog kluba i da je za to dijete uplaćen dio troškova koje ne snosi Ministarstvo.

Ministarstvo u skladu sa Odlukom o sufinansiranju djece raspisuje javni poziv za sufinansiranje djece za bavljenje sportom, odnosno sportskom disciplinom. Na javni poziv mogu se prijaviti profesionalni sportski klubovi koji obavljaju sportsku djelatnost u vrsti sporta, odnosno sportske discipline na koju se javni poziv odnosi, i kod kojih je prijavljeno najmanje desetoro djece, ako ispunjavaju uslove za obavljanje sportske djelatnosti u odnosu na broj djece koju prijavljuju na sufinansiranje. Na javni poziv mogu se prijaviti profesionalni sportski klubovi tek nakon proteka roka od jedne godine od dana osnivanja tog sportskog kluba.

U odnosu na školski i studentski sport, Nacrtom zakona propisano je da škole u Crnoj Gori, odnosno Organizacione jedinice univerziteta u Crnoj Gori mogu osnivati sportske klubove. Školski sportski klubovi mogu se udružiti u opštinske i Crnogorski školski sportski savez koji utvrđuje jedinstveni sistem takmičenja školskih sportskih društava u Crnoj Gori; stara se o izjednačavanju i poboljšanju uslova rada svih školskih sportskih društava; organizuje i sprovodi državno školsko sportsko prvenstvo; sarađuje sa nacionalnim sportskim savezima i vrši druge poslove u skladu sa ovim zakonom i svojim aktima. Takođe, i studentski sportski klubovi mogu se udružiti u Crnogorski studentski sportski savez koji utvrđuje i organizuje studentska sportska takmičenja i predstavlja crnogorski studentski sport u međunarodnim studentskim sportskim asocijacijama.

**SPORTSKE PRIREDBE (ČL. 94-102)**

Shodno odredbama Nacrta zakona o sportu sportska priredba je određeni, planski pripremljen i sproveden, vremenski ograničen sportski događaj, za koji postoji javni interes i na kojem učestvuje više sportista. One mogu imati takmičarski, tradicionalni, kulturni ili zabavni karakter i organizuju se u obliku sportskih manifestacija (festivali, susreti, smotre, igre i sl.) i sportskih takmičenja. Sistem, uslove za učešće i način organizacije sportskih priredbi u pojedinom sportu utvrđuje nacionalni sportski savez u skladu s načelima i elementima sistema koji je utvrdio Crnogorski olimpijski komitet, Paraolimpijski komitet Crne Gore, odnosno Crnogorski savez neolimpijskih sportova, i prema pravilima tog sporta i normama međunarodnih sportskih organizacija. Sistem, uslovi za učešće i način organizacije sportskih priredbi moraju biti utvrđeni najmanje jednu godinu prije početka primjene tog sistema.

Sportske priredbe mogu da organizuju nacionalni sportski savezi, i sportski klubovi koji imaju saglasnost nacionalnog sportskog saveza, ako imaju obezbijeđen odgovarajući objekat, odnosno prostor, opremu, stručni kadar i ispunjavaju uslove u pogledu bezbjednosti, u skladu sa Zakonom i sportskim pravilima. Nacrtom zakona detaljno su propisane obaveze organizatora sportske priredbe.

Velika međunarodna sportska takmičenja, u smislu Nacrta zakona o sportu, su: Olimpijske i Paraolimpijske igre; Svjetska i evropska prvenstva; Univerzijada; Mediteranske igre; Igre malih zemalja Evrope; Svjetski, evropski kupovi i finalni turniri svjetske lige; Finalni turniri evropskih klubskih takmičenja; Balkanska prvenstva; Kriterijumski i kvalifikacioni međunarodni sportski turniri nacionalnih sportskih reprezentacija u sportu koji je na programu olimpijskih igara; i Zimski i ljetnji Olimpijski festival mladih Evrope.

Nacrtom zakona propisano je da je nacionalni sportski savez, dužan da prije podnošenja kandidature za organizovanje nekog od velikih međunarodnih takmičenja u Crnoj Gori pribavi saglasnost Ministarstva. Istu obavezu imaju i Crnogorski olimpijski komitet i Paraolimpijski komitet Crne Gore, u slučaju kada su organizatori velikog međunarodnog takmičenja. Od pravila da Ministarstvo daje saglasnost prije kandidature za organizaciju takmičenja postoji izuzetak u slučaju da nadležna međunarodna sportska federacija dodijeli nacionalnom sportskom savezu, Crnogorskom olimpijskom komitetu ili Paraolimpijskom komitetu Crne Gore, odnosno sportskom klubu, organizaciju sportskog takmičenja. U tom slučaju sportska organizacija koja je dobila organizaciju takmičenja je dužna da odmah, a najkasnije u roku od 30 dana od dana dobijanja organizacije međunarodnog takmičenja, dostavi Ministarstvu potrebnu dokumentaciju. Nacrtom zakona propisani su kriterijumi koje će Ministarsto uzeti u obzir prilikom donošenja odluke o davanju saglasnosti.

Nacrtom zakona propisano je i da sportski subjekti u sistemu sporta u Crnoj Gori koji učestvuju na međunarodnim takmičenjima moraju imati prethodnu saglasnost nadležnog nacionalnog saveza. Nadležni nacionalni sportski savez može da odbije davanje saglasnosti ako bi učešće sportskog subjekta na međunarodnim sportskim priredbama, štetilo interesu i ugledu Crne Gore, uz prethodnu saglasnost Ministarstva. Sportski subjekti su dužni da prilikom učešća na međunarodnom sportskom takmičenju upotrebljavaju grb, zastavu i himnu Crne Gore, u skladu sa zakonom kojim je uređena upotreba zastave, grba i himne Crne Gore, ako je na tom međunarodnom sportskom takmičenju predviđena upotreba simbola države koju predstavljaju sportski subjekti.

**SPORTSKA INFRASTRUKTURA (ČL. 103-108)**

U dijelu Nacrta zakona o sportu koji sadrži odredbe o sportskoj infrastrukturi propisano je šta se smatra sportskim objektima. Shodno tome, sportski objekti su uređene i opremljene površine i građevinski objekti namijenjeni obavljanju sportskih aktivnosti i djelatnosti. Sportski objekat, pored prostora namijenjenog sportskim aktivnostima, ima i prateći prostor (sanitarni, garderobni, prostor za gledaoce, ostavu i dr.) i ugrađenu opremu (građevinsku i sportsku), i mora biti pristupačan osobama sa invaliditetom. Nacrtom zakona propisana je obaveza Ministarstva da vodi evidenciju sportskih objekata u Crnoj Gori koji su u javnom, odnosno privatno-javnom vlasništvu, na osnovu podataka dobijenih od organa uprave nadležnog za poslove održivog razvoja, odnosno od lokalnih samouprava

Sportski objekti mogu biti zatvoreni sportski objekti i otvoreni sportski tereni. Zatvoreni sportski objekti su objekti koji predstavljaju fizičku, funkcionalnu i tehničko–tehnološku cjelinu, sa svim instalacijama, postrojenjima i opremom, namjenjeni za obavljanje određenih sportskih aktivnosti. Otvoreni sportski tereni su posebno uređene površine namijenjene za obavljanje određenih sportskih aktivnosti.

Nacrtom zakona definisane su dužnosti vlasnika sportskih objekata, a predviđen je i zakonski osnov da Vlada može da osnuje privredno društvo radi upravljanja javnim sportskim objektima.

**ZDRAVSTVENA ZAŠTITA SPORTISTA (ČL. 109-115)**

Nacrtom zakona predviđeno je osnivanje Zavoda za sportsku medicinu Crne Gore. Cilj osnivanja Zavoda je unifikacija sistema utvrđivanja zdravstvene sposobnosti. Propisano je da se utvrđivanje zdravstvene sposobnosti sportista može sprovoditi samo u Zavodu, pa bi se na ovaj način obezbjedilo da se zdravstveni pregledi sportista sprovode na isti način i pod istim uslovima za sve sportiste. Takođe, Zavod će voditi evidenciju svih obavljenih pregleda, pa će se podaci o zdravstveno, stanju sportista nalaziti na jednom mjestu.

Do sada se utvrđivanje zdravstvene sposobnosti sportista sprovodilo u zdravstvenim ustanovama primarne zdravstvene zaštite. Međutim ovaj segment zdravstvene zaštite sportista u praksi nikada nije zaživio u svom punom obliku, pa se u velikom broju slučajeva pregledi sportsita nisu sprovodili na isti način za sve sportiste iste vrste sporta. U takvim slučajevima zdravstveno stanje sportista nije procjenjivano na objektivan način. Takođe, sportisti nisu imali evidenciju ranijih pregleda, kako bi se pratili nalazi i moguća oboljenja.

Zdravstvena sposobnost sportista, shodno Nacrtu zakona, u Zavodu će se utvrđivati najmanje jednom u toku 12 mjeseci, ako pravilima nacionalnog sportskog saveza nije određen kraći period, umjesto najmanje 6 mjeseci prije takmičenja kako je to do sada propisano. U ovakvom slučaju moglo se desiti da neko takmičenje traje godinu dana (npr. nacionalne lige), a da je sportista utvrdio zdravstvenu sposobnost 6 mjeseci prije početka takmičenja, što bi u krajnjem značilo da on 1 ipo godinu nije pregledan. Za sportiste koji su, u velikom broju sportova, fizički opterećeni to je jako dug period. Zdravstvena sposobnost djece koja se bave sportom na osnovu Odluke, utvrđuje se jednom godišnje, najmanje tri mjeseca prije početka bavljenja sportskim aktivnostima.

Nacrtom zakona propisane su i odredbe o osnivanju, finansiranju i načinu rada Zavoda za sportsku medicinu. Shodno tim odredbama, Zavod za sport imaće nadležnosti i u odnosu na sprovođenje međunarodnih konvencija protiv dopinga u sportu. U tom smislu Zavod: prati i koordinira akciju u borbi protiv dopinga u sportu; predlaže mjere u borbi protiv dopinga u sportu; u borbi protiv dopinga primjenjuje konvencije, kodekse WADA i pravila međunarodnih sportskih saveza i Međunarodnog olimpijskog komiteta, a o sprovođenju ovih aktivnosti Zavod je dužan da do 31. marta tekuće za prethodnu godinu podnese izvještaj Ministarstvu.

**EVIDENCIJE U SPORTU (ČL. 116-117)**

Nacrtom zakona o sportu propisano je da će Ministarstvo voditi evidencije: vrhunskih sportista, perspektivnih sportista, sportista koji su proglašeni za sportistu godine, sportskih organizacija, sportskih objekata, premija, stipendija, naknada, sportskih invalidnina i nagrada za sportistu godine, i velikih međunarodnih sportskih takmičenja u Crnoj Gori. Nadležni nacionalni savezi vodiće evidencije sportista, lica koja obavljaju stručne poslove u sportu i transfera, odnosno prelaza maloljetnih sportista, dok će Zavod voditi evidenciju utvrđene zdravstvene sposobnosti sportista i sprovedenih doping kontrola. Podaci iz evidencija koje vodi Ministarstvo vode se u Centralnom registru za sport, koji se obrađuje u obliku kompjuterske baze podataka.

**FINANSIRANJE SPORTA (ČL. 118-125)**

Nacrtom zakona propisano je da Ministarstvo može sufinansirati aktivnosti u cilju sprovođenja javnog interesa u oblasti sporta. Sportski subjekti mogu sticati sredstva i ostvarivati prihod radi finansiranja sportske djelatnosti od: članarine-kotizacije, donacije i poklona, priloga, subvencija, nasljeđa, kamata na uloge, zakupnine, dividende, fondova, usluge, sponzorstva i drugih marketinških aktivnosti, TV prava i sredstava koja Crna Gora i lokalna samouprava opredijele kao pomoć u obavljanju sportske djelatnosti, u skladu sa zakonom.

Takođe jedna od novina Nacrta zakona je i podjela nadležnosti u odnosu na sufinansiranje sportskih organizacija. Shodno toj podjeli Ministarstvo preko javnog konkursa može sufinansirati programe Crnogorskog olimpijskog komiteta, Paraolimpijskog komiteta Crne Gore, Crnogorskog saveza neolimpijskih sportova, školskog sportskog saveza i studentskog sportskog saveza. Ministarstvo preko javnog konkursa može sufinansirati i programe administracije i reprezentativne programe nacionalnih sportskih saveza sportova koji su na programu olimpijskih igara, i I kategorije sportova koji nisu na programu Olimpijskih igara, a priznati su od strane MOK-a. Lokalna samouprava preko javnog konkursa može sufinansirati programe sportskih klubova, čije je sjedište na teritoriji te lokalne samouprave, s tim što je propisano da sportski klub ima pravo prijave na javni konkurs tek nakon proteka roka od jedne godine od dana osnivanja. Ministarstvo i lokalne samouprave su dužne da najmanje jednom godišnje raspisuju konkurs za sufinansiranje sportskih organizacija. Nacrtom zakona propisani su način, uslovi i kriterijumi za sufinansiranje sportskih subjekata. Izutetno od javnog konkursa nacionalnom sportskom savezu mogu se opredijeliti dodatna sredstva iz budžeta ako se reprezentacija kvalifikuje na Olimpijske igre, Paraolimpijske igre, svjetsko ili evropsko seniorsko prvenstvo, ako u zahtjevu za dodjelu dodatnih sredstava učini vjerovatnim da to nije mogao da predvidi u trenutku prijave na javni konkurs.

U dijelu Nacrta zakona koji sadrži odredbe o finansiranju sporta propisano je i da organizaciju velikih međunarodnih takmičenja u Crnoj Gori, u sportovima koji su na programu Olimpijskih igara, i sportovima koji su u I kategoriji sportova koji nisu na programu Olimpijskih igara, a priznati su od strane MOK-a, na osnovu elaborata, može sufinansirati Ministarstvo, uz prethodnu saglasnost Vlade.

Izuzetak od pravila podjele finansiranja sportskih organizacija propisan je na način da Ministarstvo može sufinansirati profesionalni sportski klub za organizaciju finalnih turnira evropskih klubskih takmičenja i učešće na tim turnirima, u kolektivnim sportovima koji su na programu Olimpijskih igara.

Nacrtom zakona propisano je i da Vlada može na predlog Ministarstva finansirati odnosno sufinansirati izgradnju, rekonstrukciju i adaptaciju sportske infrastrukture. Jedna od olakšica za lica koja ulažu u razvoj sporta je i to što se privrednom društvu i preduzetniku koji uloži sredstva u razvoj sporta, uložena sredstva priznaju kao troškovi poslovanja u skladu sa zakonom kojima se uređuju porezi.

**NADZOR NAD SPROVOĐENJEM ZAKONA (ČL. 126-130)**

Nadzor nad sprovođenjem zakona, drugih propisa i opštih akata donesenih na osnovu ovog zakona vrši Ministarstvo. Nadzor nad sprovođenjem programa i aktivnosti koji sprovode sportski subjekti a koji se sufinansiraju iz budžeta, takođe sprovodi Ministarstvo, preko Komisije koju obrazuje Ministar. Na osnovu rezultata nadzora Komisije Ministar može prekinuti sufinansiranje programa i aktivnosti iz budžeta i inicirati inspekcijski nadzor.

Inspekcijski nadzor u oblasti sporta vrši inspektor za sport, a Nacrtom zakona propisane su obaveze i ovlašćenja inspektora za sport, kao i upravne mjere i radnje koje inspektor može izreći ako ocijeni da je povrijeđen zakon ili drugi propis ili da se ne poštuju propisani standardi ili normative.

**KAZNENE ODREDBE (ČL. 131-134)**

U dijelu Nacrta zakona koji se odnosi na kaznene odredbe, propisani su prekršaji i novčane kazne za te prekršaje.

**PRELAZNE I ZAVRŠNE ODREDBE (ČL. 135-144)**

Prelaznim i završnim odredbama Nacrta zakona propisani su rokovi za donošenje podzakonskih akata, Imenovanje članova Savjeta za sport i Komisije za kategorizaciju sportova i početak rada Zavoda. Postupci za registraciju sportskih subjekata, postupci za utvrđivanje statusa vrhunskog sportiste i postupci za ostvarivanje prava na doživotnu naknadu i premiju, koji su započeti do dana stupanja na snagu ovog zakona sprovešće se u skladu sa odredbama zakona koji je važio u vrijeme započinjanja postupka.

U prelaznim i završnim odredbama Nacrta zakona propisan je rok za obaveznu preregistraciju sportskih organizacija. Sportske organizacije koje obavljaju sportsku djelatnost na dan stupanja na snagu novog zakona dužne su da u roku od četiri mjeseca od dana stupanja na snagu novog zakona podnesu Ministarstvu zahtjev za preregistraciju u skladu sa odredbama ovog zakona. Ministarstvo će donijeti rješenje o preregistraciji sportske organizacije u roku od tri mjeseca od dana podnošenja zahtjeva.

Izuzetak od ovog roka za preregistraciju jeste preregistracija Crnogorskog olimpijskog komiteta, Paraolimpijskog komiteta Crne Gore i nacionalnih saveza. Rok od dva mjeseca za preregistraciju ovih organizacija počinje da teče tek nakon proteka roka za podnošenje zahtjeva za preregistraciju sportskih klubova i sportsko-rekreativnih klubova. Ministarstvo će donijeti rješenje o preregistraciji COK-a, POK-a i nacionalnog sportskog saveza u roku od tri mjeseca od dana podnošenja zahtjeva.

Ako sportske organizacije ne podnesu zahtjev za preregistraciju u propisanom roku, prestaju da postoje prvog dana nakon isteka tog roka i biće brisane iz Registra.

Takođe, u prelaznim i završnim odredbama Nacrta zakona propisano je i preispitivanje prava na naknadu i iznosa te naknade. Shodno tome, licima kojima je utvrđeno pravo na doživotnu mjesečnu naknadu na osnovu ranije važećih zakona, visina iznosa utvrđene naknade uskladiće se sa odredbama ovog zakona. Licima kojima je utvrđeno pravo na doživotnu mjesečnu naknadu na osnovu ranije važećih zakona, a ne ispunjavaju uslove za utvrđivanje naknade u skladu sa ovim zakonom, visina naknade biće utvrđena u iznosu od jedne prosječne mjesečne neto zarade u Crnoj Gori za godinu koja prethodi godini u kojoj se vrši isplata naknade. Licima kojima je utvrđen status vrhunskog sportiste, a nisu počela da primaju doživotnu mjesečnu naknadu, mjesečna naknada će se utvrditi u skladu sa odredbama ovog zakona.

Lica kojima je utvrđeno pravo na doživotnu mjesečnu naknadu nakon navršenih 40 godina života shodno odredbama ranije važećih zakona, a koja imaju više od 35 godina života počeće da primaju doživotnu mjesečnu naknadu, nakon preispitivanja rješenja, i ta lica nemaju pravo na isplatu mjesečnih naknada za period od navršene 35. godine života do dana donošenja rješenja na odnosu kog će se vršiti isplata doživotnih mjesečnih naknada.

Nacrtom zakona propisano je da novi Zakon o sportu stupa na snagu osmog dana od dana objavljivanja u "Službenom listu Crne Gore", a da danom stupanja na snagu novog zakona prestaje da važi Zakon o sportu (Službeni list Crne Gore" br. 36/11 i 36/13).

**V. PROCJENA FINANSIJSKIH SREDSTAVA ZA SPROVOĐENJE ZAKONA**

Za sprovođenje ovog Zakona biće potrebna dodatna sredstva u budžetu Crne Gore.